އެއްބައިވަންތަކަމާއި އެކުވެރިކަން | Landhooinfo\nކަރުދާސް ހުށަހަޅުއްވައިދެއްވީ : އައްޝައިޚު އިސްޙާޤު މުޙައްމަދު\nއެއްބައިވަންތަކަމާއި އެކުވެރިކަމަކީ : އިސްލާމީ ޢަޤީދާގެ ގުޅުމުން ގުޅިފައިވާ ކޮންމެ މީހަކާއިމެދު އިޙްތިރާމާއި ކުލުނާ ލޯބިންފުރިފައިވާ ފުން ޖަޒުބާތުތަކުގެ ޝުޢޫރު ވާރުތަކޮށްދޭ ނަފްސާނީ ގުޅުމެކެވެ.\nޙަޤީޤީ ފުރިހަމަ އެއްބައިވަންތަކަމުގެ ސަބަބުން އެމީހެއްގެ ކިބައިގައި އެކުވެރިކަމުގެ މާތް އަދި ތެދުވެރި ޖަޒްބާތުތައް އަށަގަންނުވައިދެއެވެ.\nމިސާލު : އެހެންމީހުންގެ މައްޗަށް ގަދަވެ ނަޞްރުލިބޭހިނދު އަނެކުންނަށް މަޢާފުކުރުން. މީސްތަކުންނަށް ރަޙުމާ ހަމްދަރުދީވުން. އަމިއްލަނަފްސައްވުރެ އެހެންމީހުން އިސްކުރުން. މީސްތަކުނަށް އެހީތެރިވެ އެއްބާރުލުންދިނުން. މީސްތަކުންނަށް އެބައިމީހުންގެ ނަފްސާ އަދިމުދަލާ އަދިއެބައިމީހުންގެ ޢިރްޟާ އަދިކަރާމަތުގައި ގެއްލުންލިބޭ ކަންކަމުން ދުރުހެލިވުން. މިކަންކަމަކީ ޙަޤީޤީ އެއްބައިވަންތަކަމުން މެނުވީ ޙާޞިލްވާނޭ ކަންކަމެއްނޫނެވެ.\nއިސްލާމްދީން ބާރުއަޅުއްވައިފައިވަނީ މިފަދައެކުވެރިކަމަށެވެ. އަދިމިއެކުވެރިކަން ލާޒިމުކުރުވާ އަދިނިޔާކުރާ ކަންތައްތައް ކަނޑައަޅުއްވާ ބަޔާންވެސްކުރެއްވިއެވެ. ﷲ ވަޙީކުރައްވާފައިވޭ : وَاعْتَصِمُواْ بِحَبْلِ اللّهِ جَمِيعًا وَلاَ تَفَرَّقُواْ وَاذْكُرُواْ نِعْمَةَ اللّهِ عَلَيْكُمْ إِذْ كُنتُمْ أَعْدَاء فَأَلَّفَ بَيْنَ قُلُوبِكُمْ فَأَصْبَحْتُم بِنِعْمَتِهِ إِخْوَانًا وَكُنتُمْ عَلَىَ شَفَا حُفْرَةٍ مِّنَ النَّارِ فَأَنقَذَكُم مِّنْهَا كَذَلِكَ يُبَيِّنُ اللّهُ لَكُمْ آيَاتِهِ لَعَلَّكُمْ تَهْتَدُونَ ] آل عمران : ١٠٣[ އަދި ތިޔަބައިމީހުން (އެއްބަޔަކު އަނެއްބަޔަކަށް) ޢަދާވާތްތެރިން ކަމުގައިވަނިކޮށް ﷲ ތިޔަބައިމީހުންނަށް ދެއްވި ނިޢުމަތް ތިޔަބައިމީހުން ހަނދުމަކުރާށެވެ. އެއިލާހު ތިޔަބައިމީހުންގެ ހިތްތައް އެކުވެރި ކުރެއްވިއެވެ. ދެން އެއިލާހު ދެއްވި ނިޢުމަތުގެސަބަބުން ތިޔަބައިމީހުންނީ އަޚުންތަކެއް ކަމުގައި ވެއްޖައީމުއެވެ. އަދި ތިޔަބައިމީހުން ނަރަކައިގެ ވަޅުގަނޑެއްގެ ތުންފަތްމަތީގައި ވީމުއެވެ. ދެން އެއިލާހު ތިޔަބައިމީހުން އެއިން ސަލާމަތް ކުރެއްވިއެވެ.\nއިސްލާމީ އުންމަތުގެ އަފްރާދުންގެމެދުގައި މިއެކުވެރިކަން ޤާއިމްވެފައިވާކަމަށް ތާރީޚުގެ ހެކިތަކުން ދައްކައެވެ. އަޝްޢަރީ ވަންހައިގެ މީހުން އެމީހުންގެ ތެރޭގައި ކާބޯތަކެއްޗަށް ދަތިވެ ބޭނުންޖެހިއްޖެނަމަ އެބައިމީހުންގެ އަތުގައިހުރި ހުރިހައިކާނާއެއް ފޮތިގަނޑަކަށްއަޅާ ޤަބީލާގެ އެންމްންގެ މެދުގައި އެއްވަރަށް ބަހަތެވެ.\nއެކުވެރިކަމާ އެއްބައިވަންތަކަމުގެ ޙައްޤުތަކާއި އެކަމުގެ އަދަބުތައް\nމުސްލިމަކާ އޭނަގެ އަޚާއާއި ދެމެދުގައި އޮންނަންވާ އެކުވެރިކަމާ އެއްބައިވަންތަކަމުގެ އަސާސަކީ :ތިމާގެ އަމިއްލަ ނަފްސަށް ލޯބިކުރާ ކޮންމެކަމެއް އަނެކާއަށްވެސް ލޯބިކުރުމެވެ.\nނަބިއްޔާ ޙަދީސްކުރެއްވިއެވެ. (( لاَ يُؤمِن أَحَدُكُم حَتَّى يُحِبَّ لِأخِيه ما يُحِبُّ لِنَفسِه )) އެމީހެއްގެ އަމިއްލަ ނަފްސަށް ލޯބިކުރާކަމެއް އޭނަގެ އަޚާއަށް ލޯބިކުޅައްޖައުމަށް ދާންދެން ތިޔަބައިމީހުންގެ ތެރެއިން އެކަކުގެވެސް އީމާންކަން ފުރިހަމަނުވާ ހުއްޓެވެ.\nމިއަސާސްގެދަށުން އެކުވެރިންނާއި މުޢާމަލާތްކުރާ ކޮންމެމީހަކީ އެއްބައިވަންތަކަމާއި އަޚުވަންތަކަމުގެ ޙައްޤު ފުރިހަމައަށް އަދާކޮށްފި މީހެކެވެ.\nއެކުވެރިކަމާ އެއްބައިވަންތަކަމުގެ ޙައްޤުތަކުގެތެރޭގައި ޢާއްމުކޮށް ހުރިހައިއެންމެން ބައިވެރިވާ (ޢާންމު ޙައްޤުތައް) އަދިޚާއަޞަކޮ ދޭދޭރަޙްމަތްތެރިންގެ މެދުގައިވާ (ޚާއްޞަ ޙައްޤުތައް) ހިމެނެއެވެ.\n1- ބައްދަލުވާހިނދު ސަލާމްކުރުން އަދިދަޢްވަތެއް ދެވިއްޖެނަމަ އެކަމަށް އިޖާބަދިނުން އަދިނަސޭހަތަކަށް އެދިއްޖެނަމަ ހެޔޮނަސޭހަތްދިނުން އަދިކިނބިއްސެއް އެޅިއްޖެނަމަ ދުޢާކޮށްދިނުން އަދިބަލިހާލު ބެލުމަށްޓަކާ ޒިޔާރަތްކުރުން އަދިމަރުވެއްޖެނަމަ ޖަނާޒާގަ ބައިވެރިވުން.\nނަބިއްޔާ ޙަދީސްކުރެއްވިއެވެ. ((حَقُّ الْمُسْلِمِ عَلَى الْمُسْلِمِ سِتٌّ إِذَا لَقِيتَهُ فَسَلِّمْ عَلَيْهِ وَإِذَا دَعَاكَ فَأَجِبْهُ وَإِذَا اسْتَنْصَحَكَ فَانْصَحْ لَهُ وَإِذَا عَطَسَ فَحَمِدَ اللَّهَ فَشَمِّتْهُ وَإِذَا مَرِضَ فَعُدْهُ وَإِذَا مَاتَ فَاتْبَعْهُ )) : ހަކަމެއް މުސްލިމަކަށް އަނެއްމުސްލިމާގެ މައްޗަށް ވާޖިބު ވެގެންވެއެވެ. ކަލެއާ އޭނަ ބައްދަލުވެއްޖެނަމަ ސަލާމް ކުރާށެވެ. އަދި ކަލެއަށް އޭނަ ދަޢުވަތެއް ދިންނަމަ އެކަން ޤަބޫލުކުރާށޭވެ. އަދި ކަލޭގެ ފުށުން ނަސޭހަތަކަށް އެދެފިނަމަ ހެޔޮނަސޭހަތް ދޭށެވެ. އަދި އޭނަ ކިބިހިއަޅައިފިނަމަ ދުޢާކޮށްދޭށެވެ. އަދި އޭނަ ބަލިވެއްޖެނަމަ އޭނައަށް ޒިޔާރަތް ކުރާށެވެ. އަދި އޭނަ މަރުވެއްޖެނަމަ ޖަނާޒާގަ ބައިވެރިވާށެވެ.\n2- ކުށްހީކުރުމާއި އަދި ޖާސޫސްކުރުމާއި އަދި ތިމާއާނުބެހޭ މީސްތަކުންގެ ކަންކަން ހޯދާބެލުމާއި އަދި ދުނިޔަވީކަންކަމުގައި ވާދަޖެހުމާއި އަދި ޙަސަދަވެރިވުމާއި އަދިރުޅިވެރިކަމާއި އަދި ފުރަގަސްދީ މޫނުއަނބުރާލައި ނެހެދުން.\nނަބިއްޔާ ޙަދީސްކުރެއްވިއެވެ. : (( إِيَّاكُمْ وَالظَّنَّ ، فَإِنَّ الظَّنَّ أَكْذَبُ الْحَدِيثِ ، وَلَا تَحَسَّسُوا ، وَلَا تَجَسَّسُوا ، ولاَتنافسوا ، وَلَا تَحَاسَدُوا ، وَلَا تَبَاغَضُوا ، وَلَا تَدَابَرُوا ، وَكُونُوا عِبَادَ اللَّهِ إِخْوَانًا )) ތިޔަބައިމީހުން ކުންހީކުރުމުން ރައްކާތެރިވާށެވެ. ހަމަކަށަވަރުން ކުންހީއަކީ ވާހަކައިގެތެރެއިންވާ އެންމެދޮގުވާހަކައެވެ. އަދިތިޔަބައިމީހުން މީހުންގެކަންކަން ބަލައިހޯދައި ނަހަދާށެވެ. އަދިޖާސޫސުނުކުރާށެވެ. އަދިދުނިޔަވީ ކަންކަމާވާދަޖަހައި ދަހިވެތިނުވާށެވެ. އަދިޙަސަދަވެރިނުވާށެވެ. އަދިރުޅިއައުމާއި ރުޅިއަތުވެދާނެ ކަންކަމުން ދުރުހެލިވާށެވެ. އަދިއެކަކު އަނެކަކާ ފުރަގަސްދީ މޫނުއަނބުރާ ނުލާށެވެ. އަދިއަޚުންތަކެއް ކަމުގައި ﷲ ގެ އަޅުތަކުން ވާށެވެ.\n3- އަނިޔާވެރިވުމާއި އަދި އަޅާނުލައި ދޫކޮށްލުމާއި އަދި ދެރަނިކަމެތިކޮށްލުމުން ދުރުހެލިވުން.\nނަބިއްޔާ ޙަދީސްކުރެއްވިއެވެ. : (( المُسلِم أَخُو المُسلِم ، لاَ يَظلِمُه ، ولا يَخذُلُه ، وَلا يَحقِرُه ، التَّقوَى هاَ هُنا ، التَّقوَى هاَ هُنا ، التَّقوَى هاَ هُنا ، وَيُشِير إِلى صَدْرِه ، بِحَسبِ امرِئٍ مِنَ الشَّر أَن يَحقِر أَخاَهُ المُسلِم )) މުސްލިމާގެ އަޚަކީ މުސްލިމްމީހާއެވެ. މުސްލިމާ އޭނަގެއަޚާއަށް އަނިޔާވެރިއެއްނުވާނެއެވެ. އަދިއޭނައެކަނި ދޫވެސްނުކުރާނެއެވެ. އަދިއޭނައަށް އިހާނެތިކޮށް ދެރަކޮށްވެސް ނަހަދާނެއެވެ. އަދި މެއަށް އިޝާރާތް ކުރައްވާ ޙަދީޘްކުރެއްވިއެވެ. ތަޤުވާވެރިކަންވަނީ މިތަނުގައެވެ. ތަޤުވާވެރިކަންވަނީ މިތަނުގައެވެ. ތަޤުވާވެރިކަންވަނީ މިތަނުގައެވެ. މުސްލިމާ އޭނަގެއަޚާއަށް ދެރަ ނިކަމެތިކުރުންވަނީ އޭނަކުރާ ނުބައިކަމަކަށެވެ.\n4- ބައްދަލުވާހިނދު ސަލާމްކުރުން: ނަބިއްޔާ ޙަދީސްކުރެއްވިއެވެ. (( ماَ مِن مُسلِمَين يَلتَقِيان فَيتَصاَفَحاَن إِلاَّ غُفِر لَهُما )) މާނައަކީ “ދެމުސްލިމަކު ބައްދަލުވެ ސަލާމްކުރާނަމަ އެދެމީހުންގެ ފާފަފޮހެވުމަށް ދާންދެންމެނުވީ ވަކިނުވާހުއްޓެވެ.”\n5- ހިނިތުންވުމާއެކު ބައްދަލުވުން: ނަބިއްޔާ ޙަދީސްކުރެއްވިއެވެ. (( لاَ تَحْقِرنَّ مِن المَعرُف شَيئًا وَلَو أَن تَلقَى أَخاَكَ بِوَجهٍ طَلْقٍ )) މާނައަކީ “ކަލޭގެ އަޚާއާ ހިނިތުން މޫނަކައިގެން ބައްދަލުކުރުންފަދަ މިންވަރެއްގެ ހެޔޮކަމެއް ކަމުގައި ވީނަމަވެސް އެކަމަކާމެދު ފަރުވާކުޑަކޮށް ކުޑަކަމެއްގެގޮތުގައި ނުދެކޭށޭވެ.\n6- ދެރަކަމެއް ދިމާވެއްޖެ ހިނދެއްގައި އެކަމާމެދު އުފާކޮށްނެހެދުން.\n7- މަޖްލިސެއްގައިނަމަ ޖާގައޮތް މިންވަރަކުން ތަނަވަސްކޮށްދިނުން: ނަބިއޔާ ޙަދީސްކުރެއްވިއެވެ. (( لاَ يُقِيمُ الرَّجلُ الرَّجلَ عَن مَقعَدِهِ يَقعُدُ فِيه وَلكن تَفَسَّحُوا وَتَوسَّعُوا )) މާނައަކީ “މީހަކު އިށީންދެ އިންތަނުން ނެގުމަށްފަހު އެތަނުގައި އިށީންދެ ނަހަދާށޭވެ. އެކަމަކު އިށީންދެވޭނެގޮތް ފަސޭހަކޮށްދީ ތަނަވަސްކޮށްދޭށެވެ.”\n8- ޢިރްޟައް އަރައިނުގަތުމާ އެރައްކާތެރި ކޮށްދިނުން: ނަބިއްޔާ ޙަދީސްކުރެއްވިއެވެ.(( مَن رَدَّ عَن عِرضِ أخِيه رَدَّ اللهُ عَن وَجْهِهِ الناَّرَ يومَ القِياَمَة )) މާނައަކީ “އެމީހެއްގެ އަޚާގެ ޢިރްޟު ރައްކާކޮށްދިން މީހާގެމޫނު ﷲ ތަޢާލާ ޤިޔާމަތްދުވަހު އަލިފާނުން ސަލާމަތް ކޮށްދެއްވާނެއެވެ.”\n9- އެމީހެއް އެންމެ ލޯބިވާ އަދި ލޮބުވެތިކަންބޮޑު ނަމުން ގޮވުން: ޢުމަރު ރަޟިޔަ ﷲ ޢަންހު ވިދާޅުވިއެވެ. : ތިންކަމަކުން ކަލޭކެގެ އެކުވެރިޔާ ކަލެޔާމެދު ހިތްސާފުވެ އޭނަގެލޯބި ކަލެޔަށް ލިބޭނެއެވެ. ކަލޭ އޭނައާ ބައްދަލުވާހިނދު ސަލާމްކުރުން ، އޭނައަށް އިށީނުމަށް ޖާގަ ތަނަވަސްކޮށްދިނުން ، އޭނައަށް އެންމެރީތި އެންމެ ލޮބުވެތިކަންބޮޑު ނަމުން ގޮވައިހެދުން.\n10- ބޭނުންވެއްޖެ ހިނދެއްގައި އަމިއްލަ ނަފްސާއި މުދަލުން އެހީތެރިކަން ފޯރުކޮށްދިނުން: ނަބިއްޔާ ޙަދީސްކުރެއްވިއެވެ. (( وَمَن كاَنَ فِي حاَجَة أَخِيه كان اللهُ في حاَجَتِهِ )) މާނައަކީ “އެމީހެއްގެ އަޚާގެ ބޭނުން ފުއްދައި ދިނުމުގައިވާ މީހެއްގެ ބޭނުން ﷲ ތަޢާލާ ފުއްދަވައި ދެއްވާނެއެވެ.”\n11- ކޮށްދީފައިވާ ޚިދްމަތެއް އަދި ވެދީފައިވާ އެހީއެއްގެ ވާހަކައިން ކަލަގޮވައި ނެހެދުން: މާތްﷲ ވަޙީކުރެއްވިއެވެ. يَا أَيُّهَا الَّذِينَ آمَنُواْ لاَ تُبْطِلُواْ صَدَقَاتِكُم بِالْمَنِّ وَالأذَى (البقرة : ٢٦٤ )” މާނައަކީ “އޭ އީމާންވެއްޖެ މީސްތަކުންނޭވެ! ކަލަގޮވުމުންނާއި އުނދަގޫ ދިނުމުން ތިޔަބައިމީހުންގެ ޞަދަޤާތްތައް ބާޠިލު ނުކުރާ ހުށިކަމެވެ.”\n12- ކޮށްދިން ޚިދްމަތަކަށް އަދި ވެދީފައިވާ އެހީއަކަށް ޝުކުރު އަދާކުރުން: ނަބިއްޔާ ޙަދީޡްކުރެއްވިއެވެ. (( مَن لَمْ يُشكُر النَّاسَ لاَ يَشكُر اللهَ )) މީސްތަކުންނަށް ޝުކުރު އަދާނުކުރާ މީހެއް ﷲ އަށް ޝުކުރު ނުކުރެއެވެ.\n14- ރިވެތި އަޚްލާޤުން ޒީނަތްތެރިވުން (އެކަކު އަނެކަކާމެދު ކަންކަން ތަޙައްމުލު ކުރުމާއި ކެތްތެރިވުން ، ތަވާޟުޢުވެރިކަމާއި އަދިމަޑުމައިތިރިކަން ، ލަދުވެތިކަން ، ތެދުވެރިކަމާ އަދިޙިލްމުވެރިކަން)\n15- ސިއްރުތަކާއި އަދިއެކަކު އަނެކަކުގެ އުނިސިފަތައް ރައްކާތެރިކުރުން.\n16- އުފަލާ އަދިހިތާމައިގައި ބައިވެރިވުން.\n17- ރިވެތިކޮށް މަޑުމައިތިރި ކަމާއެކުގައި ވާހަކަދެއްކުން ، އަދިވާހަކަ މެދުކަނޑާލައި ނެހެދުން ، އަދިދައްކާ ވާހަކައާމެދު ކަނުލައި އަހަންއިނުން.\n18- މީސްތަކުން އެމީހަކާމެދު ބުނާހެޔޮބަސްތައް ކިޔައިދިނުން ، އަދިނުރަނގަޅު ބަސްތަކުގެ ވާހަކަނުދައްކާ އެފަދަކަންކަން އިޞްލާހުކުރުމަށް ނަސޭހަތްތެރިވުން.\n19- ނަސޭހަތްތެރިވުމާއި އަދި ނަސޭޙަތް ދިނުމަށް އެދުން.\n20- ދެބަސްވުންތައް މަދުކޮށް އެކަމުން ދުރުހެލިވުން ، އަދިކަމަކާމެދު ދެބަސްވެ ޚިލާފުވެއްޖެނަމަ އަދަބު އަޚްލާޤުގެ މިންގަޑުން ބޭރުނުވުން.\n21- ކުށެއް ކުރެވިއްޖެނަމަ އެކަމަށް މަޢާފު ކުރުމާއި މަޢާފަށް އެދުން.\n22- އަޑުލައިހެދުން ގިނަނުކުރުން.\n23- ޢުޛުރު ޤަބޫލުކުރުން.\n24- ހެޔޮކަންތައް ކުރުމާއި ނުބައިކަންތައް ދޫކުރުމުގައި އެއްބާރުލުން.\nއެކުވެރިކަމާ އެއްބައިވަންތަކަން ގެއްލޭކަންކަން\nޢަބްދުއްރަޙްމާން ބިން އަބީލައިލާ ވިދާޅުވިއެވެ. އަހަރެން ދުވަހަކުވެސް މީހަކާ ޒުވާބުކޮށް ޖަދަލު ނުކުރަމެވެ. އެއީ ޒުވާބުކުރުމަކީ އަނެއްމީހާ ރުޅިއަރުވާލައި ނުވަތަ އޭނަދައްކާ ވާހަކައާ އަދި އޭނަ ދޮގުކުރެވޭ ކަމެއްކަމުގައި ވާތީއެވެ.\n2- ޙަޤީޤަތާއި ޙައްޤު ފޮރުވައި ހިތުގައި ފޮރުވިފައިވާ އެއްޗަކާ ޚިލާފަށް ބޭރުފުށަށް ދެއްކުން.\n3- ބައެއްކަންކަމުގައި ވާދަވެރިވުން : އެއްފުރުޞަތަށްވުރެ އިތުރުފުރުޞަތެއް ނުވާކަމެއްގައި ވާދަޖަހައި އެކަކަށްވުރެ އަނެކަކު ކުރިހޯދާ ވާދަވެރިވުން.\n4- އަމިއްލަނަފްސު އިސްކުރުމާއި އެކަމަށް ލޯބިކުރުން.\n5- އެކަކު އަނެކަކުމައްޗަށް ފަޚުރުވެރިވުމާ މޮޅުކަން ދެއްކުން.\n6- ފުރައްސާރަ ކުރުމާއިއެކު އަނެއްމީހަކާމެދު ހީސަމާސާކުރުން.\n7- ވަކިޝަޚްސަކާމެދު އެއްވެސް އުނިސިފައެއް ނެތްމީހެއްގެ ގޮތުގައި ލޯކަނުމީހަކު ބަލާފަދައިން ބެލުން.\nއެކުވެރިކަމާއި އެއްބައިވަންތަކަމުގެ މޭވާ\nމިދުނިޔެމަތީ ލިބޭނެ އެއްބައިވަންތަކަމުގެ ފައިދާއަކީ :\n1- އެކަތިގަނޑެއްގެ ގޮތުގައިވާ ހައިބަވަންތަ ބޮޑޮޖަމާޢަތެއްގެ ގޮތުގައި އޮތުމުގެ ނަސީބުލިބުން.\n2- މުޖުތަމަޢުގެ އަފްރާދުންގެ މެދުގައިވާތަފާތު ނެތިގެންދިއުން.\n3- އެއްބަޔަކު އަނެއްބަޔަކުގެ މެދުގައި ނަސޭޙަތާއި އިރުޝާދު ދިނުމުގެމަގު ތަނަވަސްވުން.\n4- ކުރިއެރުން ލިބިފައިވާ ޙަޟާރަތެއްގެ ވެރިބައެއް ކަމުގައިވުމާއި އަދި ހުރިހައި ދާއިރާތަކާ މައިދާންތަކުގައި ފައިތިލަ ސާބިތުކުރުމުގެ މަގުތަނަވަސްވުން: އެއްބައިވަންތަކަމާއި އެކުވެރިކަން ވެގެންގޮސްފައިވަނީ ކުރިއެރުމާއި ޙަޟާރާތްތައް އުފެދުމުގެސިއްރު ކަމުގައެވެ. އެއްވެސް މުޖުތަމައަކީ ބައިބައިވެފައިވާ މުޖުތަމައެއް ކަމުގައި ވެއްޖެނަމަ އެއީ ތަރައްޤީއާ ކުރިއެރުމުގެ އެންމެފަހަތުގައިވާ ދެރަނިކަމެތި މިސްކީނު މުޖުތަމައެކެވެ. ތިމާމެންގެ އާރާބާރުދެރަވެ ދުނިޔޭގައިވާ ބައެއްކަމުގެ އަސަރުވެސް ފޮހެވިގެން ދިއުމާއި ނުދިއުންވަނީ ތިމާމެންގެ މެދުގައިވާ އެކުވެރިކަމާ ދެކޮޅުވެރިކަމުގެމައްޗަށް ބަރޯސާވެގެންނެވެ.


ރާއްޖެއިސްލާމް | ޢުމައިރު ބުނު ވަހްބު ރަޟިޔަﷲ ޢަންހު –2ވަނަ ބައި\nޢުމައިރު އަށް މަދީނާއަށް ދެވުމާއެކު ރަސޫލުﷲ ޞައްލަﷲ ޢަލައިހި ވަސައްލަމަ، ހޯދުމުގެ މަސައްކަތް ފެށިއެވެ. އެންމެފަހުން މަސްޖިދުއްނަބަވީގެ ކައިރިއަށް އައިސް ސަވާރީން ފޭބިއެވެ. އަދި މިސްކިތާ ދިމާޔަށް ހިނގައިގަތެވެ.\nއޭރު ޢުމަރު ބުނުލް ޚައްޠާބު ރަޟިޔަﷲ ޢަންހު ބައެއް ޞަޙާބީންނާ އެކު މަސްޖިދުއްނަބަވީގެ ދޮރުކޮޅު ކައިރީ އިށީނދެވަޑައިގެން އިންނެވިއެވެ. އެބޭކަލުން ދައްކަވަމުން ގެންދެވީ ބަދަރުގައި ޤަތުލުވެ، ހައްޔަރުވީ ޤުރައިޝުންގެ ވާހަކައެވެ. އަދި ﷲ ތަޢާލާގެ ފަޟުލާއި ރަޙުމަތުން މުހާޖިރުންނާއި އަންޞާރުން ބަދުރުގެ މައިދާނުގައި ހިތްވަރާއި ފަންވަރު ދެއްކެވިގޮތާ އަދި ﷲ ތަޢާލާ، އެބޭކަލުންނަށް ނަޞްރުދެއްވައި ޢިއްޒަތްތެރި ކުރައްވައި، ދުޝްމަނުން ބަލިކުރައްވައި ނިކަމެތި ކުރެއްވި ގޮތުގެ މަތީން ހަނދާން އައުކުރައްވަމުން ގެންދެވިއެވެ.\nކުއްލިއަކަށް ޢުމަރުގެފާނަށް ފެނިވަޑައިގަތީ ޢުމައިރު ބިން ވަހްބު ސަވާރީން ފައިބައިގެން ކަނޑިއެއް ހިފައިގެން މިސްކިތާ ދިމާއަށް އަންނަ މަންޒަރެވެ. ޢުމަރުގެފާނު ކަންބޮޑުވެވަޑައިގެން ތެދުވެވަޑައިގެންނެވިއެވެ. އަދި ވިދާޅުވިއެވެ. [މިހިރަ އަންނަނީ ނުބައިވެގެންވާ ޢުމައިރު ބިން ވަހުބެވެ! ﷲ ގަންދީ ބުނަމެވެ! އޭނާ އެއަންނަނީ ކޮންމެވެސް ނުބައި ކަމަކާގެންނެވެ. އޭނާއަކީ މައްކާގައި އަހަރަމެންނާ ދެކޮޅުވެރިވުމަށް މައްކާގެ މުޝްރިކުންނަށް ހިތްވަރުދިން މީހާއެވެ. ބަދުރުގެ ކުރީން އަހަރަމެންނާ ދެކޮޅަށް މީނާ ޖާސޫސުކޮށް އުޅުނެވެ.]\nދެން އެކަލޭގެފާނުގެ އެކުވެރީންނަށް ވިދާޅުވިއެވެ. [އަވަހަށް ތެދުވެ، ރަސޫލުﷲ ޞައްލަﷲ ޢަލައިހި ވަސައްލަމްގެ ވަށައިގެން އެތުރޭށެވެ! އަދި މިމަކަރުވެރި ކަލޭގެ ކެއްސެއް ދީފާނެކަމަށް ހުޝިޔާރުވެ ތިބޭށެވެ!]\nމިހެން ވިދާޅުވުމަށްފަހު ޢުމަރުގެފާނު ހަމަ ވަގުތުން މާތް ނަބިއްޔާ ޞައްލަﷲ ޢަލައިހި ވަސައްލަމްގެ އަރިހަށް ވަޑައިގެން ދެންނެވިއެވެ. [އޭ ﷲ ގެ ރަސޫލާއެވެ! ކަލޭގެފާނާ ދިމާއަށް ކަނޑިއެއް ހިފައިގެން މިހިރަ އަންނަނީ ޢުމައިރު ބިން ވަހްބެވެ. އަޅުގަނޑަށް ހީވާގޮތުގައި އޭނާގެ މަޤްޞަދު ރަގަޅެއްނޫނެވެ. އޭނާ އެއަންނަނީ ކޮންމެވެސް ނުބައިކަމަކާއިގެންނެވެ.]\nމާތް ނަބިއްޔާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. [އޭނާ، ތިމަންކަލޭގެފާނުގެ އަރިހަށް ގެންނާށެވެ!] ޢުމަރު ރަޟިޔަﷲ ޢަންހު ވަރަށް ހުޝިޔާރުކަމާއެކު އޭނާގެ ކަނޑީގެ ފާލިކީގައި ހިތްޕަވައިގެން ރަސޫލުﷲ ގެފާނުގެ އަރިހަށް ގެންދެވިއެވެ. މާތް ނަބިއްޔާ ޞައްލަﷲ ޢަލައިހި ވަސައްލަމް އޭގެ ދެކަލުންނަށް ބައްލަވާލެއްވުމަށްފަހު ޢުމަރުގެފާނަށް ޙަދީޡްކުރެއްވިއެވެ. [ކަލޭގެފާނު އޭނާ ދޫކޮށްލައްވާށެވެ!] އެހެންކަމުން ޢުމަރުގެފާނު އޭނާ ދޫކޮށްލެއްވިއެވެ.\nދެން އަނެއްކާވެސް މާތް ނަބިއްޔާ ޙަދީޘްކުރެއްވިއެވެ. [ޢުމަރު ތަންކޮޅެއް ފަހަތަށް ޖެހިވަޑައިގަންނަވާށެވެ!] ޢުމަރުގެފާނު، މާތް ރަސޫލާ ޞައްލަﷲ ޢަލައިހި ވަސައްލަމްގެ އަމުރުފުޅަށް ކިޔަމަންތެރިވެވަޑައިގެން ފަހަތަށް ޖެހިވަޑައިގެންނެވިއެވެ.\nދެން މާތް ނަބިއްޔާ ޞައްލަﷲ ޢަލައިހި ވަސައްލަމް، ޢުމައިރު ބިން ވަހްބު އާ ކުރިމަތިލައްވައި ޙަދީޘްކުރެއްވިއެވެ. [ޢުމައިރެވެ! ތިމަންކަލޭގެފާނުގެ ކައިރިއަށް އަންނާށެވެ!]\nއެހިނދު ޢުމައިރު، މާތް ރަސޫލާގެ އަރިހަށް ގޮސް ޖާހިލިއްޔަ ޒަމާނުގެ ސަލާމްކަމުގައިވާ أنعموا صباحاه (ބާއްޖަވެރި ހެނދުނެކެވެ.) އޭ ދަންނަވައި ސަލާމްކޮށްފައި އިށީނދެއްޖެއެވެ.\nމާތް ނަބިއްޔާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. [ޢުމައިރެވެ! ﷲ ސުބުޙާނަހޫ ވަތަޢާލާ، އަހަރަމެންނަށް ކަލޭމެންގެ ތިޔަ ސަލާމަށް ވުރެ ހެޔޮވެގެންވާ ސަލާމެއް އުގަންނަވައި ދެއްވައި އަހަރަމެން ޢިއްޒަތްތެރި ކުރައްވައިފިއެވެ. އެސަލާމަކީ އައްސަލާމް ޢަލައިކުމްއެވެ! އެެއީ ސުވަރުގޭގެ އަހުލުވެރީންގެ ސަލާމެވެ.]\nޢުމައިރު ދެންނެވިއެވެ. [އަޅުގަނޑުމެންގެ ސަލާމާ ކަލޭގެފާނުގެ ސަލާމުގެ މާބޮޑު ތަފާތެއް ނެތެވެ. ނަމަވެސް ކަލޭގެފާނުގެ މަސައްކަތްޕުޅަކީ އާ މަސައްކަތްޕުޅެކެވެ.]\nމާތް ނަބިއްޔާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. [ޢުމައިރެވެ! ތިބާ ތިޔަ އައީ ކޮންބޭނުމަކުތޯއެވެ؟]\nއޭނާ ދެންނެވިއެވެ. [ތިޔަ ބޭފުޅުންގެ އަރިހުގައި ހައްޔަރުވެފައިވާ އަޅުގަނޑުގެ ދަރިއަކާ މެދު ރަޙުމްކުރައްވައި އޭނާ ދޫކޮށްލައްވައިތޯ އެކަމުގެ އެދުމުގައި އާދެވުނު އާދެވުމެކެވެ.]\nމާތް ނަބިއްޔާ ޞައްލަﷲ ޢަލައިހި ވަސައްލަމް ސުވާލުކުރެއްވިއެވެ. [އެހެންވީއިރު ކަނޑި އަޅައިގެން އައީ ކީއްކުރަން ހެއްޔެވެ؟]\nޢުމައިރު ދެންނެވިއެވެ. [މިއީ ﷲ ތަޢާލާ، ކޮށިކުރައްވާފައިވާ ކަނޑިތަކެކެވެ. ކަލޭގެފާނު ބަދުރުގެ ދުވަހު އަޅުގަނޑުމެންގެ އަތުގައި އޮތުމަށް އެއްވެސް އެއްޗެއް ދޫކުރެއްވިންތޯއެވެ؟]\nމާތް ރަސޫލާ ޙަދީޘްކުރެއްވިއެވެ. [ޢުމައިރެވެ! ތެދަށް ބުނާށެވެ! ކިހިނެއް އައި އައުމެއް ހެއްޔެވެ؟]\nއޭނާ ދެންނެވިއެވެ. [އަޅުގަނޑު އައި ބޭނުން ކަލޭގެފާނުގެ އަރިހުގައި ކުރީންވެސް ދެންނެވިއްޖެއެވެ.]\nމާތް ނަބިއްޔާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. [އަދި ކިއެއްތަ! ތިބާ އާއި ޞަފުވާން ބިން އުމައްޔާ އާ ދެމީހުން ޙަޠީމްގެ ކައިރީ އިށީނދެ ތިބެގެން ބަދުރުގައި ޤަތުލުވެދިޔަ މީހުންނާ މެދު ވާހަކަދެއްކީމެވެ. ދެން ތިބާ ބުނީމެވެ. އަހަރެންގެ މައްޗަށް އަދާކުރަންޖެހިފައިވާ ބޮޑު ދަރަންޏަކާއި ބަލަހައްޓަން ޖެހިފައިވާ އަހުލުޢިޔާލުންތަކެއް ނުވާނަމަ، ހަމަ ޔަޤީނުންވެސް މުޙައްމަދު (ޞައްލަﷲ ޢަލައިހި ވަސައްލަމް) ޤަތުލުކުރުމަށްޓަކައި މިހާރު އަހަރެން ނިކުމެއްޖައީމުހެވެ. ދެން ތިބާގެ ހުރިހާ ދަރަންޏެއް އަދާކުރުމަށާ އަނބި ދަރީން ބަލަހައްޓާނެ ކަމަށް ޞަފްވާނު އެއްބަސްވީ ތިބާގެ އަތުން ތިމަންކަލޭގެފާނު ޤަތުލުކޮށްލުމުގެ ޝަރުޠުގެ މައްޗަށެވެ. އެހެނެއްކަމަކު ﷲ ތަޢާލާ، ތިބާ އާއި މިނުބައި ޢަމަލުގެ ދެމެދަށް ހުރަސްއަޅުއްވައިފިއެވެ.]\nމާތް ނަބިއްޔާ ޞައްލަﷲ ޢަލައިހި ވަސައްލަމްގެ ދޫފުޅުން މިބަސްފުޅުތައް އަޑުއިވުމުން ޢުމައިރު ޙައިރާންވެ އަންތަރީސްވެއްޖެއެވެ. ދެން ކުޑަ ހިނދުކޮޅަކު ވިސްނަން އިނުމަށްފަހު ދެންނެވިއެވެ. [ ކަލޭގެފާނަކީ ﷲ ގެ ރަސޫލެއްކަމަށް އަޅުގަނޑު ހެކިވަމެވެ.] އަދި ދެންނެވިއެވެ. [އޭ ﷲ ގެ ރަސޫލާއެވެ! ކަލޭގެފާނުގެ އަޅުގަނޑުމެންނަށް ވިދާޅުވެދެއްވާ އުޑުގެ ޚަބަރުތައް އަޅުގަނޑުމެން ޤަބޫލެއްނުކުރަމެވެ. އަޅުގަނޑުމެން ހީކުރަނީ ކަލޭގެފާނުގެ މައްޗަށް އެއްވެސް އެއްޗެއް ބާވައިނުލެއްވޭ ކަމަށެވެ. އެހެންނަމަވެސް އަޅުގަނޑާއި ޞަފްވާނާ ދެމެދު ދެކެވުނު ވާހަކަ އަޅުގަނޑުމެން ދެމީހުން ފިޔަވައި އެހެން އެކަކަށްވެސް ނޭގޭނެއެވެ. ﷲ ގަންދީ ބުނަމެވެ! މިވާހަކައިގެ ޚަބަރު ކަލޭގެފާނަށް އެންގެވީ ﷲ ސުބުޙާނަހޫ ވަތަޢާލާ ކަން މިހާރު އަޅުގަނޑަށް ޔަޤީންވެ ކަށަވަރުވެއްޖެއެވެ. އަޅުގަނޑު ﷲ ތަޢާލާ އަށް ޙަމްދާއި ޝުކުރު ކުރަމެވެ. އެކަލާނގެއީ ކަލޭގެފާނުގެ އަރިހަށް އަޅުގަނޑު ގެންނަވައި، އިސްލާމްދީނުގެ ހިދާޔަތު އަޅުގަނޑަށް ނަޞީބުކުރެއްވި އިލާހެވެ. أشهد أن لاّ إله إلاّ الله ، وأشهد أنّ محمّد رسول الله އެވެ.\nމާތް ނަބިއްޔާ، އެކަލޭގެފާނުގެ އަޞްޙާބުންނަށް ޙަދީޘްކުރެއްވިއެވެ. [ތިޔަބައިމީހުންގެ އަޚާ އަށް ދީން ދަސްކޮށްދީ ކީރިތިޤުރުއާން އުގަންނައިދޭށެވެ. އަދި އޭނާގެ ޤައިދީ މިނިވަންކޮށް ދޫކޮށްލާށެވެ.]\nޢުމައިރު ބިން ވަހްބު ރަޟިޔަﷲ ޢަންހު އިސްލާމްވެވަޑައިގަތުމުން ހުރިހާ އަޞްޙާބުބޭކަލުންވެސް ވަރަށް އުފާކުރެއްވިއެވެ. އެއީ ޢުމަރު ރަޟިޔަﷲ ޢަންހު މިފަދައިން ވިދާޅުވާ މިންވަރަށެވެ. [ފަހެ އޭނާ މާތް ނަބިއްޔާ އަށް ޙަމަލަދިނުމުގެ ނިޔަތުގައި އައިތަން ފެނުމުން އޭނާ ދެކެ ތިމަން ވަރަށް ރުޅިއައެވެ. އެކަމަކު އޭނާ އިސްލާމްވުމުން މިހާރު ތިމަންގެ ދަރީންނަށްވުރެވެސް ބޮޑަށް އޭނާ ދެކެ ތިމަން ލޯބިވެއެވެ.] – ނުނިމޭ –


Hudhanethi tax agentunge gothugai masakai kuraa faraaithakaa medhu samaaluvumah angaifi | Mihaaru\nހުއްދަނެތި ޓެކްސް އެޖެންޓުންގެ ގޮތުގައި މަސައްކަތްކުރާ ފަރާތްތަކާ މެދު ސަމާލުވުމަށް އަންގައިފި\n18 އޮކްޓޯބަރ 2017 - 20:092comments\nމީރާ އިން ނެރުނު ސާކިއުލާއެއްގައި ބުނެފައިވަނީ، ޓެކުހުގެ ބޭނުމަށް ފުރިހަމަކުރަން ޖެހޭ ލިޔެކިޔުންތަކާއި، ޓެކްސް ދައްކަންޖެހޭ އަދަދުތައް ހިސާބު ކުރުމުގެ މަސައްކަތްތައް އެ އިދާރާ އިން ހުއްދަ ދޫކޮށްފައިނުވާ ފަރާތްތަކުން ކުރަމުން އަންނަ ކަން ފާހަގަ ކުރެވިފައިވާ ކަމަށެވެ.\nމީރާ އިން ބުނީ އެފަދަ ބައެއް ފަރާތްތަކުން ތައްޔާރުކުރާ ލިޔެކިޔުންތަކާއި ހިސާބުތައް ހުންނަނީ، ޓެކުހާ ގުޅޭ އެކަށީގެންވާ ސައްހަ މައުލޫމާތާ ނުލިބި ތައްޔާރުކޮށްފައި ކަމަށް ވެސް ބުނެފައިވެ އެވެ. އަދި އޭގެ ސަބަބުން ޓެކްސް ދައްކާ ބައެއް ފަރާތްތަކަށް ބޮޑެތި ގެއްލުންތަކާ ކުރިމަތިވަމުން އަންނަ ކަމަށް ވެސް މީރާއިން ބުންޏެވެ.\nޓެކުހުގެ މުއާމަލާތަކީ، ފައިސާއާ ގުޅުންހުރި މަސައްކަތަކަށްވާތީ އެފަދަ މުއާމަލާތްތައް ކުރާ ފަރާތްތަކަކީ މީރާގެ ހުއްދަ ލިބިފައިވާ ފަރާތްތެއްކަން ކަށަވަރު ކުރުން ވަރަށް މުހިންމު ކަމަށް ވެސް ވަނީ ބުނެފަ އެވެ.\nހުއްދަނެތި ޓެކްސް އެޖެންޓުންގެ ގޮތުގައި މަސައްކަތްކުރާ ފަރާތްތަކާ މެދު ސަމާލުވުމަށް، މީރާ އިން ގޮވާލި އިރު، މިދިޔަ މަހު މީރާ އަށް ޖަމާކުރި އާމްދަނީ މިދިޔަ އަހަރާ އަޅައިބަލާއިރު ފަސް ޕަސެންޓް ވަނީ ދަށަށް ގޮސްފަ އެވެ.\nMIRA ah midhiya mahu jamaakuri aamdhanee 5% dhashah hingajje\nއިތުރު ލިޔުންތައް މީރާ ޓެކްސް ޓެކްސީ ހިދުމަތް


MDP Dhaftharu Sahhaeh Noon, Fiyavalhu Alhan Jehey - Jameel - Vaguthu\nއެމްޑީޕީގެ ދަފްތަރު ސައްހައެއް ނޫން، ތަހްގީގުކޮށް ފިޔަވަޅު އަޅަން ޖެހޭ - ޖަމީލް\nކުރީގެ ރައީސް ޔާމީންގެ ލީގަލް ޓިމްގައި ހިމެނި ވަޑައިގަންނަވާ ޖަމީލް - ވަގުތު އިމޭޖްސް: އިބްރާހިމް ޝާބިލް\nއެމްޑީޕީގެ ދަފްތަރު ސައްހައެއް ނޫން ކަމަށާއި، މިއީ ފުރިހަމަ ތަހުގީގެއްކޮށް ފިޔަވަޅު އަޅަން ޖެހޭ ޖިނާއީ ކުށުގެ އަމަލެއް ކަމަށް، ކުރީގެ ނައިބް ރައީސް ޑރ. މުހައްމަަަދު ޖަމީލް އަހުމަދު ލިބިއްޖެއެވެ.\nއޭނާ މިހެން ވިދާޅުވީ، އެމްޑީޕީ ދަފްތަރުގައި ޕީޕީއެމްގެ އެތައް މެންބަރުންނެއް ތިބުމާއި ގުޅިގެން އެ ޝަކުވާތައްކުރަމުން އަންނަ ދަނޑިވަޅެއްގައެވެ.\nޑރ. ޖަމީލް ވިދާޅުވީ، ވެރިކަމުގެ ބާރާއި ނުފޫޒު ބޭނުންކޮށްފައިވާކަން މިއޮތީ ހާމެވެފައި ކަމަށެވެ.\n"އޮޅުވާލައިގެން ޕާޓީއަށް ވެއްދުމުގައި ގިނަ އިދާރާތަކުގެ ބައިވެރިވުން އެބަ އޮތް. މިއީ ފުރިހަމަ ތަހްގީގެއްކޮށް، ފިޔަވަޅު އަޅަން ޖެހޭ ޖިނާއީ ކުށެއްގެ އަމަލެއް". ޑރ. ޖަމީލް ވިދާޅުވިއެވެ.\nޕީޕީއެމްގެ ގިނަ މެމްބަރުންތަކެއްގެ ނަން އެމްޑީޕީގެ ދަފްތަރުގައި ހިމަނާފައިވާ މައްސަލަ އެއް ފެންމަތިވެ، ޕީޕީއެމްގެ މެމްބަރުންތައް އެކެމާއި މެދު ކަންބޮޑުވުން ފާޅުކުރައްވާފައެވެ.\nއެކަން ހާމަކޮށް ށ.މިލަންދޫ ދާއިރާގެ ކުރީގެ މެމްބަރު އަބްދުﷲ މުފީދު ވިދާޅުވެފައި ވަނީ އެބޭފުޅާ އަކީ އެމްޑީޕީ މެމްބަރެއް ނޫން ކަމަށާއި، އެހެން ނަމަވެސް، އެމްޑީޕީ އިން އެކުލަވާލާފައިވާ ދަފްތަރުގައި އެބޭފުޅާގެ އިތުރުން މިލަންދޫގެ ޕީޕީއެމް ގިނަ މެމްބަރުންތަކެއްގެ ނަން ހިމަނާފައިވާ ކަމަށެވެ. މިގެ އިތުރުން، ނިލަންދޫ ދާއިރާގެ ކުރީގެ މެމްބަރު ޑރ.އަބްދުﷲ ޙަލީލް އާއި ދިއްދޫ ދާއިރާގެ ކުރީގެ މެމްބަރު އަބްދުލް ލަތީފްގެ ނަންވެސް އެމްޑިޕީ ދަފްތަރުގައި އޮތް މައްސަލަ ވަނީ ފެންމަތިވެފައެވެ.\nއިލެކްޝަން ކޮމިޝަން (އީސީ)ން ވިދާޅުވީ، އެ ކޮމިޝަނުގައިވާ ޕާޓީ ތަކުގެ ދަފްތަރު ވަނީ ގަޑުބަޑު ވެފައި ނޫން ކަމަށާއި، ޕާޓީ އަށް މީހަކު ވައްދަނީވެސް އަދި އުނިކުރަނީވެސް އެކެމަށް ކަނޑައެޅިފައި އޮންނަ އުސޫލުގެ ދަށުން ކަމަށެވެ.\nޖެނުއަރީ 13, 2020 09:08\nފިޔަވަޅު އެޅޭނެ ގޮތެއް އެއީ ނެތް ގޮތެއް. ކޮންމެ ކަމެއްގައި ކުރަނީ ވައްކަން. ކުރާނެކަމެއް ނެތް. މިކަހަލަ ބަޔެއްކަން އެނގިތިބެ އެމީހުނަށް ވެރިކަން ހޯދާދޭން މިގައުމުގަ ބަޔަކު ކުރި މަސައްކަތް އަހަރުން ދުށިން. ހިތާމަހުރި.\nޖެނުއަރީ 13, 2020 09:17\nޕާޓީއެއްގެ މެމްބަރެއްނޫން ނަމަވެސް ޕާޓީތަކުން މިހާރު މީހުނައްނޭގި އެމީހުންވިއްކާ ވިޔަފާރިއުސޫލުން ބޭނުންކުރަމުން ދަނީ މީބޮޑު ކޮރޮޕްޝަނެއް މިފަރާއްތަކައް ގާނޫނީގޮތުން ބަދަލު ހޯދާދިނުމައް ގާނޫނީވަކީލެއްގެ ގޮތުގަޖަމީލް އައްއެހީތެރިވާންވީ އޭރުންމިކަންތައްހައްލުވާނީ މެމްބަރުން ގިނަވީމަ ދައުލަތުގެހަޒާނާއިން އެޕާޓީއަކައްގިނައަދަދެއްގެ ރުފިޔާދޭ މިހާރުމިޖަރީމާތައް ހިިިންްްްްްްްްގާތާއެތައް އަހަރެއްވެއްޖެ ބަޔަކުމީހުން އެއްވެސްއިދާރާއެއް ޒިއްމާއެއްނުނަގާ މުޅިންވެސް ގޯސްވަނީ ހުޝައަޅާފޯމެއް\nޖެނުއަރީ 13, 2020 09:20\nމޑޕ ޕްރައިމަރީގައި ވޯޓްދޭމީހުންގެ އަދަދު އިލެކްޝަން ކަމިޝަންގައި އޮތް އަދަދަށްވުރެ އެތައް ހާހެއް އިތުރުވާނެ. އެހިސާބުން ޕްރައިމަރީގައި ބަލިވާ ހުރިހާ މީހުން ނިޒާމީ މައްސަލަ އިލެކްޝަނަށް ހުށަހަޅާނެ. އަދި އެކަން ކުރުމުގެ ހައްގު ކޮށްމެ ރައްޔިތަކަށްވެސް ލިބިގެންވޭ.\nހުސް އެއްކަހަލަ މީހުން\nޖެނުއަރީ 13, 2020 09:23\nމޑޕ ޕްރައިމަރީ ނިމެންދެން އިލެކްޝަންގެ ސާރވަރ އިންނާނީ ޑައުންވެފައި.\nއަދި 1414 އަށް މެސެޖްކޮށްގެންވެސް އޮތީ ކޮންޕާޓީއެއްގައި ކަން ނޭގޭނެކަން ކަށަވަރު. މިވަގުތު އެވެސް ހުރީ ޑައުންކޮށްފައި. އަދި ވެބްސއިޓުންވެސް ރަޖިސްޓްރީވެފައިވާ ޕާޓީ ބެލޭނެ ގޮތެއްނެތް.\nޖެނުއަރީ 13, 2020 09:25\nއިލެކްޝަން ކަމިޝަނުގެ ވެބްސައިޓުން ރެޖިސްޓްރީވެފައިވާ ޕާޓީ ބަލާ ތަންކޮޅު އިނީ ހަލާކުވެފައި. އަވަހަށް ރަނގަޅުކުރޭ. އެހެންނޫނީ ހުރިހާ ރައްޔިތުންގޮސް މިހާރު ރެޖިސްޓްރީވެފައިވާ ޕާޓީ ބަލަން ތިތާ ކިއުހަދާފާނެ.\nޖެނުއަރީ 13, 2020 09:27\nމިއޮއްފަދަ ޒަމާނުގައި ރެޖިސްޓްރީވަފައިވާ ޕާޓީ ބެލޭނެ އިންތިޒާމެއްވެސް އިލެކްޝަނަކުނެތް. ލަފާކުރެވޭނީ ކޮށްމެވެސް ކަހަލަ "މެއިންޓެނަންސް" މަސައްކަތެއް ކުރިޔަށަ ގެންދަނީކަމަށް .. :ޕ\nޖެނުއަރީ 13, 2020 09:55\nކިހާދެރަކަމެއް މިގޮތަށްތޯ ޕާޓީއަށް މެމްބަރުން އިތުރުކުރަނީ އެހެންކަމަށްވާނަމަ ޖަމީލްވިދާޅުވާހެން\nދަފްތަރު ސައްޙައެއްނުވާނެ މިއީ މިކަމުގެޒާތުން އެހެންޕާޓީތަކާ،ރަށްޔިތުންނާ،ގައުމަށް ގެއްލުންވާނެ\nކަމެއްކަމުގައިވާތީ މިކަންއަވަހަށް ތަހުގީގުކޮށް ފިޔާވަޅު އަޅަންޖެހޭ ކަމެއްކިތަންމެބޭނުންވިއަސް\nއެކަމެއްއޮންނަގޮތްނޫން އެހެންގޮތަށް ( ވަގުވައްތަރަށް ކުރުމުން ) އިތުބާރުގެއްލި ބޭޒާރުވުންނޫހެން ކަމެއްނުވާނެ ( ކިތަންމެވަރަކަށްފެލިއަސް އެ\nޖެނުއަރީ 13, 2020 10:59\nމަކަރާ ހީލަތުން މީހުންގެ ނަން ހިމަނައިގެން ދައުލަތުގެ ބަޖެޓުން ޕާޓީ ހިންގަން ފައިސާ ލިބެއެއްނު.. މިފަދަ މަކަރުވެރި ބަޔަކަށް ގައުމު ދީގެން ދިވެހިންނަށް ކިހާދުވަހަކު ތިބެވޭނެބާ؟\nޖެނުއަރީ 13, 2020 11:11\nފިޔަޥަޅު އަޅަންޏާ ޖެހޭނީ އދ އާއި ވާހަކަ ދައްކަން، މިގައުމުގައި އެވެރިން ކިތައްމެ ބޮޑު ވައްކަމެއްކުރިޔަސް އެޅޭނެ ފިޔަވަޅެއްނެތް.ތިނެތީގައި އެއްކޮށްހިފާ ބަގުޑި ބައްދައިގެން އެތިބީ!\nޖެނުއަރީ 13, 2020 11:30\nﷲ ގަންދީ ހުވާކޮށްފަ މިބުނީ މަށަކީ ދުވަހަކުވެސް ސިޔާސީ ޕާޓީއެއްގަ ރަޖިސްޓްރީވީ މީހެއްނޫން. ﷲ ގަންދީ ހުވާކޮށްފަ މިބުނީ އެމްޑީޕީ ދަފްތަރުގަ އޮތީ މަގޭނަން ރަޖިސްޓްރީކޮށްފަ\nޖެނުއަރީ 13, 2020 12:14\nވެދާނެ އަވަށްޓެރިގައު މަކާއެކުހެދުނުއެއްބަސްވު މުގެ ދަށުން އަޕްގުރޭޑުކުރަނީކަ މަށްވެސް ދެން މުޅިސިސްޓަ މްގެ ކޮންޓުރޯލުނިން މަންވަގުތުކޮޅެއް ނަގާނެދޯ؟ އީސީޝަރީފް، މައު މޫން، އި މްރާން ގާސި މަށް ބޯކޮށް ސަލާ މް!


BREAKING: Male Magumathin Hingaafai Dhiya Anhenehgge Uramathee Hifi Massalaeh Balan Fashaifi - Vaguthu\nމާލެ މަގުމަތިން ހިނގާފައި ދިޔަ އަންހެނެއްގެ އުރަމަތީ ހިފި މައްސަލައެއް ބަލަން ފަށައިފި\nމާލެ މަގުމަތިން ހިނގާފައި ދިޔަ އަންހެނެއްގެ އުރަމަތީ ހިފި މައްސަލައެއް ފެންމަތިވެއްޖެ އެވެ.\nމިކަން ހިނގާފައި ވަނީ މިއަދު މެންދުރު ފަހުގެ ވަގުތެއްގައި މާލެ ލޮނުޒިޔާރަތް މަގުގައެވެ.\nއެ މަގުން ހިނގާފައިވާ ދިޔަ އަންހެނެއްގެ ޖިންސީ ގުނަވަނުގައި ހިފައިގެން އެކަން ހިނގާދިޔަ ގޮތް އެ އަންހެން މީހާ ކިޔާދޭ މަންޒަރު ފެންނަ ވީޑިއޯއެއް ދަނީ ދައުރުވަމުންނެވެ.\nފުލުހުންގެ މީޑިއާ އޮފިޝަލް ވިދާޅުވީ، މާލެ މަގުމަތީގައި އަންހެނަކަށް ޖިންސީ ގޯނާ ކުރިކަމަށް ތުހުމަތު ކުރެވޭ މައްސަލައެއްގައި މިއަދު މީހަކު ހައްުޔަރުކޮށްފައިވާ ކަމަށެވެ.\nއޮފިޝަލް ވިދާޅުވިގޮތުގައި، އެ މައްސަލާގައި ހައްޔަރުކޮށްފައި ވަނީ 31 އަހަރުގެ ދިވެހި ފިރިހެނެކެވެ.\nއެ މީހާ ހައްޔަރުކޮށްފައި ވަނީ މިއަދު މެންދުރުފަހު 15:45 ހާއިރު ކަމަށާއި، އޭނާ ފުލުހުންގެ ބެލުމުގެ ދަށަށް ގެނެސްފައިވަނީ ލޮނުޒިޔާރަތް މަގުން ކަމަށް އޮފިޝަލް ވިދާޅުވިއެވެ.\nފުލުހުން ދަނީ މި މައްސަލަ އިތުރަށް ތަހުގީގު ކުރަމުންނެެވެ.\nއިމްރާނު ބުނާ ހެން ތީދެން އެ ހާވަރު ކަމެއްތަ.\nމެއި 31, 2021 19:30\nތިޔައީމައްސަލައަކީ ސޭޚްއިމްރާންވިދާޅުވާގޮތުން ތިޔައީއެއްވެސްކަމެއްނޫނެއްނޫންތޯ؟ އާދައިގެމީހެއްވީމަ5ވަނަގިޔަރުގަމައްސަލަބަލާފަ ރޯޔަލްވީމަ މައްސަލަވަނީ ވަށިގަނޑަށް ރަށްވެހިފަތިސްގެއިންސާފު ކޯދުލާއަރަނީތޯ؟ ސާބަހޭ އެމްޑީއެންސީޕީޙަމީދު ތިޔަދެންބޮލާފޮޑާ އެޅެނީދޯ؟ ޢިސްތިއުފާބުދޭތި ބޯކޮޅުވަތަށްޖެހުނަސް!ސާބަސް\nމެއި 31, 2021 19:39\nތިޖިންސީ ފުރައްސާރައިގެ ކަންތައް ފެޝަނަކަށް ވެއްޖެ އެއަމަލު ހިންގާމީހުނަށް ލިބެންވާ ހައްގު އަދަބު ނުދެވޭތީ ދިމާވެގެންއުޅޭ ކަމެއް\nމެއި 31, 2021 20:03\nޢިމްރާނު ވިދާޅުވި އެއީ މާބޮޑު ކަމެއް ނޫނޭ\nޜޯޔަލް ނޫންވީމާ ވަގުތުން ހައްޔަރު\nޝޭޚު އިމްރާން ބުންޏެއްނުން މަގުމަތިންދާ އަންހެނެއްގެ އުރަމަތީ ހިފުމަކީ އެހާ ބޮޑު މައްސަލައެއްނޫނޭ. އެކަހަލަ ކަންތައްވެސް ވެދާނޭ! ރޯޔަލް މީހުން ދައްކާ ނަމޫނާގައި ޒުވާނުން ކުރިއަށްދާނީ. ތިސޮރަށްވެސް ފުރުމުގެ ހައްޤުވެސް އޮންނާނެތާ\nޖަޒީރާވަންތް ކެހެރިނުފަޅާ ޖަނަވާރު\nމެއި 31, 2021 20:27\nމެއި 31, 2021 20:28\nތިޔަކަހަލަ ވާހަދެހކުމަކެެވެސް ބޮޑުކުށަކަށް ހަދާނެ.\nމެއި 31, 2021 20:37\nއެއީ ޢާންމުކޮށް ހިނގާ އާދައިގެ ކަންތައްތައްކަމަށް ހޯންމިނިސްޓަރު ބުނެފައިވޭ. ޕޮލިހުންނަށް ތިމީހާ ހައްޔަރެއް ނުކުރެވޭނެ.\nމެއި 31, 2021 20:39\nނުލަފާ އިމުރާނު ތާބުނީ ޖިންސުއްލަތީފުންނައް ފުރައްސާރަކުން ނޭގޭގޮތައް ހިފަންމިވަތުގެ މީހަކު ވަޒީރުކަމުގައި ހުރުމުން ދޭހަވަނީ ރައީސް ވެސް މިކަމަން ހިއްވަރުދެއްވާކަން އިމްރާނު އިސްތިއިފާ؟؟؟\nމަގުމަތިން އެކަހަލަތަނެއްގަ މީހަކު ހިފައިފިއްޔާތަ މައްސަލަ ބަލަންޖެހެނީ، ހޯމް މިނިސްޓަރ އޮނަރަބަލް ޝައިޚް އިމްރާނު ބުނެގެން އޭނަކާރިއަށް ދީނީމައުލޫމާތެއް ހޯދަންދިޔަ އަންހެނެއްގެ ތަންތާހިފާ ދަމާ ކޮށްލިވަރު އެ އަންހެނާގެ ދުލުން ޝަރުޢީ ކޯޓުތަކަށާއި މީޑިއާތަކަށް އެތައްފަހަރަކު ފާޅުގައި ހުށަހަޅަމުން ދިޔައިރުވެސް މައްސަލަ ބެލޭގޮތެއްނުވެ އަހަރުތަކެއް ފާއިތިވެގެން ދަނީ، ކޮބާ އިންސާފު، ނިކަމެތި ރައްޔިތުމީހާއަށް އިންސާފު ހައްޤެއްނުވޭބާ!!!\nއއިންޑިއާގެ ސިފަ ވަރަށް ގަދަ އެއބަވޭ!\nރޭޕިސްތާނު ބޭރުކުރޭ މިޤައުމުން\nޖޫން 1, 2021 00:55\nއެންމެ ފުރަތަމަ ނޫސްވެރިއާ އަށް ބުނެލަން އޮތީ އުރަމައްޗާއި ޖިންސީ ގުނަވަނަކީ ތަފާތު ދެ ގުނަވަނެއްކަން. ޖިންސީ ގުނަވަނަކީ ކުރިމަތި ފަރާތް. ދެން ކޮރަކަލި އަށް ބުނެލަން އޮތީ މިއީ ޖިންސީ ފުރައްސާރައިގެ އަމަލެއް ނޫނޭ. ޖިންސީ ގޯނާ ގެ އަމަލެކޭ. ވަރަށް ގިނަ ނޫސްވެރިންނާއި އާންމުންނަށްވެސް ޖިންސީ ގޯނާ އާއި ފުރައްސާރަ ވަރަށް ބޮޑަށް އޮޅޭ. ޖިންސީ ފުރައްސާރަ އަކީ އަނގަބަހުން ނޫނީ ގައިގައި އަތްނުލާ ހަރަކާތަކުން ނުވަތަ ފޮޓޯ ވީޑިއޯ އަކުން ނުވަތަ އޯޑިއޯ އަކުން ޖިންސީ ކަމެއް ނުވަތަ އަމަލެއް އަނެކަކަށް ނުރުހުމުގައި ދެއްކުން . ޖިންސީ ގޯނާ އަކީ މީހެއްގެ ނުރުހުމުގައި އެމީހެއްގެ ގައިގައި އެންމެ ކުޑަމިނުން އަތްލުން. ނުރުހުމުގައި އަންހެނެއްގެ އަތުގައި ހިފިޔަސް އެ ވާނީ ޖިންސީ ގޯނާ އަށް. ޢެއާ ޚިލާފައް އަންހެނަކު މަގުމަތިން ދަނިކޮށް ތުނބުން ފުމެލިއަސް ވާނީ ޖިންސީ ފުރައްސާރަ، އަށް. ޢެ އަމަލު ޖިންސީ ގޯނާ އަކަށް ނުވާނެ. މިކޮމެންޓު ޖަހާނެބާ.\nޖޫން 1, 2021 07:33\nޖިންސީ ފުރައްސާރަ މީހަކާދިމާލައް ބޭއަދަބީ ބަހުން އެއްޗެހި ކިޔުން ބޭއަދަބީ ބަހަކީ އާއްމުކޮއް މުޖުތަމައުގައި މީހުން ވާހަކަދައްކާ އުޅޭ ބަސް ފިޔަވައި މީހާގެ ހަށިގަނޑުގެ ގުނަވަނަކައް ނިސްބަތްކޮއް ބުނާބުނުން ޖިންސީ ގުނަވަނަކީ އާއްމުކޮއް މީ ހާގެ ހަށިގަނޑުގެ ފޮރުވިފަހުންނަ ވަނާތައް އަތްތިލަ ނުވަތަ އިސްތަށިގަނޑުގަ ނުރުހުމުގަ އަތްލުން އެވަނީ މާރާމާރީއައް އެއީ އަނިޔާކުރުމުގެ ގޮތުން އަތްލާއަތްލުން\nޖޫން 1, 2021 17:48\nހާސިރު. ނޭނގޭ ވާހަކަ ނުދައްކާ . ބޭއަދަބީ ބަހުން އެއްޗެހި ކިޔުން ވާނީ ފުރައްސާރައަށް. އެ ނުވާނެ ޖިންސީ ފުރައްސާރަ އަކަށް. މިހާރު އާންމު ގޮތެއްގައި މަޖްލިސް މެމްބަރުން އެކަކު އަނެކަކަށް މަޖްލިހުގައި ފުރައްސާރަ ކުރަނީ. މިހަފްތާގައި އެމްޑިޕީ އިން ބަޔާނެއް ނެރެފައި މަޖްލިހުގެ ރައީސް ނަޝީދަށް ފުރައްސާރަ ކުރީ އޭ ވެސް، އާންމު ގޮތެއްގައި އަންހެނެއްގެ ނުގަބޫލުގައި އަންހެނަކާއި ދިމާލަށް ހާދަ ރީއްޗޭ ބުންޏަސް ނުވަތަ އޭނަ އާއި ދިމާލަާށް މާބޮޑަށް ބަލަހައްޓައިގެން ހުއްޓަސް އެވާނީ ޖިންސީ ފުރައްސާރަ އަށް . ގާނޫނު ބަލާ ޗެކް ކުރޭ. ފިރިހެނަކު ފިރިހެނެއްގެ ގައިގައި ނުގަބޫލުގައި އަތްލުންވާނީ މާރާމާރީ އަށް. އެކަމަކު އަންހެނެްއްގެ ނުގަބޫލުގައި އޭނާގެ އަތުގައި ހިފުން ނުވަތަ އިސްތަށިގަނޑުގައި ހިފުމަކީ ވާނީ ޖިންސީ ގޯނާއަށް. އެނުވާނެ މާރާމާރީއަށް. ދިވެއްސަކާއި ދިމާލަށް ކާފަރެކޭ ނުވަތަ ދީން ގަބޫލުނުކުރާ މީހެކޭ ބުނެފިނަމަ ގާނޫނީ ބޮޑު ކުށަކަށް ހަދަން އިއްޔެ މަޖްލިހަށް ހުށައެޅީ. ވީމާ ކޮންމެކަމެއްސް އެއީ ދުނިޔެވީ އުސޫލުން ގަބޫލުނުކުރެވުނަސް ގާނޫނުގައި ވަކިގޮތަކަށް އޮވެއްޖެނަމަ އެގޮތަކަށް އަމަލުކުރެވޭނީ. އެހެންވުމުން ޖިންސީ ކުއްތަށް ކަމަށް ބެލެވޭނީވެސް ގާނޫނު އެއީ ޖިންސީ ކުށެއްކަމަށް ބުނާ ކަންތައްތައް.


SunOnline: Mahmoodge maru: Bidheysee meehaa aa eku ithuru bayaku baiverivi kamah faahaga eh nuvey!\nމަހުމޫދުގެ މަރު: ބިދޭސީ މީހާއާއެކު އިތުރު ބަޔަކު ބައިވެރިވިކަމަށް ފާހަގައެއް ނުވޭ\nޢާލިމް އަބްދުއްލަތީފް 24 Oct 2021, 18:53\nމަހުމޫދު ގެއްލުނު ރޭ އަޑެއް އިވުނު ގެއެއް ބަލައިފާސްކުރަނީ ---\nއދ. ދަނގެތީގައި މަރައިލައިފައި އޮއްވާ ފެނުނު މަހުމޫދު އަބޫބަކުރުގެ މަރާލުމުގެ ތުހުމަތުގައި ހައްޔަރުކުރި ބިދޭސީމީހާގެ އިތުރުން އެހެން މީހަކު ނުވަތަ ބައެއްގެ ބައިވެރިވުން އޮތްކަމަށް ފާހަގަ ނުކުރެވޭ ކަމަށް ފުލުހުން ބުނެފިއެވެ.\nފުލުހުން މިއަދު ނެރުނު ބަޔާނެއްގައި ބުނީ މަހުމޫދު ގެއްލިގެން ހޯދަމުން ދަނިކޮށް ފެނުނީ މަރާލުމަށްފަހު ބޮލާއި ފައިގައި ގޯންޏެއް އަޅުވައި ފަޅު ގެއެއް ތެރޭގައި ހުރި ފެންވަޅެއްގެ ތެރެއަށް ވައްޓައިލައިފައި އޮއްވާ ކަމަށެވެ.\nއެ މައްސަލައިގެ ތުހުމަތުގައި މި މަހުގެ 16ވަނަ ދުވަހު ހެނދުނު 10:36ހާއިރު ބަނގްލަދޭޝް ރައްޔިތެއް ކަމަށްވާ ޝާ އަލޮމް މިއާ (29) ކޯޓު އަމުރެއްގެ ދަށުން ހައްޔަރު ކޮށްފައި ވާ ކަމަށެވެ. އަދި އޭނާގެ ބަންދަށް ދަނގެތީ މެޖިސްޓްރޭޓް ކޯޓުން 15 ދުވަހުގެ މުއްދަތެއް ޖަހައިފައިވާ ކަމަށް ވެސް އެ ބަޔާނުގައި ބުނެފައިވެއެވެ.\nފުލުހުން ބުނީ މި މައްސަލައިގެ ތަހުގީގުގައި ޝާ އަލޮމް މިއާ ދަނގެތީގައި ދިރިއުޅެމުންދިޔަ ގެ ބަލައި ފާސްކޮށް މައްސަަލައާ ގުޅުންހުރި ކަމަށް ބެލެވޭ ގިނަ އަދަދެއްގެ ތަކެތި ވަޅުލައިފައިވަނިކޮށް ހޯދައިފައިވާ ކަމަށެވެ. އަދި އެތަކެތި ތަހުލީލުކުރުމަށް ފުލުހުންގެ ބެލުމުގެ ދަށަށް ގެނެސްފައިވާ ކަމަށް ވެސް އެ ބަޔާނުގައި ބުނެފައިވެއެވެ.\nފެނުނު ތަކެތީގެ ތެރޭގައި މަހުމޫދުގެ ފޯނާއި އައިޑީ ކާޑުގެ އިތުރުން މައްސަލައާ ގުޅޭ އިތުރު ހެކިތައް ހިމެނޭ ކަމަށް ވެސް އެ ބަޔާނުގައި ވެއެވެ.\nމަހުމޫދު މަރާލުމުގައި ޝާ އަލޮމް މިއާގެ އިތުރުން އިތުރު މީހެއްގެ ނުވަތަ ބައެއްގެ ބައިވެރިވުުން އޮތްކަމަށް މިހާތަނަށް ކުރެވުނު ތަހުގީގުން ފާހަގަ ނުކުރެވޭ ކަމަށް ވެސް ފުލުހުން ބުނެއެވެ.\nމަހުމޫދުގެ ހަށިގަނޑަށް ތިރީހަށްވުރެ ގިނަ ހަމަލާ ދީފައިވޭ!\nބީއެމްއެލްއިން ދަނގެތީގައި އޭޓީއެމް ސެންޓަރެއް ހުޅުވައިފި


Maadhamaa In Feshigen MIRA Ge Center Thah Hulhuvaigen Hidhumaiy Dheyn Fashanee - Vaguthu\nމާދަމާއިން ފެށިގެން މީރާގެ ޓެކްސްޕޭޔާ ސާވިސް ސެންޓަރާއި ހުޅުމާލެ ކަލެކްޝަން ސެންޓަރުން ހިދުމަތް ދޭން ފަށަން ތައްޔާރުވެއްޖެއެވެ.\nމީރާ އިން މިއަދު ބުނީ، އެ ދެ ސެންޓަރުން މާދަމާ ހެނދުނު9އިން ފެށިގެން މެންދުރުފަހު 1 ޖެހުމާއި ހަމަޔަށް ނަންބަރު ދޫކުރަމުން ގެންދާނެ ކަމަށެވެ. އަދި ހިދުމަތް ހޯދަން މީރާގެ ސާވިސް ސެންޓަރުން ޓޯކެން ނަންބަރު ދޫކުރުމުގެ ބަދަލުގައި ޓޯކެން ނަންބަރު ދޫކުރަމުން ގެންދާނީ މީރާގެ މޯބައިލް އެޕްލިކޭޝަން އަދި 'ކިއު-ބީ' އެޕްލިކޭޝަން މެދުވެރިކޮށް ކަމަށް މީރާ ބުންޏެވެ.\nއަދި އެޕްލިކޭޝަން މެދުވެރިކޮށް ޓޯކެން ނަންބަރު ނެގެން ނެތް ފަރާތްތަކަށް މީރާގެ 3020460 ނަންބަރު ފޯނަށް ގުޅައިގެން ހިދުމަަތް ހޯދުމަށް އެޕޮއިންޓްމެންޓް ހެއްދޭނެ ކަމަށްވެސް މީރާ އިން ބުންޏެވެ.\nމީރާ އިން ބުނީ، އޮފީހަށް ގޮސްގެން ހިދުމަތް ހޯދުމުގެ ފުރުސަތު ހުޅުވާލި ކަމުގައި ވިޔަސް، ކޮވިޑާއި ގުޅިގެން ރައްކާތެރިކަން ކަށަވަރު ކުރުމުގެ ގޮތުން ހިދުމަތް ހޯދަން އަންނަ އިރު ހުން ހުރިތޯ ބެލޭނެ ކަމަށާއި ހިދުމަތް ހޯދަން މީރާއަށް ވަދެވޭނީ މާސްކު އަޅައިގެން ކަމަށެވެ/ އަދި ވަނުމުގެ ކުރިން ހޭންޑް ސެނިޓައިޒަރ ބޭނުން ކުރަންޖެހޭނެ ކަމަށެވެ.\nޓެކްސްޕޭޔަރ ސެންޓަރަށް ހިދުމަތް ހޯދަން ވަންނަ ފަރާތްތަކުން 'ޓްރޭސްއެކީ' އެޕްލިކޭޝަން އިންސްޓޯލްކޮށް، ވަނުމުގެ ކުރިން ބްލޫޓޫތް އޮން ކުރުމަށް މީރާއިން ބުނެފައިވެއެވެ.\nމީރާ އިން ވަނީ ހިދުމަތް ހޯދުމަށް އަންނަ ފަރާތްތަކަށް އެއްފަހަރާ ސެންޓަރަށް ވަދޭވޭ މީހުންގެ އަދަދު ވަނީ ލިމިޓް ކޮށްފައެވެ. އަދި ގައިދުރުކަން ދިނުމަށް ހާއްސަ ސަމާލުކަމެއް ދިނުމާއި ޓެކްސް ދައްކާ ފަރާތްތަކުން ޓޯކަން ނަންބަރު އޮންލައިންކޮށް ބެލުމަށްފަހު، ނަންބަރު ކައިރިވުމުން މީރާއަށް އައުމަށް މީރާއިން އިލްތިމާސް ކޮށްފައިވެއެވެ.\nޖުލައި 3, 2021 22:20\nއޭނަ ގެ މެންޓަލް ޓެސްޓެ އް ހަދާލަ އްޗޭ


Himabissah shakkuvaa ithuru kujjakah faruvaa dhenee | Mihaaru\nހިމަބިހީގެ ވެކްސިން: ހިމަބިއްސަށް ޝައްކުވާ އިތުރު ކުއްޖެއްގެ ޓެސްޓުތައް އައިޖީއެމްއެޗުގައި މިހާރު ދަނީ ހަދަމުން.\n13 ޖެނުއަރީ 2020 - 10:02 22 comments\nއެ ހޮސްޕިޓަލްގެ މީޑިއާ އޮފިޝަލަކު މިއަދު ވިދާޅުވީ، އުމުރުން 17 އަހަރުގެ ފިރިހެންކުއްޖަކަށް ހިމަބިހި ޖެހިފައިވާ ކަމަށް ޝައްކު ކުރެވޭތީ ޓެސްޓުތައް ހަދަމުން އަންނަ ކަމަށެވެ. އެކަމަކު، އެއީ ވެކްސިން ޑޯޒް ފުރިހަމަ ކޮށްފައިވާ ކުއްޖެއް ކަމެއް ނުވަތަ ނޫން ކަމެއް ކަމާ ބެހޭ އިދާރާތަކުން އަދިއެއް ނުބުނެ އެވެ.\nހިމަބިހި ކުރިން ޖެހުނު ތިން އަހަރުގެ ކުއްޖާ ޒިޔާރަތްކުރި ތަންތަނަށް ދިޔަ މީހުންގެ ތެރެއިން ވެކްސިންގެ ދެ ޑޯޒް ފުރިހަމަ ނުކުރާ މީހުން އެކަމަށް ސަމާލުވުމަށް އެޗްޕީއޭ އިން ވަނީ އެދިފަ އެވެ.\n"އެ ކުއްޖާ އައިޖީއެމްއެޗަށް ގެނައީ އިއްޔެގެ އިރުއޮއްސުނުހާއިރު. އަޅުގަނޑުމެން މިހާރު މިދަނީ ޓެސްޓުތައް ހަދަމުން،" އޮފިޝަލް\nރާއްޖެ އިން ހިމަބިހި ނައްތާލާފައިވާ ކަމުގެ އެވޯޑް، ވޯލްޑް ހެލްތު އޯގަނައިޒޭޝަން (ޑަބްލިއުއެޗްއޯ) އިން ވަނީ ސެޕްޓެމްބަރު 6، 2017 ގައި ދީފަ އެވެ. އެ ބަލި ރާއްޖެ އިން ނައްްތާލާފައިވާ ކަން ހެލްތު މިނިސްޓްރީން އިއުލާން ކޮށްފައި ވަނީ ޖޫން 13، 2017 ގަ އެވެ. އެގޮތަށް އިއުލާން ކުރީ އެ ބަލި ނައްތައިލުމަށް ހިންގި ގައުމީ ފެންވަރުގެ ކެމްޕެއިނަކަށް ފަހު އެވެ.\nހިމަބިހިން ރައްކާތެރިވުމަށް ރާއްޖޭގައި ވެކްސިން ދޭން ފެށީ 1983 ގަ އެވެ. އަދި އެ ބަލި ޖެހިފައިވާ މީހަކު އެންމެ ފުރަތަމަ ރާއްޖޭން ފެނުނީ 2009\nއިތުރު ލިޔުންތައް ހިމަބިހި ސިއްހަތު އައިޖީއެމްއެޗު ބަލިތައް ވެކްސިން ދިނުން ހެލްތު ޕްރޮޓެކްޝަން އެޖެންސީ ކުޑަކުދިން


Wonder Woman 1984 HBO max ah | Mihaaru\n"ވޮންޑަ ވުމަން 1984" ސިނަމާތަކުގައި ރިލީޒްކުރާ ދުވަހު އެޗްބީއޯ މެކްސް އަށް\n21 ނޮވެމްބަރ 2020 - 09:12\nކޮވިޑްގެ ބަލިމަޑުކަމާ ހެދި ރިލީޒްކުރާ ތާރީހު އެކި ފަހަރުމަތިން ފަސްކުރަމުން ދިޔަ ސުޕަހީރޯ ފިލްމު "ވޮންޑަ ވުމަން 1984" އަންނަ މަހުގެ 25 ގައި ސިނަމާތަކުގައި ދައްކާ އިރު، ހަމަ އެ ދުވަހު އެޗްބީއޯ މެކްސް އިން ޕްރިމިއާކުރާ ގޮތަށް ވެސް ހަމަޖައްސައިފި އެވެ.\nއޭޓީއެންޑްޓީގެ ވޯނާ މީޑިއާގެ ދަށުން ހިންގާ އެޗްބީއޯ މެކްސް އަކީ މީގެ ފަސް މަހެއްހާ ދުވަސް ކުރިން މެއި މަހުގެ ފަހުކޮޅު ލޯންޗްކުރި ސްޓްރީމިން ޕްލެޓްފޯމެކެވެ. މީގެ ސަބްސްކްރައިބަރުންގެ އަދަދު 8.6 މިލިއަނަށް ވުރެ ގިނަ އެވެ.\nއެޗްބީއޯ މެކްސް އިން ޑިސެމްބަރު 25 ގައި "ވޮންޑަ ވުމަން 1984" ޕްރިމިއާކުރާކަން އިއުލާންކޮށް ވޯނާ ބްރަދާޒް އިން ބުނީ ފިލްމު ސްޓްރީމިން އަށް ދޫކޮށްލަނީ އިތުރު އެއްވެސް ޗާޖެއް އެ ބަލަން ނުނަގާ ގޮތަށް ކަމަށާއި ސްޓްރީމިންގައި ފިލްމު ބަލަން ލިބޭނީ މަހެއްހާ ދުވަހަށް ކަމަށެވެ.\nމިކަމާ ބެހޭ ގޮތުން ވޯނާ މީޑިއާ ސްޓޫޑިއޯސް އެންޑް ނެޓްވޯކްސް ގްރޫޕްގެ ސީއީއޯ އާން ސާނޮފް ބުނީ މިހާރު ދުނިޔެ އަށް ކުރިމަތިވެފައި އޮތް ހާލަށް ބަލާ އިރު، ފިލްމު ރިލީޒްކުރާ ގޮތްގޮތަށް ބަދަލު ގެންނަން ޖެހިފައިވާ ކަމަށެވެ.\n"އެހެންވެ އަހަރެމެން ނިންމީ ތިއޭޓަރުގައި ފިލްމު ރިލީޒްކުރާ ދުވަހު ސްޓްރީމިން އަށް ވެސް ދޫކޮށްލަން. މައިިގަނޑު ބޭނުމަކީ ވީހާ ވެސް ގިނަ ބަޔަކަށް ފިލްމު ބަލަން ފުރުސަތު ދިނުން. ހާލަތު އަދިވެސް އޮތް ގޮތުން ހުރިހާ އެންމެންނަކީ ސިނަމާތަކަށް ވަންނާނެ ބައެއް ނޫން،" އޭނާ ބުންޏެވެ. "ވޮންޑަ ވުމަން 1984 ކަހަލަ ފިލްމުތަކަކީ ބެލުންތެރިން ވަރަށް އިންތިޒާރުކުރާ ބަލަން ކޮންމެހެން ވެސް ބޭނުންވާ ޒާތުގެ ފިލްމުތަކަކަށްވާތީ އެބަޖެހޭ މިހާރު ފިލްމު ގެނެސްދޭނެ އެހެން ގޮތްގޮތާ ދޭތެރޭ ވިސްނަން ވެސް."\n"ވޮންޑަ ވުމަން 1984" އަކީ ޑައިރެކްޓަރު ޕޭޓީ ޖެންކިންސް 2017 ގައި ގަލް ގެޑޯއާ އެކު ގެނެސްދިން "ވޮންޑަ ވުމަން" ގެ ސީކްއެލް އެވެ. މީގެ ކާސްޓުންގެ ތެރޭގައި ކްރިސް ޕައިން، ކްރިސްޓެން ވިގް، ޕެޑްރޯ ޕާސްކަލް، ރޮބިން ރައިޓް އަދި ކޮނީ ނީލްސެން ފަދަ ތަރިން ހިމެނެ އެވެ.\n"ވޮންޑަ ވުމަން 1984" އަކީ 200 މިލިއަން ޑޮލަރުގެ ބަޖެޓަކުން ހަދާފައިވާ ފިލްމެކެވެ.\nހޮލީވުޑް ސިނަމާ ސްޓްރީމިން ޓީވީ\nބަލަގަ ޔޫއެސްއަށް އެކަނިއޭ ލިބެނީ. ދެން ކީއްކުރަން މިނޫހުގަ ޖަހާ ޚަބަރެއް.


Aa ge ehgai dhiriulhen fashaa iru kurun sunnai bayeh kankan\nއާ ގެއެއްގައި ދިރިއުޅެން ފަށާއިރު ކުރުން ސުންނަތް ކަންކަން\nދުވަސްވަރަކީ ހިޔާ ފުލެޓްތައް ލިބުނު ފަރާތްތަކުން އެތާނގެ ފިނިޝިން ނިންމައި، އެތަނުގައި ދިރިއުޅެން ފެށުމަށް ތައްޔާރުވަމުންދާ ދުވަސްވަރެކެވެ. އެންމެ ޒަމާނީ، ހިތްގައިމު ތަށިމުށި، ފާރުގައިލާ ކުލަޔާއި، ފަރުނީޗަރު ގަނެ، ރެޔާއި ދުވާލު، އެޕާޓްމަންޓްގެ ކަންކަން ނިންމުމުގެ މަސައްކަތް ކުރަމުންގެންދާއިރު އައު ގެޔަކަށް ބަދަލުވާއިރު، ނުވަތަ ދިރިއުޅެންފަށާއިރު ކުރުން ސުންނަތްވެގެންވާ ކަންތައްތަކަކީ ކޮބައިތޯ ބަލައިލުން މުހިންމެވެ.\nއާއްމުގޮތެއްގައި ގެޔަށްވަދެ އަދި ނިކުމެވާއިރު ކިޔާނޭ ޒިކުރު ސުންނަތުގައިވަނީ ބަޔާންކޮށްދެއްވާފައެވެ. އަދި މަންޒިލަކަށް ފައިބަނީނަމަ މި ދުޢާ ކިޔުން ސުންނަތް ވެގެންވެއެވެ. "أَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ" މާނައީ: "ﷲ ގެ ފުރިހަމަ ކަލިމަފުޅުތައް މެދުވެރިކޮށް، އެކަލާނގެ ޚަލްޤު ކުރެއވި ތަކެތީގެ ނުބައިކަމުން، އެކަލާނގެ ޙަޟުރަތުން މިއަޅާ ރައްކައުތެރިކަން ލިބިގަންނަމެވެ." (ރިވާކުރެއްވީ އަލްއިމާމު މުސްލިމްއެވެ.)\nނިޢުމަތްތަކަށް ޝުކުރު ކުރުން\nމާތް ﷲ ވަހީކުރައްވާފައިވެއެވެ. ﴿وَإِذْ تَأَذَّنَ رَبُّكُمْ لَئِن شَكَرْتُمْ لأَزِيدَنَّكُمْ وَلَئِن كَفَرْتُمْ إِنَّ عَذَابِي لَشَدِيدٌ ﴾ (إبراهيم 7) މާނައީ: "އަދި ތިޔަބައިމީހުންގެ ވެރިރަސްކަލާނގެ އެންގެވިހިނދު ހަނދުމަކުރާށެވެ! ހަމަކަށަވަރުން، ތިޔަބައިމީހުން ޝުކުރުކޮށްފިނަމަ، ހަމަކަށަވަރުން، ތިމަންރަސްކަލާނގެ ތިޔަބައިމީހުންނަށް އިތުރުކޮށްދެއްވާހުށީމެވެ. އަދި ތިޔަބައިމީހުން (ޝުކުރު ނުކޮށް) ކާފިރުވެއްޖެނަމަ ދަންނާށެވެ! ހަމަކަށަވަރުން، ތިމަންރަސްކަލާނގެ އަޒާބު ގަދަފަދަވެގެންވާކަން ކަށަވަރެވެ."\nއިބްނުލް ޤައްޔިމު رحمه الله ވިދާޅުވެފައި ވެއެވެ. "(ކަހްފު ސޫރަތުގައި) ދެމީހެއްގެ ވާހަކަ އަންގަވައި މާތް ﷲ ވަޙީކުރައްވާފައިވެއެވެ. ﴿ وَلَوْلَا إِذْ دَخَلْتَ جَنَّتَكَ قُلْتَ مَا شَاء اللَّهُ لَا قُوَّةَ إِلَّا بِاللَّهِ إِن تَرَنِ أَنَا أَقَلَّ مِنكَ مَالاً وَوَلَداً﴾ (الكهف 39) މާނައީ: "އަދި ކަލޭގެ ބަގީޗާއަށް، ކަލޭ ވަންހިނދު، اللَّه އިރާދަކުރެއްވިކަމެއްވާނެއޭ ބުނިނަމަ، ކޮންފަދަހެއްޔެވެ! އެއްވެސް ބާރެއް ﷲ ގެ ޙަޟުރަތުން މެނުވީ ނުވެއެވެ. ކަލެޔަށްވުރެ އަހުރެންގެ މުދަލާއި ދަރިން މަދުކަމުގައި ކަލެޔަށް ފެނުނަސް، (ފަހެ، ކަލޭގެ ބަގީޗާއަށްވުރެ މާހެޔޮވެގެންވާ ނިޢްމަތް އަހުރެންގެ ވެރިރަސްކަލާނގެ އަހުރެންނަށް ދެއްވައިފާށިއެވެ!)"\nވީމާ އެމީހެއްގެ ބަގީޗާ ނުވަތަ ބުސްތާނަށް ވަންނައިރު، ނުވަތަ އޭނާގެ ގެއަށް ވަންނައިރުގައްޔާއި އަނބިދަރީންގެ ކިބައިން ރުހެވޭފަދަ ކަންތައްތަކެއް ފެންނަހިނދުގައި މި ކަލިމަތަށް (مَا شَاء اللَّهُ لَا قُوَّةَ إِلَّا بِاللَّهِ) ކިޔުން އެދެވިގެންވެއެވެ." (الوابل الصيب 155-156)\nގޭގައި ބަރަކާތް ލެއްވުންއެދި ކުރެވިދާނޭ ކަންތައްތައް\n* ގެއަށް ވަންނަހިނދު މާތް ﷲ ހަނދުމަކުރުމަކީ ގެއަށް ޝައިޠާނާ ވަނުން މަނާކޮށްދޭ ކަމެކެވެ. ޖާބިރު ބުނު ޢަބްދު ﷲ رضي الله عنه ގެ އަރިހުން ރިވާވެގެންވެއެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. "މީހަކު އޭނާގެ ގެޔަށް ވަންނަމުން، އަދި ކެއުމުގެ ވަގުތުގައި ފެށުމުގެ ކުރިން ﷲ ގެ އިސްމުފުޅު ކިޔަފިނަމަ (އެބަހީ: بسم الله ކިޔައިފިނަމަ) ޝައިޠާނާ އެސޮރުގެ އެކުވެރިންނަށް ބުނާހުއްޓެވެ. ތިޔަބައިމީހުންނަށް މިގޭގައި ރޭގަނޑު ނިދުމާއި، މިގެއިން ރޭގަނޑު ކެއެމުގެ ޙައްޤު ލިބިގެނެއް ނުވެއވެ. އަދި (މީހާ އޭނާގެ) ގެއަށް ވަނަންމުން ﷲ ހަނދުމަ ނުކޮށްފިނަމަ، ޝައިޠާނާ ބުނާހުއްޓެވެ. ތިޔަބއިމީހުންނަށް މިގޭގައި ރޭގަނޑު ނިދުމުގެ ޙައްޤު ލިބިއްޖެއެވެ. އަދި އޭނާ ކާންފެށުމުގެ ކުރިން ﷲ ހަނދުމަ ނުކޮށްފިނަމަ ބުނާހުއްޓެވެ. ތިޔަބައިމީހުންނަށް މި ގޭގައި ރޭގަނޑުގެ ނިދުމާއި، މި ގެއިން ރޭގަނޑު ކެއުމުގެ ޙައްޤު ލިބިއްޖެއެވެ." (ރިވާކުރެއްވީ އަލްއިމާމު މުސްލިމްއެވެ.)\n* ޙަސަދައާއި އެސްފީނާއިން ސަލާމަތްވުމަށް ކިޔުން ސުންނަތްވެގެންވާ ޒިކުރު ކިޔައި، އެފަދަ ސުންޕާ ކަންކަމުން ގޯތިގެދޮރު ނުވަތަ އެޕާޓްމަންޓް ރައްކާތެރި ކުރުމަށް ދުޢާކުރުމަކީވެސް އެދެވިގެންވާ ކަމެއްކަމުގައި ދަންނަބޭކަލުން ވިދާޅުވެފެއެވެ.\nޙަސަދައާއި އެސްފީނާއިން ސަލާމަތްވުން އެދި ކިޔާނޭ ޒިކުރަކީ މިއީއެވެ. ["أُعِيذُكَ بِكَلِمَاتِ اللهِ التَّامَّةِ مِن كُلِّ شَيطَانٍ وَهَامَّة ، وَمِن كُلِّ عَينٍ لَامَّةٍ"]\n* ގޭގައި ބަޤަރާ ސޫރަތް ކިޔެވުމަކީ ޖިންނި ޝައިޠާނުންގެ ކިބައިން ރައްކާތެރިކޮށްދެއްވާ ކަމެކެވެ. އަބޫ ހުރައިރާ رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. "ތިޔަބައިމީހުންގެ ގޭގެއަކީ ޤަބުރުސްތާނެއް ކަމުގައި ނުހަދާހުށިކަމެވެ. ހަމަކަށަވަރުން، އެ ގެއެއްގައި ސޫރަތުން ބަޤަރާ ކިޔެވޭ ގެއަކުން ޝައިޠާނާ ދުވެ ފިލައިދާ ހުއްޓެވެ."\n* ގޭގައި ނަމާދުކޮށް އުޅުމަކީވެސް ބަރަކާތް އިތުރުކޮށްދޭ ކަމެކެވެ. ދެމަފިރިން ގޭގައި ނަމާދުކުރުމަކީ ދަރީންނަށް ލިބޭ ހެޔޮ ތަރުބިއްޔަތެއްގެ އިތުރު ގޭގެ ރޯދިބަރަކާތް އިތުރުކޮށްދޭކަމެކެވެ. އަދި ފިރިހެނުން މިސްކިތުގެ ޖަމާޢަތުގައި ފަރުޟު ނަމާދު ކުރުން ވާޖިބުވެގެންވިއެއްކަމަކު، ސުންނަތް ނަމާދުތައް، މިސާލަކަށް ޟުޙާ ނަމާދު، ދަމުނަމާދު، ވިތުރި އަދި ރަވާތިބު ސުންނަތްތައް ގޭގައި ކުރުމަކީ މޮޅުއިތުރުވެގެންވާ ކަމެކެވެ.\n* ގޭތެރޭގައި ސޫރަ ހުންނަ ކުރެހުންތަކާއި ފޮޓޯތައް ނުބެހެއްޓުމަކީވެސް އެދެވިގެންވާ ކަމެކެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވާފައިވެއެވެ. «لاَ تَدْخُلُ المَلاَئِكَةُ بَيْتًا فِيهِ كَلْبٌ وَلاَ صُورَةٌ» މާނައީ: "އެ ގެއްގައި ކުއްތާއެއް އޮތް ގެއަކަށް، އަދި އެ ގެއްގައި ސޫރައެއް ހުރި ގެއަކަށް (ރަޙުމަތުގެ) މަލާއިކަތުން ވަދެވަޑައެއް ނުގަންނަވާހުއްޓެވެ." (ރިވާކުރެއްވީ އަލްއިމާމުލް ބުޚާރީއެވެ.)\n* ގޭތެރޭގައި މާތް ﷲ ނަހީކުރެއްވި ޢަމަލުތަކުން އެއްކިބާވުމަކީ އެގެއްގައި ބަރަކާތް ލައްވާކަމެކެވެ. އެގޮތުން ބަނގުރާ ނުވަތަ މަސްތުވާތަކެތި ބޭނުންކުރުންފަދަ ކަންކަމާއި ފާހީޝް ޢަމަލުތައް ކުރުން ނުވަތަ އެފަދަ މަންޒަރުތައް ބެލުމުން އެއްކިބާވާންޖެހޭނެއެވެ. އަދި ހަމައެފަދައިން ގޭތެރޭގައި، ޣީބަ ބުނުމާއި ދޭތެރެ ޖެއްސުންފަދަ ނުބައި ވާހަކަ ދެއްކުމުންވެސް އެއްކިބާވާން ވާނެއެވެ.


ފުވައްމުލަކު ދޫނޑިގަމް ފުޓްބޯޅަ ދަނޑުގެ ފެންސްޖެހުމާއި ގުޅޭ\nފުވައްމުލަކު ދޫނޑިގަމް ފުޓްބޯޅަ ދަނޑުގެ ފެންސްޖެހުމުގެ މަސައްކަތްކޮށްދޭނެ ފަރާތެއް ހޯދަން ބޭނުންވެއްޖެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\nބީލަމުގައި ބައިވެރިވުމަށް އެދޭ ފަރާތްތަކުން 28 ޖޫން 2021 އިން 06 ޖުލައި 2021 އަށް މި އިދާރާގެ މެއިލް އެޑްރެހަށް (([email protected] ރިކުއެސްޓްކޮށް ،ބިޑް ގައި ބައިވެރިވާން ބޭނުންވާ ފަރާތުގެ ތަފްސީލާއިއެކު (ކުންފުނީގެ ނަމާއި އެޑްރެސް/ ފޯން ނަންބަރު/ އީމެއިލް އެޑްރެސް) އިޢުލާން ނަންބަރާއި އެކު މެއިލްކޮށްދެއްވުން އެދެމެވެ.\nމި މަސައްކަތާއި ބެހޭ އެންމެހައި ލިޔެކިޔުންތައް 29 ޖޫން 2021 ވާ އަންގާރަ ދުވަހުގެ ހެނދުނު 11:00 އިން ލިބެން ހުންނާނެއެވެ. މި މަސައްކަތާއި ގުޅޭ މައުލޫމާތު ޝީޓު އަދި ބިޑް ފޯމް ބީލަމުގައި ބައިވެރިވުމަށް ރަޖިސްޓްރީކުރާ ފަރާތްތަކަށް ސޮފްޓްކޮޕީ ފޯމެޓެއްގައި މެއިލް ކުރެވޭނެއެވެ.\nމި ބީލަމާއި ގުޅޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 07 ޖުލައި 2021 ވާ ބުދަ ދުވަހުގެ 10:00 ގެ ކުރިން، ތިރީގައިވާ އީމެއިލް އެޑްރެހަށެވެ. މި މެއިލްއަށް ފޮނުވޭ ސުވާލުތަކުގެ ޖަވާބު 07 ޖުލައި 2021 ވާ ބުދަ ދުވަހުގެ 14:00 ގެ ކުރިން އެފަރާތްތަކުގެ މެއިލްއަށް ފޮނުވޭނެއެވެ.\nބީލަންތައް ބަލައިގަތުމާއި، އަދި ބީލަން ހުޅުވުން އޮންނާނީ 08 ޖުލައި 2021 ވާ ބުރާސްފަތި ދުވަހުގެ ހެނދުނު 11:00 ގައި ކައުންސިލް އިދާރާގެ މީޓިންގ ރޫމްގައެވެ.\nފޯން: 6862830، 6862829\n17 ޛުލްޤައިދާ 1442\nސުންގަޑި: 08 ޖުލައި 2021 11:00


ލޯންޗުކޮޅު ގޮވި ހާދިސާގައި އާދަޔާއިހިލާފު ކަންކަން ހުރި: ޓީވީ މުއާ | Jazeera\tލޯންޗުކޮޅު ގޮވި ހާދިސާގައި އާދަޔާއިހިލާފު ކަންކަން ހުރި: ޓީވީ މުއާ - Jazeera\nލޯންޗުކޮޅު ގޮވި ހާދިސާގައި އާދަޔާއިހިލާފު ކަންކަން ހުރި: ޓީވީ މުއާ\nމުހައްމަދު ސާބިގް December 26, 2018 39 views0\nމީގެ ތިން އަހަރު ކުރިން ފިނިފެންމާ ލޯންޗުކޮޅުގައި އެއްޗެއް ގޮވި ހާދިސާގައި އާދަޔާ ހިލާފު ކަންތައްތަކެއް ފާހަގަކުރެވުނު ކަމަށް ރައީސް އޮފީހުގެ ކުރީގެ ތަރުޖަމާނު އިބްރާހިމް މުއާޒު އަލީ(ޓީވީ މުއާ) ވިދާޅުވެއްޖެއެވެ.\nނޫސްވެރިންނަށް މައުލޫމާތުދެއްވަމުން މުއާޒު މިރޭ ވިދާޅުވީ، ކުރީގެ ރައީސް ޔާމީނާއި އެމަނިކުފާނުގެ އަނބިކަނބަލުން ފާތިމަތު އިބްރާހިމް ސައުދީ އަރަބިއްޔާއަށް ވަޑައިގެންނެވުމަށް ފަހު، އެ ދަތުރުފުޅާ ގުޅޭ މައުމޫލާތު ހިއްސާކުރެއްވުމަށް ނޫސްވެރިންގެ ބައްދަލުވުމެއް ބޭއްވުމަށް އެދިވަޑައިގެންނެވި ކަމަށާއި، އެއީ ސައުދީ ރަސްގެފާނު ހިއްސާ ކުރެއްވި ވާހަކަފުޅު ތަކެއް ކަމުގައި ވިދާޅުވި ކަމުގައެވެ. ނަމަވެސް އެހެން ފަހަރު ތަކާއި ހިލާފަށް އެމަނިކުފާނު ބޭނުންފުޅުވީ މާލެ ވަޑައިގެން ރަސްމީ ފާލަންމަތީގައި ނޫސްވެރިންނާ ބައްދަލުކުރެއްވުމަށް ކަމަށްވެސް މުއާޒު ވިދާޅުވިއެވެ.\n"ސައުދީގައި ހުންނަވާފައި ރައީސް ޔާމީން ގުޅުއްވާފައި ވިދާޅުވި ރައްޔިތުންނާ ހިއްސާކުރަން ބޭނުންވާ މުހިންމު މައުލޫމާތު ހުރިކަމަށް ވިދާޅުވި. އެއީ ސައުދީ ރަސްގެފާނު ހިއްސާކުރެއްވި ވާހަކަފުޅުތައް. ޕްރެސް ކޮންފަރެންސެއް ބޭއްވުމަށް އެދުނު. ރަސްމީ ފާލަމަށް ހުރިހާ ނޫސްވެރިން އެތަނަށް އެއްކޮށް ދިނުމަށް ދެންނެވީ،" މުއާ ވިދާޅުވިއެވެ.\nމުއާޒު އިތުރަށް ވިދާޅުވީ "އަޅުގަނޑު އޭރު ރައީސް ޔާމީން ރިސީވްކުރަން ދާން އޮތީވެސް އޭރުގެ ނައިބު ރައީސް އަހްމަދު އަދީބުގެ އަރިހުގައި. އެހެންނަމަވެސް ކުއްލިއަކަށް އަޅުގަނޑަށް ލިބުނީ ނައިބު ރައީސް އާލާސްކަންފުޅެއްގައި އުޅުއްވާ ކަމަށް. އާންމުކޮށް ރައީސް ފްލައިޓުން ފައިބާ ވަޑައިގަންނަވާފައި ވީވީއައިޕީ ލޯންޖު ތެރޭގައި މަޑުކޮށްލަވާނެ. އެހެންނަމަވެސް އެ ދުވަހު ރައީސް މަޑުކުރައްވާފައިވާ ކަމުގެ މައުލޫމާތެއް އަޅުގަނޑަކަށް ނުލިބޭ. ރައީސް ވަޑައިގެންނެވީ ލޯންޗުކޮޅުގައި،"\nމުއާޒް ވިދާޅުވީ ރައީސް ޔާމީން ލޯންޗުކޮޅަށް އަރައިވަޑައިގެންނެވުމަށް ފަހު އެމަނިކުފާނު އާންމުކޮށް އިށީނދެވަޑައިގަންނަވާ ސީޓުކޮޅު ނޫން އެހެން ސީޓުކޮޅެއްގައި އިށީނދެވަޑައިގެންނެވިކަން ފާހަގަކުރެވުނު ކަމަށާއި ރައީސް ޔާމީން އާންމުކޮށް އިށީނދެވަޑައިގަންނަވާ ސީޓުކޮޅުގައި އެދުވަހު އިށީނދެވަޑައިގެންނެވީ ކުރީގެ ފަސްޓް ލޭޑީ ފާތިމަތު އިބްރާހިމް ކަމަށެވެ.\n"ގޮވުމަށްފަހު އަޅުގަނޑަށް ފެނުނީ ފަސްޓް ލޭޑީ އަޅުގަނޑުގެ ފައި ބުޑަށް ވެއްޓިވަޑައިގެން އޮންނެވި މަންޒަރު. އެކަމަނާގެ ބުރަކަށީގައި ވަރަށް ބޮޑު ރިހުމެއް ހުރީމަ އެކަމަނާ އެދިވަޑައިގެންނެވީ އެކަމަނާ ނުއުފުއްލެވުމަށް. އެހެންވީމަ ދަމާފަ ކަހަލަ ގޮތަކަށް އަޅުގަނޑުމެން އެކަމަނާ ބޭރަށް ނެރެން ޖެހުނީ. އޭރު އަޅުގަނޑަށް ރައީސް ޔާމީން ފެނިވަޑައެއްނުގަންނަވާ. ގިނަ ބައެއްގެ ރުއިމުގެ އަޑުވެސް އިވުނު. އިސްތަށިފުޅަށް ބުރައިގެން ގޮސްފައި ހުރި ކުނޑިކޮޅު ފޮޅުއްވާލައްވަމުން ރައީސް ނުކުމެވަޑައިގެންނެވީ،" މުއާޒު ވިދާޅުވިއެވެ.\nމުއާޒު ވިދާޅުވީ އެ ހާދިސާއާ ގުޅިގެން ފުލުސް އޮފޯހަށް ހާޒިރުކުރުމުން ބަޔާން ދީފައިވާނެ ކަމަށާއި، އަދި ލޯންޗުކޮޅުގައި އެ ހާދިސާ ހިނގިއިރު އަލިފާނުގެ އެއްވެސް އަސަރެއް ހުރިތޯ ފުލުހުން އޭނާ އާއި ސުވާލުކުރެއްވި ކަމަށާއި، އެތަނުން\nއަލިފާނުގެ އެއްވެސް ކުލައެއް، އަސަރެއް ފެނިފައިނުވާނެ ކަމަށް ފުލުހުންނަށް ދަންނަވާފައިވާނެ ކަމަށާއި، ނަމަވެސް ފަހުން ރައީސް އޮފީހަށް ހާޒިރުކޮށް އޭރުގެ ހޯމް މިނިސްޓަރު އަދި އެ މައްސަލަ ބެލުމަށް އެކުލަވާލި ކޮމިޝަންގައި އިސްކޮށް ހަރަކާތްތެރިވި އުމަރު ނަސީރު ވީޑިއޯއެއް ދެއްކެވި ކަމަށް މުއާޒް ވިދާޅުވިއެވެ.\n"އަޅުގަނޑު ގޭގައި ހުއްޓައި އުމަރު ނަސީރު ވިދާޅުވަނީ ވަރަށް އަވަހަށް ރައީސް އޮފީހަށް އައުމަށް. ދިޔައިރު އާންމުކޮށް ނޫސްވެރިންގެ ބައްދަލުވުން ބާއްވާ ތަނުގައި ޕްރޮޖެކްޓަރެއް އެޅުވުމަށް ތައްޔާރުކޮށްފައި ހުރީ. ސީޑީއެއް ނޫސްވެރިންނަށް ދައްކުވައިދިނުމަށް އުމަރު އެދުނު. އުމަރު ދެންނެވީ ވީޑިއޯ ދައްކާފައި ނޫސްވެރިންގެ ބައްދަލުވުން ނިންމާލުމަށް. އަލިފާނުގެ ކުލައެއް ފެނުނީ ކޮމިޝަންގެ އިސް ބޭފުޅެއްގެ ހައިސިއްޔަތުން އުމަރު ނަސީރު ދެއްކެވި ވީޑިއޯއިން،" އޭނާ ވިދާޅުވިއެވެ.\nމުއާޒް އިތުރަށް ވިދާޅުވީ އެ ވީޑިއޯއަކީ ރައީސް އޮފީހުގެ ކެމެރާއިން ނަގާފައިވާ ވީޑިއޯއެއް ކަމަށް ދެންނެވި ކަމަށާއި އެކަމަކު މާލޭގެ ފަޅަށް ވަންނަތަނުން ފެށިގެން ވީޑިއޯ ކުރުމަށް ކެމެރާމަނަށް އަންގާފައިނުވާނެ ކަމަށެވެ. އަދި ކެމެރާމަނަށް އަންގާފައިވާނީ ނޫސްވެރިންގެ ބައްދަލުވުމަށް ތައްޔާރުވުމަށް ކަމަށް ވެސް އޭނާ ވިދާޅުވިއެވެ.


SunOnline: Open bid akah nugos sarukaaruge muhinmmu project thah hingen vaane: Ameeru\nއޯޕަން ބިޑަކަށް ނުގޮސްވެސް ސަރުކާރުގެ މުހިއްމު ޕްރޮޖެކްޓުތައް ހިންގެން ވާނެ: އަމީރު\nއައިޝަތު ފަރީޙާ 24 Oct 2019, 18:16\nސަރުކާރުން ކުރިއަށްގެންދަން ބޭނުންވާ މުހިއްމު ޕްރޮޖެކްޓުތައް އޯޕަން ބިޑަކަށް ނުގޮސް ވެސް ކުރިއަށްގެންދިޔުމުގެ އިހުތިޔާރު ސަރުކާރަށް އޮންނަންވާނެ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nގުޅީފަޅު ބިން ހިއްކުމުގެ މަސައްކަތް ބިޑަކާނުލާ ބޮސްކާލިސް ވެސްޓްމިންސްޓާ ކޮންޓްރެކްޓިން ލިމިޓެޑާ ހަވާލުކުރި މައްސަލައާ ގުޅިގެން މިއަދު ސަރުކާރުން ބޭއްވި ނޫސްވެރިންގެ ބައްދަލުވުމުގައި ބިޑަކަށް ނުގޮސް މަޝްރޫއުތައް ހަވާލުކުރުމަކީ ކޮރަޕްޝަނަށް މަގުފަހިވެދާނެ ކަމަކަށްވާތީ، އެ އުސޫލު ބަދަލު ކުރުމަކީ މުހިއްމުކަމެއް ނޫންތޯ "ސަން" އިން ސުވާލު ކުރުމުން މިނިސްޓަރު ވިދާޅުވީ ސަރުކާރުން ބޭނުންވާ ޕްރޮޖެކްޓުތައް އަވަހަށް ކުރިއަށް ގެންދިޔުމަށް އޯޕަން ބިޑަކަށް ނުގޮސް ކުރިއަށް ގެންދެވޭނެ އުސޫލެއް އޮތުން މުހިއްމު ކަމަށެވެ.\n"އަޅުގަނޑު ގަބޫލުކުރާ ގޮތުގައި ސަރުކާރަކަށް އޮންނަން ޖެހޭނެ ސަރުކާރުގެ ޕްރަޔޮރިޓީ ބޮޑެތި ޕްރޮޖެކްޓުތަކުގެ ޑިސްކްރެޝަން އޮންނަން ޖެހޭނެ. އެ ޑިސްކްރެޝަން އެއްކޮށް ބަންދު ކުރުމަކީ އެއީ ރަނގަޅު ގޮތެއްކަމަށް އަޅުގަނޑު ގަބޫލެއް ނުކުރަން،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ މީގެ ކުރިން އިދިކޮޅުގައި ތިބި އިރު އެ އުސޫލު ގޯސްވެގެން ވާހަކަ ދެއްކީ، އެފަދަ ޕްރޮޖެކްޓްތައް ދޭއިރު ފުރިހަމަ ކުރަން ޖެހޭ އިޖުރާއަތްތައް އޭރު ސަރުކާރުން ފުރިހަމަ ނުކޮށް އުސޫލުތަކުގެ ބޭރުން ކަންކަން ކުރުމުން ކަމަށެވެ. އެހެން ނަމަވެސް މި ސަރުކާރުން އޯޕަން ބިޑަކަށް ނުގޮސް މަޝްރޫއުތައް ދެނީ، މާލިއްޔަތު ގަވާއިދުގައި ބުނާ ހުރިހާ މަރުހަލާތަކެއް ފުރިހަމަ ކުރުމަށް ފަހު ކަމަށެވެ. އެގޮތުން އެފަދަ ފަރާތަކުން ހުށަހަޅާފައިވާ އަގަކީ މާކެޓްގެ އަގުތަކާ އެއްވަރުގެ އަދަދެއްތޯ އާއި އެކަމުން ދައުލަތަށް ކުރަނީ ފައިދާތޯ ވެސް ބަލައި އެކަން ކަށަވަރު ކުރާ ކަމަށް އޭނާ ވިދާޅުވި އެވެ.\nއެގޮތުން މިނިސްޓަރު ވަނީ ބޮސްކާލިސް އަށް ޕްރޮޖެކްޓު އެވޯޑުކުރުމުގއި ކޮރަޕްޝަން ނުހިމެނޭނެކަމުގެ ޔަގީންކަން ދެއްވައިފަ އެވެ.\nއިކޮނޮމިކް މިނިސްޓްރީގެ ސްޓޭޓު މިނިސްޓަރު މުހައްމަދު އިޔާދު މިއަދު ވިދާޅުވީ އެ ބަނދަރުގެ މަސައްކަތަށް ބޭނުންވާ އިންޖިނިއަރިން ކުރެހުންތަކުގެ މަސައްކަތް އަންނަ އަހަރުގެ ފެބްރުއަރީމަހުގެ ތެރޭ ނިންމާ، ބަނދަރުގެ މަސައްކަތް މެއި މަހުގެ ތެރޭ ބަޔަކާ ހަވާލު ކުރެވޭނެ ކަމަށެވެ.\nކޮވިޑް ހޭދަ 2.8 ބިލިއަނަށް\nކައުންސިލްތަކުން ކުލި ނަގަން ފަށާއިރު އާ އެއްބަސްވުމެއް


ވަކިވެދިޔަޔަސް – 12 | Vaahaka ވަކިވެދިޔަޔަސް – 12 – Vaahaka\n4k30\tJanuary 19, 2020\nއާ އަހަރު ފެށުނު ރޭ ވީ އަހަރެންނަށް ވަރަށް ޚާއްސަ ރެއަކަށެވެ. މަހެއް ހާ ދުވަހަށް ފަހު ރާއިން، ރަށްޓެހިވާން އެހުމުންނެވެ. އަހަރެން ބުނާނީވެސް ކީކޭހެއްޔެވެ؟ އޭގެ މާކުރިންވެސް ހިތުގެ މިލްކުވެރިކަން ވަނީ ރާއިނަށް ނަޤުލު ކުރެވިފައެވެ. ލިބުނު އުފާވެރިކަން ބަޔާން ކުރަންވެސް ދައްޗެވެ.\nބޯއިފްރެންޑަކާ، ބެސްޓީ އަކާ، ގޭންގް ބެސްޓީއަކާއެކު އަހަރެންގެ ދިރިއުޅުން ހަމަ ވަރަށް ފައްކަލެވެ. ހައިޝަމް ކަންތަކުގައި، ލިބުނު ރުފިޔާވެސް، ރަނގަޅަށް ޚަރަދުކޮށްލެވޭ ވަރަށް ހުއްޓެވެ.\n"ރިފް.. ވަރަށް އަވަހަށް ހުޅުވަބަ" ދޮރުގައި ޓަކިޖަހަމުން ބޭރުން ހިމްޔާން ގޮވާލިއެވެ. އަހަރެންނަށް ނިދިފައި އޮއްވައެވެ. ހިމްޔާނާއި އަހަރެން، ފެނިލުމުން އެއްޗެއް ބުނެލުން ނޫން ގޮތަކަށް ވާހަކަ ނުދައްކާތާ ދެމަސްވަނީއެވެ. ފުރަތަމަކޮޅު ފަހަތުން ނުނައްޓާ، ވީ ކީތްތޯ ބަލަން ވަރަށް އުޅުނު ނަމަވެސް ފަހުން ފަހުން ހިމްޔާންވެސް، ކޮންމެހެން އަހަރެން އުޅޭގޮތަކާއި އަޅާލާކަށް ނޫޅެއެވެ.\n"ހުނ؟" ކުޑަކޮށް ދޮރު ހުޅުވާލާފައި އަޑު ލައްވާލީމެވެ.\n"އިފްޝޮޓް ބުނީ، މިރޭ ރިފް ގޮވައިގެން އަންނައްޗޯ.. އެ ވާހަކަ ބުނެލަން.." ހިމްޔާން ރީތިކޮށް އަހަރެންގެ މޫނަށް ބަލައިލިއެވެ. އިތުރަށް ކޮންމެސް އެއްޗެކޭ ބުނަން އުޅޭހެންވެސް ހީވެއެވެ. ނަމަވެސް އަހާކަށް ނެތީމެވެ. އަހަރެން، މުއީނަށްފަހު ކޮއްކޮއާއި މަންމަގެ މަރުގައި ކުށްވެރި ކުރާނީ ހިމްޔާނެވެ. ދުވަހަކުވެސް މަޢާފް ކުރެވޭނެ ހެނެއް ހިއެއް ނުވެއެވެ.\nއަހަރެން ހޫމް އަޅުވާލުމުން، ހިމްޔާން ހިނިތުންވެލާފައި އޭނާގެ ކޮޓަރިއާ ދިމާލަށް ދިޔައެވެ. ދެފަހަރަކު އެނބުރި ބަލައިވެސްލިއެވެ.\nއެނދުގައި އޮށޯވެލާ، ރާއިނަށް މެސެޖު ކޮށްލީމެވެ. އެރޭ ދެވެން ނެތް ވާހަކައެވެ. ހެނދުނު ޖިމަށް ގޮސް އައިސް ނިދިގޮތަށް މި ހޭލެވުނީ ހަވީރުއެވެ. ފެންވަރާލައިގެން ތާޒާވެލީމެވެ. ގޭންގް ކަމަކު މިހާ ޒަމާނަށް ފަހު ދާންޖެހުމުން އަހަރެންގެ ހިތްވެސް ޢާންމު ރޭޓަށްވުރެ ބާރަށް ތެޅޭހެން ހީވެއެވެ. ޔަޤީނުންވެސް އިފްޝޮޓް ކުޑަކަމަކު އަހަންނެއް ނުގެންދާނެއެވެ.\n"ރިފް.." ހިމްޔާނު ފަހަތަށް ސައިކަލަށް އަރައިގެން ދިޔައިރު، ހިމްޔާން އަހަރެންނަށް ގޮވާލިއެވެ. އަހަރެން އިނީ ޖަވާބުނުދޭން، ގަދަ އަޒުމަކާއި އެކު ހިތުލައިގެންނެވެ.\n"ރިފް ކުރަން ބޭނުން ނުވާ ކަމެއް ކުރަން އިފްޝޮޓް ބުނެފިއްޔާ، ބުނާތި އެކަމެއް ނުކުރާނަމޭ. އިފްޝޮޓް ރުޅިއަޔަސް ޑިސިޝަން ނަގާނީ ރިފް" އެތެރެއަށް ވަންނަން ދިޔައިރުވެސް، ހަވީރުއްސުރެ ހިމްޔާންގެ މޫނުމަތީ ހުރި ނުތަނަވަސްކަން ހުއްޓެވެ.\n"ކަލޭ ހާދަ ދަންނަ ވައްތަރެއް ޖަހަޔޭ.." އަހަރެން ގާތު އިހަށް މަޑުކުރަން ބުނެފައި ހިމްޔާން، އިފްޝޮޓް ހުރި ކޮޓަރިއަށް ވުނުމުން، ބާ ސޯފާގަނޑެއްގައި ވޭޕެއް ހިފައިގެން އިން މީހާ ފެނި އަހަރެން ގޮސް ޖައްސާލީ އެ ސޯފާގައެވެ. އެސޮރާ ފޮށެލާ ހިތްވީއެވެ. ދުވަސްގަނޑެއް ކުރިން އަހަރެންނާ މަގުމަތިން ދިމާކުރި މީހާއެވެ.\n"އޭ އެއްކަލަ މަންޖެތަ؟" ބިރެއް ފެނުނުހެން، ކުޑަކޮށް ދުރަށް ޖެހިލަމުން އެމީހާ ފަލަމަސްގަނޑުގައި އަތް އަޅާލިއެވެ. އަހަރެން ވަޅި ހަރާލި ތަނުގައި ކަންނޭނގެއެވެ.\n"ކަލޭ ތިހާ ފިނޑި އިރު މަގުމަތިން ދާހާ މީހަކަށް އުނދަގޫ ކުރަންވާނެ.." އަހަރެން ހިނިގަނޑެއް ޖަހާލާފައި ބުނެލީމެވެ. ރަނގަޅަށްވެސް އޭނަ ކަޑަކޮށްލަން ބޭނުމެވެ.\nހިމްޔާން ގޮވުމުން އަހަރެން އެތެރެއަށް ވަންނަން ދިޔައީމެވެ. އެއިރު ހިތް ނޭނގޭ ބާރު މިނެއްގައި ތެޅެމުން ދިޔައެވެ. ރަނގަޅު ކަމެއް ނަމަ، ހިމްޔާން އެގޮތަށް ވާހަކައެއް ނުދައްކާނެއެވެ.\n"ރިފާޝާ." އަހަރެން، ގޮނޑީގައި އިށީނުމުން، އިފްޝޮޓް ވަރަށް ރަނގަޅަށް އަހަންނަށް ބަލައިލިއެވެ. ސްކޭނެއް ކޮށްލަން އުޅޭފަދައަކުންނެވެ. އަހަރެންގެ ހިތް އޮބި އޮންނަވަރެއް ނޫނެވެ. ކީތްވެ ކަމެއްވެސް ނޭނގެއެވެ. އެކޮޓަރިގަނޑުގައި ތިބީވެސް ހަމައެކަނި އިފްޝޮޓާއި، ހިމްޔާން އަދި ޑެލްގެ އިތުރުން، ތިން މީހެކެވެ.\n"މި ވީހާ ދުވަހު ކިހާ ކަމެއް ދަސްވެއްޖެ؟" ފުރަތަމަވެސް ކުރިމަތިވީ ސުވާލަކާއެވެ. އަހަރެން ވަކި ޖަވާބެއް ނުދެމެވެ. އެހެން ކަމުން އަނެއްކާވެސް އިފްޝޮޓް ވާހަކަ ދައްކަން ފެށްޓެވެ.\n"ރިފާޝާ އެއްވެސް ވަރަކަށް ސްޓަފް ބޭނުންކުރިންތަ؟" ދެން އިވުނީ ހައިރާންވި ސުވާލެކެވެ. ކީތްވެގެން އިފްޝޮޓް އަހަން ހިތަށް އެރުވި އެއްޗެއްބާއެވެ؟\n"ނޫން!" މަޑުމަޑުން ބުނެލީމެވެ.\n"ރަނގަޅު.." އަހަރެންދޭހާ ޖަވާބެއް މާކު ކުރަން އިންނަ މީހެއް ހެން، އިފްޝޮޓް އިނެވެ.\n"ރިފް ވަރަށް ކްރައިމްގަ ބައިވެރިވާ ހިތްވެއެންނު؟" އިފްޝޮޓް ދެން އެހި ސުވާލަށް ދޭނެ ޖަވާބެއް ނޭނގިފައި އަހަރެންނަށް، އިރުކޮޅަކު އިންނަން ޖެހުނެވެ. ޙަޤީގަތުގައި އަހަރެން، ޤާނޫނާ ޚިލާފު ކަންކަން ކުރަން ވަރަށް ލޯބިކުރަމެވެ. މަޖަލަށެވެ. ނަމަވެސް އެއީ ހަމައެކަނި ލާނެތް ކަންކަމެވެ. ބަޔަކަށް ޖެއްސުންކޮށް، ތަނެއް ހެކު ކޮށް ވައްކަންކުރެވިދާނެއެވެ. ނަމަވެސް މީހުން މަރާ، ޑްރަގް ޑީލް ކުރުމަކީ އަހަރެން އެއްވެސް ވަރަކަށް ގަޔާވާ ކަމެއް ނޫނެވެ.\n"ޑިޕެންޑްސް" ދެވިސްނުމެއްގައި އިނދެފައި އަހަރެން ބަހެއް ދުލުކުރިއަށް ގެނައިމެވެ. އިފްޝޮޓް މަޑުމަޑުން ބޯ ޖަހާލިއެވެ.\n"ރިފް މިކަމުގަ މިހެން އުޅޭއިރު ޖަލަށް ވަދެލާކަށް ބޭނުމެއް ނުވޭތަ؟" އިފްޝޮޓް އެހި ސުވާލުން ނަގަންވީ މާނައެއް އަހަރެންނަކަށް މުޅިއަކުން ދޭހައެއް ނުވިއެވެ. ކިތަންމެ ފޫއްސެއް ވިޔަސް ބަލައިލެވުނީ ހިމްޔާނަށެވެ. ހިމްޔާނު ވަގުތުން ބޯހޫރާލިއެވެ. އަހަރެން ނޫނެކޭ ބުނަން ވީ ހެއްޔެވެ؟\n"ގިނަވެގެން ދެދުވަސް ތެރޭ ނެރެދޭނަމޭ." އިފްޝޮޓް އިތުރުކޮށްލިއެވެ. އަހަރެން ވިސްނާލީމެވެ. އަހަރެންނަށް އަދި ދުވަހަކުވެސް، ކުށެއް ކޮށްގެން، ސްކޫލުން ނޫނީ އަދަބެއް ނުލިބެއެވެ. ޖަލުތެރެ ލޮލަށްވެސް ފެނިފައެއް ނުވެއެވެ. އެބުނާ ގޮތަށް ވަދެލާފަ ނިކުމެވެންޏާ މިއީ ކިހާ ރަނގަޅު ފުރުސަތެއްހެއްޔެވެ؟\n"މަޖާ ވާނެ.." އަހަރެންގެ މޫނަށް ލާނެއް ހިނިތުންވުމެއް ވެރިކުރުވީމެވެ. އެކަމަކު ޖަލަށް ވަންނަން ކުރަން ޖެހޭނީ ކޮންކަމެއް ބާއޭ ހިތަށް އެރިއެވެ.\nއިފްޝޮޓްވެސް ހިނިތުންވެލަމުން، އެތަނުގައި ތިބި އެހެންމީހުނަށް އިށާރާތެއް ކޮށްލިއެވެ. އެތަނުން ނުކުތުމަށެވެ. އަހަރެންނާއި އިފްޝޮޓް އެކަނި ވުމުން، އިފްޝޮޓް ވަރަށް ސާފުކޮށް ޕްލޭން ކިޔައިދިނެވެ. އަހަރެން ކަނުލާ އަޑުއަހަން އިނީމެވެ. މާ ބިރުވެރި މަސައްކަތެއްވެސް ނޫނެވެ.\nހޮނިހިރު ދުވަހެވެ. އިފްޝޮޓްގެ ރޭވުމާއި އެއްގޮތަށް އަހަރެން ހުރީ ހުޅުމާލޭގެ ބީޗް ސަރަހައްދުގައެވެ. ހަވީރު ފިންޏަށް ނިކުމެ އުޅޭ މީސްމީހުން އެކި ހިސާބުތަކުން ފެންނަން ތިއްބެވެ. އަހަރެން މަޑުކޮށްލައިގެން ހުރި ކެފޭ ތެރޭގައިވެސް ކޮންމެވެސް ވަރަކަށް މީހުން ތިއްބެވެ. ގިނައީ ކޮފީއަކަށް އައިސް ތިބޭ ފިރިހެންވެރިންނެވެ.\nކަޅުކުލައިގެ ޓޮޔޯޓާ ކާރެއް އައިސް މާދުރު ނޫން ހިސާބެއްގައި މަޑުކޮށްލުމުން އަހަރެން ފުން ނޭވާއެއް ބޭރުކޮށްލުމަށް ފަހު ތައްޔާރުވެލީމެވެ. ވަގުތު އައިސް ޖެހެނީއެވެ. ކެފޭ ތެރެއަށް ވަދެގެން އައި ތިރީހަކަށް އަހަރުގެ ފިރިހެން މީހާއަށް ކަތި ނަޟަރަކުން ބަލައިލީމެވެ.\nލައިގެން ހުރި ކަޅު ކޯޓައި ފަޓުލޫނުގައި އޮފިޝަލްގޮތެއް ހުއްޓެވެ. މަޝްހޫރު ބޮޑު ޤާނޫނީ ވަކީލެއްގެ ކިބައިން އެ ސިފަ ނުފެންނާނެ ސަބަބެއްވެސް ނެތެވެ.\nއެމީހާގެ އިންތިޒާރުގައި އިން އަޒީމް، ފެނިގެން ހަނާއަޅާލުމުން، އެމީހާގޮސް އަޒީމްގާތު އިށީނެވެ. އަޒީމަކީވެސް، ސަރުކާރުގެ ބޮޑު މުއައްސަސާއެއްގެ ވެރިއެކެވެ. އަމިއްލަ ވިޔަފާރިތައްވެސް ބައިވަރެވެ.\nބައްދަލުވުން ނިންމާލާފައި އަޒީމް ދިޔުމުން، އިރުކޮޅެއް ކޮށްލާފައި އަހަރެން ތެދުވީމެވެ. އަނގަޔަށް ސިނގިރެޓެއް ޖަހާލައިގެން، އަނެއް އަތުން ފޮށިހިފައިގެންނެވެ.\n"ހާދަ ހާސްވެފަ އިން ވައްތަރު ޖަހައޭ.." އަހަރެން ގޮސް، އެ ޤާނޫނީ ވަކީލު ކައިރީ އިށީނީމެވެ. ހުއްދަ ހޯދުމެއްވެސް ނެތިއެވެ. އެމީހާ ފަނޑު ހިނިތުންވުމެއް ދިނެވެ.\n"އަން ސިނގިރޭޓެއް.. ހާސްކަން ކެނޑިދާނެ." އަހަރެން އަތުގައި އޮތް ފޮށިދިއްކޮށްލީމެވެ. އަނާން އޭގައި ހިފުމާއި އެކު، އަހަރެން އޭގެ ތުނި ޕްލާސްޓިކް ކަވަރު ދަމައިގަތީމެވެ. މިހާރު އެފޮށީގައި އަހަރެންގެ ފިންގަރޕްރިންޓެއް ނުހުންނާނެއެވެ.\nއަނާން ސިނގިރެޓު ރޯކޮށްލި ވަގުތު ކައިރިވި ވެއިޓްރެސް އަތަށް، އަހަރެން ސިއްރުސިއްރުން އެ ޕްލާސްޓިކް ގަނޑު ދިނީމެވެ. ހުރިހާ ހެއްކެތް ނައްތާލުމަށެވެ. އަނާން އޯޑަރ ކުރި ކޮފީ ހިފައިގެން ނަމުގައި އަޔަސް، އެއީވެސް ކޮންމެވެސް ހިސާބަކުން ގޭންގާއި ގުޅިފައިވާ ކުއްޖެކެވެ.\nއަނާން ސިނގިރޭޓު ރޯކޮށްލާ އެ ބޯލަންދެންވެސް އަހަރެން ވަރަށް ނޫންކަމަށް ހަދާލާފައި ބަލަން އިނީމެވެ. އަނާން ބަހެއް ބުނުމަށް އަނގަހުޅުވާލި ހިނދު އަހަރެން އަވަސްއަވަހަށް ފޯނު ކޯލެއް އައީ ކަމަށް ހެދީމެވެ.\n"ހަލޯ... ނޫން ބިޒީއެއް ނޫން. ދާންވީތަ؟" އަހަރެން ފޯނު ކަންފަތުގައި ޖަހައިގެން އިނދެ ބުނެލީމެވެ. ފޯނު އެހެން ކަންފަތުގައި ޖެހުމުން އެ ދެވުނީ ސިގްނަލެކެވެ. ފެހި ސިގްނަލެވެ.\nއަހަރެން ފޯނު ބޭއްވުމުން، އަނާން އަހަރެންނަކީ ކާކުތޯ ސުވާލުކޮށްލިއެވެ. އަހަރެން މަތިމަތިން ވަނަވަރު ކިޔާލަ ދިނީމެވެ. ކާކުކަން ނޭނގޭ ވަރަށެވެ.\nމާ ގިނަ އިރުތަކެއް ނުވެ، ކެފޭ ތެރެއަށް އައީ ފުލުހުންގެ ޓީމެކެވެ. އައިސް މަޑުކޮށްލީ އަހަރެމެންގެ މޭޒުދޮށުގައެވެ. ބަހެއް ބުނެލުމެއްނެތި އަހަރެމެން ދެމީހުން ގެންގޮސް ފުލުހުންގެ ވޭނުގެ ތެރެއަށް އެރުވިއެވެ. އަނާން ވާ ނުވާގައިއިނެވެ. އަހަރެންވެސް، ވީގޮތް ނޭނގޭކަމަށް ދެއްކޭތޯ އުޅުނީމެވެ. މި ހައްޔަރު ކުރެވުނީ އަނާންގެ ކާރުގެ ތެރެއިން މަސްތުވާ ތަކެތި ފެނިގެންކަން ރަނގަޅަށްވެސް އެނގޭ ޙާލުގައެވެ.\nކުޑަކުޑަ ކޮޓަރިގަނޑެއްގައި އެކަނި އިންނަތާ ބައިގަޑިއިރެއް ހާއިރު ވެދާނެއެވެ. ލައްޕާފައި ހުރި ދޮރުގެ ބޭރުގައި ދެ ފުލުހަކު މަޑުކޮށްގެން ތިއްބެވެ.\nޓެސްތު ހެދުމަށް ގެންދިޔަ އިރު އަހަރެންގެ ހިތުގައި އެއްވެސް ވަރެއްގެ ހާސްކަމެއް ނެތެވެ. ނަތީޖާ އައީވެސް ބޭނުންވި ގޮތަށެވެ. އަހަރެން ޕޮސިޓިވްއެއް ނުވިއެވެ. އަނެއްކާވެސް އަހަރެން ކުރިން ގެންދިޔަ ކޮޓަރިގަނޑަށް ގެންދިޔައެވެ. އެ ހުރިހާ ހިނގުމެއް ހިނގި އިރު އަހަރެންގެ ކަމަކީ އެތަން ދިރާސާ ކުރުމެވެ. ކެމެރާތައް ހުންނަ ތަންތަނާއި، ދެވެން ހުންނަ މަގުތަކެވެ. އެމީހުންގެ ހުނަރުވެރިކަންވެސް މެއެވެ. ކިހާ ހުނަރެއް އެބަހުރިތޯ ބަލައިލަން، އެމީހުން ފޮޅާލާފައި ދުއްވައިގަންނަން ވީއޭވެސް ހިތަށް އެރިއެވެ. ހައްތަހާވެސް ޕްލޭނެއްގެ ދަށުން ކުރާ ކަމެއް ކަމަށް ވުމުން، އެކަން ނުކުރީއެވެ.\nތަންކޮޅެއް ގިނަ ބެޖު އަރުވާލާފައި ހުރި ފުލުހެއް އެތެރެއަށް އައީ އަހަރެން އަނާނާމެދު ވިސްނަން އިންދައެވެ. ހަމަ ގައިމުވެސް އަނާން މަސްތުވާތަކެތި ބޭނުންކުރި ކަމަށް ނަތީޖާއިން ފެންނަން ޖެހޭނެއެވެ. އަހަރެން ދިން ސިނގިރެޓު ފޮށީގެ ކޮންމެ ސިނގިރޭޓެއްގައިމެ އެ ހުންނާނެއެވެ.\n"އަނާން ބުނާ ގޮތުން، އޭނައަށް މި ފޮށި ދިނީ ރިފާޝާ." އަހަރެންގެ ކުރިމައްޗަށް ވާ ގޮތަށް ގޮނޑިއެއް ބަހައްޓާ އިށީންނަމުން އެމީހާ ބުނެލިއެވެ. އަހަރެން ބޭނުންވީ ވަރުގަދަ ހިނިގަނޑެއް ޖަހާލާށެވެ. ނަމަވެސް ޑިރެކްޓަރު ޑްރާމާއެއް ކުޅެން އިރުޝާދު ދިނުމުން ހަދަން ޖެހޭނީވެސް އެހެންނެވެ.\n"މަށޭ؟ ބަލަ ތީގަ އެންމެ ސިނގިރޭޓެއްނު މަދީވެސް. މަ ކެފޭގަ އިނީވެސް ސިނގިރެޓެއް ޖަހައިގެން. ތީގަ މަދީ އަނާން ބުއި ސިނގިރެޓު. މަ ތީގަ އަތްވެސް ނުލަން." އަހަރެން ތެދާއި ދޮގު އެއްކޮށްގެން ވާހަކަ ހަދާލީމެވެ. ފާޑަކަށް ބަލަން އިނދެފައި އެމީހާ އަނެއްކާވެސް ނިކުމެގެން ދިޔައީއެވެ.\nފިންގަރޕްރިންޓް ރިޕޯޓްނެގުމުން، ދެންވެސް އަހަރެންނާއި ދެކޮޅަށް ހެއްކެތް ނުލިބުނެވެ. އެތައް ފަހަރަކު އެހުމުންވެސް އަހަރެން އެއްބަހެއްވެސް ނުވީމެވެ. އެންމެ ފަހުން އަހަރެން ޖެހުނީ ދޫކޮށްލާށެވެ.\n"މީހަކު ބައްދަލު ކޮށްލަން ބޭނުންވާތީ، އިހަށް ހިނގާ އެ ކޮޓަރިއަށް.." ދޫކޮށްލަން ގެންދަމުން، ފުލުހެއް ބުނެލިއެވެ. އެއިރުވެސް އަދި ބިޑި ނައްޓުވާ ނުލައެވެ. ހިތާއި ހިތުން ކާކު ބާއޭ ސުވާލުކޮށްލަމުން އެބުނި ކޮޓަރިއަށް ވަނީމެވެ.\n"ތީ ފާރިޝް ކުއްޖެއް ނޫންތަ؟" ބައްދަލު ކުރާށޭ ބުނެ އައިސް އިނީ އަހަރެން ނުވެސް ދަންނަ ފުލުސް އޮފިސަރެކެވެ. ކުރި ސުވާލަށް އަހަރެން ހޫމް އަޅުވާލީމެވެ. މިމީހުން އަތުގައި އަހަރެންގެ ހުރިހާ މައުލޫމާތެއް ހުއްޓަ، ދެން ކޮންމެހެން ބޮޑު ދޮގުތަކެއް ހަދަންވީ ކީތްކުރަން ހެއްޔެވެ؟\n"މަންމަޔާ ކޮއްކޮޔާ ވެސް މަރުވެއްޖެއެއްނު؟ ކާކާ އެއްކޮށް އުޅެނީ؟ މަންމަ އާއިލާ އެއްކޮށްތަ؟" އެމީހާ އަނެއްކާވެސް ސުވާލުކޮށްލިއެވެ. އަހަރެން ޖަވާބު ދިނުމުގެ ބަދަލުގައި ކޮށްލީ ސުވާލެކެވެ. އެއީ ކާކުތޯއެވެ. ވާހަކަ ދައްކާނީ ރިވެތި ބަހުންތޯ ނޫނީ ނޫންތޯ ބަލާށެވެ.\n"މަ މީ ފާރިޝް ރައްޓެއްސެއް.." އަނެއްކާ އަނެއް ކަންތަކެވެ. މީހުނަށް ވަކިން ޚާއްސަކޮށް ފުލުހުންނަށް އިހުތިރާމް ކުރުމަކީ އަހަރެން އެއްގޮތަކަށްވެސް ކުރާ ހިތްވާކަމެއް ނޫނެވެ.\n"އޯހް.. ނޫން އެކަނި އުޅެނީ." އަހަރެން ބުނީމެވެ. އަށާރަ އަހަރު ފުރިފައި ވުމުން އެކަމާއި ދެކޮޅަށް އެއްވެސް މީހަކަށް އެއްވެސް ކަމެއް ނުކުރެވޭނެ ކަން ޔަޤީންކޮށްފައެވެ.\n"ރަފީން މެންނަށް އެކަން އިނގޭތަ؟" ބޮލަށް އުނދަގޫ ސުވާލެކެވެ. އަހަރެން ބުނާނީވެސް ކީކޭ ހެއްޔެވެ؟ އެހި މީހާވެސް ގަޅީއެވެ. އަހަރެން ރަފީންމެނާ އެކު އުޅޭ ނަމަ މަސްތުވާ ތަކެތީގެ މައްސަލައެއްގައި ހައްޔަރު ކުރާނެ ހެއްޔެވެ؟\nއަހަރެން ވަކި ޖަވާބެއް ނުދެމެވެ. ނުދެވުނީއެވެ. ދެވޭނެ ޖަވާބެއްވެސް ނެތީއެވެ.\nޕޮލިސް ސްޓޭޝަނުން އެހާ އަވަހަށް ނުކުމެވުމުން އަހަރެންނަށް ކަމަކު ނުދިޔައެވެ. އެއްވެސް ކަހަލަ ޖެއްސުމެއް ނުކޮށްލެވުނީތީއެވެ. ބަލައި އައިސް ހުރި ހިމްޔާން ކައިރިއަށް ދާން ހިނގައިގަތް ވަގުތެވެ.\n"ރިފާޝާ!" ފަހަތުން ފިރިހެނަކު ގޮވާލި އަޑަށް އަހަރެން އެނބުރި ބަލައިލީމެވެ. ލިބުނު ސިހުމުން، އަހަރެންގެ މުޅި ހަށިގަނޑު ހުއްޓުނު ކަހަލައެވެ. ކުރިއަށްވެސް ފަހަތަށްވެސް ފިޔަވަޅެއް އަޅަން ނޭނގިފާ ހުރީމެވެ.\n"ރިފާޝާ؟" ކުރިން ދިމާވި ފުލުސް އޮފިސަރާއި އެކު އައިސް އެ މަޑުކޮށްލީ ރަފީންބެއެވެ. އެމީހާ ރަފީންބެއަށްވެސް އެންގީތާއެވެ. ހިތުގެ ތެޅުން މަޑުނުވި ނަމަވެސް، ރަފީންބެ ބުނުމުން، ދާން ދެކޮޅު ހަދާކަށް ނުކެރުނެވެ. އެހާ ގަޓު ނެތީއެވެ.\nދިޔަ މަގުމަތީ އެތައް ސުވާލެއް ކުރިމަތިވިޔެވެ. އަހަރެން މަޑުމަޑުން އިނދެ ބައެއް ސުވާލުތަކަށް އާނ ހޫމް ބުނެލަމެވެ. އެންމެ ފަހުން، ދިމާވާން ނުޖެހޭ މީހުނާވެސް މި ދިމާވީއެވެ. އެވެސް ޕޮލިސް ސްޓޭޝަނުންނެވެ. އެކަމާއި ބެހޭގޮތުން ރަފީންބެ ސުވާލު ނުކުރުމުން އަހަރެން ހިތް ހަމަ ޖައްސާލީމެވެ. ހީވާ ގޮތުން އެއިރު ދިމާވި ފުލުސް މީހާ، އަހަރެން ހައްޔަރު ކުރެވުނީ އޮޅުމަކުން ކަމާއި އަހަރެންގެ ކުށެއް ނެތް ކަން ކިޔައިދިނީއެވެ. ދޮގެއްނަމަވެސް، މައްސަލަ ނިމުނީ އެހެނެވެ.\n"އަޅެ ދޯ ރިފާޝާވެސް.. އެދުވަހު ހަމަ އެނގުން ދޯ މީ މަލްދާއްތަކަން؟ ހަމަ ދިޔައީ ދޯ؟" އަހަރެންގެ ބުރަކަށީގައި ފިރުމަ ފިރުމާފައި މަލްދާއްތަ ބުނަމުން ދިޔައެވެ. އަހަރެންނަށް އިނދެވުނީ ބުނާނެ އެއްޗެއް ނޭނގިފައެވެ.\n"މަށަށް އޭރުވެސް ހީވިއޭ. އަދި ބުންޏެއްނު އެ ވާނީ އެހެން ރިފާޝާއަކަށޭ.." މާހިލް އަނގަހަދާލިއެވެ. ހަނދާނަށް އަންނަނީ ކުޑައިރުގެ ހަނދާންތަކެވެ.\nރަފީންބެމެން، ވަރަށް އާދޭސް ކުރިއެވެ. މަޑު ކުރުމަށެވެ. ނަމަވެސް އަހަރެން ދެކޮޅުހެދީމެވެ. އިތުރު ގޮތެއް ނެތުމުންނެވެ. އަހަރެން އެމީހުން ކައިރީ މަޑު ކުރާނީ ކިހިނެއް ހެއްޔެވެ؟ ދެދުވަހުން އެއްދުވަހު ޖަލުގެ ތޭރިތަކުގެ ތެރޭ ހުންނަން ޖެހޭ މީހެއްގެ ޒިންމާ އެމީހުން ނަގާނީ ކިހިނެއް ހެއްޔެވެ؟ އަހަރެންނަށް ޖެހުނީ ރޯ ދޮގުތަކެއް ހަދައިގެން މަތި ބައްދާށެވެ. އެކުވެރިޔަކާއި އެކު، ހުންނަނީ އޭނާގެ ގޭގައި ކަމަށާއި، ކިޔަވަނީ ކަމުގައި ބުނީމެވެ. އަދި ޕަރޓް ޓައިމްކޮށް ވަޒީފާ އަދާކުރަމޭވެސް ބުނެލީމެވެ.\nއެމީހުންގެ އެދުން ބޮލާ ލައި ޖަހާފައި އަހަރެން އެނބުރި ގެއަށް އައީމެވެ. ލައިދެން އައިސްފާވެސް، އެތައް ނަސޭހަތެއް ރަފީންބެ ދިނެވެ. ކަމެއް ބޭނުންވެއްޖެ ނަމަ އަންނަން ވައުދު ކުރުވިއެވެ.\nއެތެރެއަށް ވަން އިރު ހިމްޔާން ބޮލުގައި އަތް އަޅައިގެން ސޯފާގައި އިނެވެ. ވަރަށް ހާސްވެފައެވެ. އަހަރެންގެ ހިތަށް ވެރިވީ ފޫހި ކަމެވެ. ހިމްޔާނަކީ ހާދަ ގޯސް މީހެކެވެ.\n"ވަޓް؟" ދެލޯ ބޮޑުކޮށްގެން ބަލަން ފެށުމުން، ލޯ އަޅާލާފައި އަހަރެން ދިޔައިމެވެ. ކޮޓަރިއަށެވެ. ހިމްޔާން ފެނުމުން އަހަރެންގެ ޚަރާބުވެފައި ހުރި މޫޑު އިތުރަށް ގޯސްވީއެވެ.\n"ވީ ގޮތް ކިޔައީ ދީބަލަ." އަހަރެން އެކަނި ކޮޓަރިގަނޑަކަށް ގެންގޮސް އިފްޝޮޓް އެދުނެވެ. އަހަރެން ހުރީ އެއްގޮތަކަށްވެސް ވާހަކަ ދައްކާ ކަހަލަ މޫޑެއްގައެއް ނޫނެވެ. އެހެންކަމުން ގޮނޑީގައި ހަމަ ޖެހިލާ މޭޒުގައި އަތް އަޅުވާލަމުން އަތަށް ހެޔޮވަރު ކޮށްލީ އަހަރެންގެ ފޯނެވެ. ކަމެއް ނުކޮށް ހުންނަން ލިބުނު ދުވަސްކޮޅު އަތު ޖެއްސި އާ އެއްޗެކެވެ.\nޑޭޓާ ނިއްވާލާފައ ކްރޯމަށް ވަނީމެވެ. ގޭމު ކުޅޭށެވެ. އެގަޑީގައި ހަމަ އެކަން ކޮށްލާ ހިތްވީއެވެ. އަނގަ ޗޭ ކޮށްގެން އިފްޝޮޓް ބަލަން ހުއްޓެވެ. އެއްޗެކޭ ނުބުނާތީ އަހަރެން ހަމަ ޖެހިލައިގެން އިނީމެވެ.\n"އޭތް!" ހުރި އެންމެ ބާރު އަޑުން އިފްޝޮޓް ހަޅޭއްލަވައިގަތެވެ. އަހަރެން ދިޔައީ ސިހިގެންނެވެ. ވަގުތުން އަތުން ދޫވެ ފޯނު ވެއްޓުނެވެ. ބިންމައްޗަށެވެ. އަހަރެން ރުޅިވެރި ކަމާއި އެކު އިފްޝޮޓަށް ބަލައިލީމެވެ. އިފްރީނެވެ. އަހަރެން ވާހަކަ ދައްކަން ބޭނުން ނުވާ ވަގުތަކު އަހަރެންގެ ދުލުން އެންމެ ލަފްޒެއްވެސް އިފްރީނަކަށް ބޭރެއް ނުކުރެވޭނެއެވެ.\nގުދުވެލީ ފޯނު ނަގާށެވެ. އެވަގުތު މޭޒުގެ އަޑީގައި ހަރުކޮށްފައި އިން އެއްޗެއް ފެނުނެވެ. ފާހަގަ ނުވާ ކަހަލަ ގޮތަކަށް އިން ނަމަވެސް ހަމަ ލޮލުގައި އަޅައިގަތީއެވެ. އެއަށް ބަލަން އޮވެވުނެވެ. އާދައިގެ ފަންސުރު ތުނޑުޖަހާ ދައްޗަކަށް ވުރެ ބޮޑެއް ނުވާނެއެވެ. ރަނގަޅަށް ބަލައިލުމުން އޭގެން ކުދި ކުދި ހޮރުތަކެއް ފެނުނެވެ. ވަގުތުން އެއީ ރިކޯޑަރެއް ކަން ދެނެގަތީމެވެ.\n"އިފްޝޮޓް!" އަހަރެން ގޮސް މަޑުކޮށްލީ އިފްޝޮޓާއި ޖެހޭ ނުޖެހޭހާ ގާތުގައެވެ. ނަމުން ގޮވާލީވެސް މަޑުމަޑުންނެވެ. ފާޑަކަށް ބަލަން އިފްޝޮޓް ހުއްޓެވެ. އަހަރެން އުޅޭ ވައްތަރުންނެވެ.\n"މި ކޮޓަރީގަ އެއްވެސް ކަހަލަ ރިކޯޑަރެއް ކެމެރާއެއް އެއްޗެއް ހުންނާނެތަ؟" އަހާލީމެވެ. ކަންފަތް ބުޑުގައެވެ. އެ ރިކޯޑަރާއި ހަމައަށް ނުދާހާ މަޑުމަޑުންނެވެ.\n"ނޫން.. ކިހިނެއްވީ؟" އިފްޝޮޓް ނިތް އަރުވާލަމުން ދުރަށް ޖެހިލިއެވެ. އަހަރެން ލޯ އަޅާލާފައި އިފްޝޮޓަށް ރަނގަޅަށް ބަލައިލީމެވެ. ދޮގު ހަދަނީ ހެނެއް ހިއެއް ނުވެއެވެ. އަނެއްކާ ބަޔަކު އަހަރެމެންގެ ގޭންގަށް ފާރަލަނީ ހެއްޔެވެ؟ ޕޮލިހުން ކަމަކަށްވެސް ވެދާނެއެވެ.\n"އެއީ ހިމްޔާން އަޑު އަހާފާނެތީ." އަހަރެން އެކަންތައްވެސް ޖެހީ ހިމްޔާން ބޮލަށެވެ. އާދެވިފައި ހުރި ރުޅިންނެވެ.\n"ހިމްޔާން ކީތް ވީތަ؟" އިފްޝޮޓް ޝައުގުވެރިކަމާއި އެކު އެއްސެވެ. އަހަރެންނާއި އިފްޝޮޓް ދިމާވީވެސް ހިމްޔާނާއި އޮތް އެކުވެރިކަމުންނެވެ. ދެން މިހާރު ހަތުރުންނަށް ވީމާ އެހެންވެސް އަހާނެތާއެވެ.\n"ހިމްޔާން ވަރަށް ގޯސް.. މުއީން މަސައްކަތް ކުރީ ހިމްޔާންގެ ދަށުން. އޭގެ މާނައަކީ މަގޭ ކޮއްކޮ މަރާލީވެސް އެ ނުލަފާ ހިމްޔާނޭ.." އަހަރެން އަތް މުށްކަވާލާފައި ބުނީމެވެ. އިފްޝޮޓް ފާޑަކަށް ބަލަން ހުއްޓެވެ. ބިރެއް ފެނިގެން އުޅޭ ހެންވެސް ހީވެއެވެ. އަހަރެން އަޅައެއް ނުލަމެވެ.\n"އަދި ބުނަންތަ؟ މަ އެ ހިމްޔާންގަނޑާ އެއްކޮށް އެއް ފުރާޅެއްގެ ދަށުގަ ނުވެސް އުޅޭނަން. ކަލޭ މަ ހުންނާނެ ތަނެއް ހޯދަދީ." އަހަރެން އަނެއްކާވެސް ބުނެލީމެވެ. ކީކޭ ހިތަށް އަރައިގެން ކަމެއްވެސް ނޭނގެއެވެ.\n"އޯކޭ. އެއްކޮޓަރީގެ ތަނެއް ކަލޭމެން ދެމީހުނަށް ހޯދަފާނަން. އެކަމަކު.." އިފްޝޮޓް ބުނެބުނެ ހުރި ޖުމުލަ އަހަރެން ހުއްޓުވީމެވެ.\n"އުނހު. އެހެން ހަދާނެ ކަމެއް ނެތް.. މަ އަމިއްލައަށް މަ އުޅޭނީ. ކަލޭމެން މަ އުޅޭ ތަނަކާ ބެހެން ހަދާނެ ކަމެއް ނެތް.." އަހަރެން މަނާ ކޮށްލީމެވެ. އަހަރެން ބޭނުންވީ ހަމަ ތާކުން ތާކު ނުޖެހޭ ވާހަކައެއް ދައްކާލާށެވެ.\n"ހޫނ ހެވޭ ތިހެންވިއްޔާ.. ކިޔާ ބަލަ. ރަފީން ކީ ކީކޭތަ؟ ކީކޭ ކިޔާފަތަ އައީ؟" އަނެއްކާވެސް އެ ސުވާލެވެ. އަހަރެން، މޭޒުގައި އިށީންދެ ހަމަ ޖެހިލީމެވެ.\n"އެ ވާހަކަ ދޯ. މަ ބުނީ ހަމަ މަ ބޭނުމެއް ނޫނޭ އެމީހުންނާ އެއްކޮށް އުޅޭކަށް. މިހާރުވެސް އުޅޭ ގޮތަށޭ އުޅޭނީ.." އަހަރެން ކޮންމެވެސް ވަރަކަށް ކިޔައި ދިނީމެވެ. އިތުރަށް ކިޔައިދެން އުޅެނިކޮށް ޑެލް އައިސް ދޮރު ހުޅުވާލިއެވެ.\n"ރިފްވެސް ދެން އޯކޭ ދިޔަސް.." ޑެލް އާ ވާހަކަތަކެއް ދައްކާފައި އިފްޝޮޓް ދިޔައީ ނުކުންނާށެވެ. ދާށޭ ބުންޏަސް، އަހަރެން އެކޮޓަރި ވަރަށް ރަނގަޅަށް ބަލައިލީމެވެ. އެފަދަ ފުރުސަތެއް ލިބުމުންނެވެ.\nލަސްނުކޮށް މޭޒު ދަށަށް ވަދެ އެ ރިކޯޑަރ ނެގީމެވެ. އަދި ވަށައިގެން އެހެން ތަންތަންވެސް ބަލައިލީމެވެ. ހަމަ އެކަނި މޭޒަކާއި ދެ ގޮނޑި ހުރި އެ ކޮޓަރީން ދެން ފެންނާނީ ކޯޗެއް ހެއްޔެވެ؟\nފާރުތައް ބަލަނިކޮށް އެއްޗެއް ލޮލުގައި އަޅައިގަތެވެ. ހުދު ފާރުގައި އިން ކުޑަކުޑަ ބޯޅައެކެވެ. އެއަށް ބަލަން ހުރެފައި ފުންމާލީމެވެ. އަތް ޖެހޭތޯއެވެ. ނުވިއެވެ. ދެތިން ފަހަރަކު ފުންމާލުމުންވެސް ނުވުމުން އަހަރެން ގޮނޑިއެއް ގެނެސް އެއަށް އަރާ، އެ ބޯޅަ ނެގީމެވެ. މަދޮށްޓަކަށް ވުރެ ބޮޑެއް ނުވާނެއެވެ.\nއިތުރަށް މަޑުކުރުމެއް ނެތި އަހަރެން ދިޔައީ ގެއަށެވެ. ހިމްޔާން ކައިރީ ނުހުންނާނަމޭ ކިޔާފަވެސް ދާނެ ތަނެއް ނެތުމުންނެވެ. ގޭގައި އެވަގުތު ހިމްޔާން ނޫޅޭކަންވެސް ނަސީބެވެ.\nއަހަރެން ކޮޓަރިއަށް ގޮސް އެ ކުޑަ ބޯޅަ ބަލައިލީމެވެ. ވައްތަރީ ކެމެރާއަކާއެވެ. އިފްޝޮޓް ދޮގު ހެދީތާއެވެ. އަހަރެން ގޮސް އަލަމާރިން ވަތްގަނޑެއް ހުސްކޮށްލީމެވެ. އެތެރޭގައި އެ ކެމެރާ ހަރުކޮށްލުމަށް ފަހު ދޮރުގައި ލެޓިނުން ލިޔެލީމެވެ.\nހިމްޔާން އަންނައިރު ގޭގައި ނުހުންނަން ވެގެން އަހަރެން ނުކުތީމެވެ. ރާއިން ޑިއުޓީގައި އުޅޭ ވަގުތު ކަމުން އަހަރެން ދިޔައީ އަޔާޒް ގޯއްޗަށެވެ. ބެލް ޖެހުމުގެ ބަދަލުގައި އަހަރެން ޖަހާލީ ޓަތްކެވެ. ބޫޓުވެސް ހުރުމުން އެތެރޭގައި އުޅޭނެ ކަން އެނގުނެވެ.\nދޮރު ނުހުޅުވުމުން އަހަރެން ޕްލޭނެއް ރާވާލީމެވެ. ބެލް ޖަހަން ހިތަށްވެސް ނާރުވާ ފުރަތަމަ ހުޅުވާލީ ލިފްޓުގެ ދޮރެވެ. އެތެރެއަށް، އަޔާޒްގެ ބޫޓު ލީމެވެ. ޖެއްސުމަށެވެ. އެއަށް ފަހު، ޖީބުން ނެގި ދެ ދަނގަޑު ކޮޅުން ދޮރު ހުޅުވާލީމެވެ.\n"އަޔާޒޫ.. ކަލޭ ބިޓު ގެއަށް ގެންނަ އިރު އަންގާލައިގެން އުޅޭނަމަ.." އަހަރެން ވަން އިރު އަޔާޒާއި ދެން ހުރި ކޮޓަރީގައި އުޅޭ އަރޫން ޓީވީ ދޮށުގައި ތިއްބެވެ. އަރޫން އޮތީ ހުސްގަޔާއެވެ.\n"މަގޭ ބިޓޭ؟" އަހަރެން އައިސް ސޯފާގަނޑަށް ޖެހިގަތުމުން އަޔާޒް ސުވާލުކޮށްލިއެވެ. "މީނަ މީ އެއްދުވަހަކު އައިސް މަ ކިޑްނެޕް ކޮށްލި މަންޖެއެއް."\n"މަ އޮންނަނީ ޗަސް ބަނޑެކޭ. ލަދު ގަންނާނެ ދޯ.." ތެދުވެ ހިނގައިގަންނަމުން އަރޫން ބުނެލިއެވެ. ދެން އައީ ޓީޝާޓެއް ބޮލަށް މަހައިގެންނެވެ.\n"އޭ.. ކަލޭ ކިހިނެއް ދޮރު ހުޅުވީ؟" އަރޫން އައިސް ސުވާލުކޮށްލިއެވެ. އަހަރެން ޖަހާލީ ހިނިގަނޑެކެވެ. ޖަވާބު ދޭން ޖެހުނީ އަޔާޒަށެވެ. އެކުވެރިއަކަށް ނުވެވުން ނަމައޭވެސް ހިތަށް އަރާނެ ކަންނޭނގެއެވެ.\n"ނެތްތަ ފެގެއް؟" އަހާލީމެވެ.\n"ހުންނާނެ. އެކަމު ނުއެއް ލިބޭނެ.." އަޔާޒް ޖަވާބު ދީފައި ދޫ ދިއްކޮށްލިއެވެ. އަހަރެން ކައިރިން، ލާނެތް ވާން އަޔާޒުވެސް ދަސްކުރީއެވެ.\n"ހެވޭ. މަ ހޯދަފާނަމޭ.." ވަރަށް ޗިލްވެލާފައި އަހަރެން ތެދުވެ ހިނގައިގަތީމެވެ. ސިނގިރޭޓް ފޮށްޓެއް ލިބޭތޯއެވެ. ގޭތެރެއިން ނުފެނުމުން ނުކުތީމެވެ. ބޭރަށެވެ. މަގުމަތިން ދާ ސޮރެއް އަތުންވެސް ކަޓުވާލެވި ދާނެއެވެ. ނަސީބު އަތުގައި ހިފީ މާ އަވަހަށެވެ. ނިކުތް ވަގުތު އެ ފްލޯރގެ ބީއަށް ވަންނަން، ދޮރު ކައިރީ ހުއްޓި ހުރި މީހާގެ އަނގައިގައި ސިނގިރެޓެއް އޮތެވެ. އަތުގައި ލައިޓަރާއި ފޮށިވެސް އޮތްމެއެވެ.\n"އޯހް.. ތި ހޯދާށޭ މި ނުކުތީވެސް. ދެއްވަބަ ތީގެ އެއްޗެއް.." އަހަރެން ގޮސް އޭނަގެ ކުރިމައްޗަށް ވާ ގޮތަށް ހުއްޓިލީމެވެ. ބޯ، ފަހަތަށް އައްސާލާފައި ހުރި އިރު ލައިގެން ހުރީ ޕްލެއިން ކަޅ ޓީޝާޓެކެވެ. މީނަވެސް ވާނީ ކޮންމެސް ގޭންގެއްގެ މީހަކަށޭ ހިތާއި ހިތުން ޔަޤީންކޮށްލީމެވެ.\nއެމީހާ އެއްޗެކޭ ނުބުނެ ބަލަން ހުރުމުން އަހަރެން އަމިއްލައަށް ސިނގިރެޓެއް ނެގީއެވެ. ފޮށްޓަކުންވެސް ނޫނެވެ. އަނގައިގައި އޮތް އެއްޗެވެ. ރޯކުރަން ނުޖެހޭނީ އޭރުން ނޫންހެވެ.\n"ތެންކިއު.. ވަރަށް ލޯބިވޭ." އެނބުރި އަޔާޒްމެން ބަޔަށް ވަންނަމުން އަހަރެން އެ ނުދަންނަ މީހާ ގާތު ބުނެލީނެވެ. ކޮންމެ މީހަކަސް ކީތްހެވެ.\n"ކޮންތާކުން؟" ވަނުމާއި އެކު އަޔާޒް އަހާލިއެވެ. އަހަރެން އެތާ ހުރި މީހާ އަތުން ކަމުގައި ބުނީމެވެ. ވަގުތުން އަޔާޒާއި އަރޫންގެ ދެލޯ ބޮޑުވެގެން ދިޔައެވެ.\n"އޭނަ އަތުންނޭ؟ އެއީ ބޮޑު ކްރިމިނަލް މީހެއް.. ތިކަހަލަ ކަންކަން ކުރަން ވެދާނެތަ؟" އަޔާޒް ބުނެލިއެވެ. ކްރިމިނަލްއަކަށް ވިއްޔާ އަހަރެންނަށް މާ ރަނގަޅެވެ. އެނެއްކޮޅުން އެމީހާ ހަޑިއެއްވެސް ނޫނެވެ.\n"އެހެންތަ؟ އެސޮރު ވަރަށް ހޮޓޭ.. ކޮން ނަމެއްތަ ކިޔަނީ؟" އަހަރެން ވަގުތުން އަހާލީމެވެ.\n"މިހާރު ތި އުޅެނީ އޭނަ ޖައްސަން؟" އަޔާޒް އެއްސެވެ. އެހިނދު އަހަރެން ކުރި ސުވާލަށް އަރޫން ޖަވާބު ދިނެވެ. ސަމާލުކަން ދެވުނީ އެޔަށެވެ.\n"ހާދަ ރީތި ނަމެކޭ.." އަހަރެން ދެން ހިނގައިގަތީ ނިކުންނާށެވެ. އަޔާޒްމެން ބަލަން ތިއްބެވެ. ދަމުން ދަމުން ދޮރާ ހަމައަށް ގޮސް އަހަރެން އެނބުރިލީމެވެ.\n"ބޯއިސް.. އެ ސޮރު ބޭރަށް ގޮއްސިއްޔާ މަށަށް ގުޅައްޗޭ... ޕްލީސް.." އަހަރެން ދެތުންފަތް ފުޅާ ކުރެވޭނެ ވަރަކަށް ފުޅާ ކޮށްފާ ހިނިތުންވުމެއް ދިނީމެވެ. އެދެމީހުން އެކަކު އަނެކަކަށް ބަލައިލިއެވެ. އަހަރެން ކުރަން އުޅޭ ކަންތައް ނޭނގޭ ޙާލުގައެވެ.\nގެއަށް ދިޔައިރު ހިމްޔާން ސޯފާގައި އޮތެވެ. ކައިރީގައި ކޮންމެސް އަންހެން ކުއްޖަކު އިނެވެ. ހިމްޔާން އަބަދުވެސް އުޅޭ ގޮތެވެ.\n"އިފްޝޮޓް ބުނި ކައެ ދެން ނާންނާނެޔޭ؟" އަހަރެން އެތެރެއަށް ވަނުމުން ހިމްޔާން ބުނެލިއެވެ. އަހަރެން އެއްޗެކޭ ނުވެސް ބުނަމެވެ. ދިޔަ ގޮތަށް ކޮޓަރިއަށް ވަނީއެވެ.\nއެ ކުޑަ ކުޑަ ރިކޯޑަރ ބަލަން ފެށީމެވެ. ނަންބަރު ތަކެއް ޖަހާފައ ހުއްޓެވެ. އެހެން ކަމެއް ފެންނާކަށް ނެތެވެ. 'ސީބީ 25، 7' ރަމްޒުކޮށްދެނީ ކޯޗެއް ބާއެވެ؟\nއޭތި ރޫޅާލީ އެތެރެ ބަލައިލުމުގެ ނިޔަތުގައެވެ. އަލުން ހެދޭނެ ކަމަށެވެ. ނަމަވެސް އެކި އެކި ބައިބައިތައް ވެރުމުން، ދެން އެހެދުމަކީ ވާ ވަރު ކަމެއް ނޫނޭ ހިތަށް އެރިއެވެ.\nފޯނު ރިންގުވާން ފެށުމުން އެ ބަހައްޓާފައި ގޮސް ފޯނު ނެގީމެވެ.\n"ހެލޯ؟ ނިދީތަ؟" އެކޮޅުން އަޔާޒް އެއްސެވެ. އަހަރެން ނޫނެކޭ ކީތްވީހޭ އެހީމެވެ.\n"އެއްކަލަ ސޮރު ދިޔައިމަ" އަޔާޒް ބުނެލިއެވެ. އަހަރެންނަށް ހީލެވުނެވެ.\n"ހާދަ ރަނގަޅޭ ޔަޒް.. ހަމަ މިހާރު މިދަނީ.." ކީތްކުރަން ތޯ އަހައަހާ ހުއްޓާ ފޯނު ކަނޑާލަމުން، އަހަރެން ދަބަސްގަނޑު ހިފައިގެން ނުކުތީމެވެ.\n"ތި އުޅެނީ ހަމަ އަސްލުވެސް ތި ތަނަށް ވަންނަންތަ؟" އަލްޔަސްބައި ދޮރު ހުޅުވާލުމުން އަޔާޒް އެއްސެވެ. އަހަރެން ވަރަށް ގަޓުގައި އާނއެކޭ ބުނެލިއެވެ.\n"ނުވަންނާނަންތަ؟" ދޮރު ހުޅުވަމުން އަހަރެން ބުނެލީމެވެ.\n"މަމަމަމަ މަ ހުންނާނަން މިތާ ފާރަޔަށް.." ވަގުތުން އަޔާޒް ދެކޮޅުހެދިއެވެ. ފިނޑި މީހެކެވެ. އަހަރެން ހިނިގަނޑެއް ޖަހާލާފައި ވަނީމެވެ.\nއަހަރެން ހީކުރި ވަރަށް ވުރެ ސާފު ތާހިރު މީހެކެވެ. ހުރިހާ އެއްޗެއްވެސް ހުރީ ވަރަށް ތަރުތީބުކޮށެވެ. ހާވަނިކޮށް ހާވަނިކޮށް ސިނގިރޭޓު ފޮށިތަކެއް ފެނުނެވެ. ވަގުތުން އެ ނަގާ ދަބަހަށް ލީމެވެ. ވަތްގަނޑު ތަކާ އެއްޗެހި ހުޅުވަނިކޮށް ފޮތްތަކެއް ހުރި ހަރުގަނޑެއްގެ ތެރެއިން ކަލުކުލައިގެ އެއްޗެއް ފެނުނެވެ. ބިޑިއެކެވެ. ހައިރާންވެ ހުރެ އެ ނެގީމެވެ. ގަދަ އަލްޔަސްއެއް ތާއެވެ. އެވެސް ދަބަހަށް ލީމެވެ. ދާންވެގެން، ކޮޓަރިތަކުގެ ދޮރު ކައިރީ ހުރި ކަބަޑު ހުޅުވާލީމެވެ. ފަހު ކަބަޑެވެ. އެތާ ހުރީ ފޮތިތަކެކެވެ. އެއެއްޗެހި ހާވާލީމެވެ. ދެން ފެނުނު އެއްޗަކުން އަހަރެންގެ ދެލޯ އަތަށް ނައީ ކިރިޔާއެވެ. ހައިރާންވީ ވަރުންނެވެ.\nކުޑަކުޑަ އެ ކަޅު ފިސްތޯލަ، އަތަށް ނެގީމެވެ. އެއީ ހަމަ ޔަޤީނުންވެސް ފޭކު އެއްޗެއް ނޫނެވެ.\nޔޮގީ January 19, 2020\nއަޅޭ އަނެއް ޕާޓް ކޮންއިރަކު\nއަޅެމާމޮޅު ވެގެން މިއުޅޭ ހެކަރު ކަލަންޑަރު ކާރި މަ ނަން އަހާބަލަ🤣🤣 September 17, 2020\nއެ އެމް.އެސް.އޭ މީހެއްވިއްޔަ


Breaking News: Raajje Gai Aammu Sih'hathu Kuhlli Nurahkkaluge Haalathu Iulaan Koffi | Hathaavees\nރާއްޖޭގައި އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާންކޮށްފި\nދުނިޔޭގައި މިހާރު ހަލުވިކަމާއި އެކު ފެތުރެމުން އަންނަ ކޮވިޑް19 ރާއްޖެއިންވެސް ފެނިފައިވުމާއި ގުޅިގެން ރާއްޖޭގައި އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފިއެވެ.\nއެކަން އިއުލާން ކުރެއްވީ ކޮވިޑް19 އާއި ގުޅޭ އެންމެ ފަހުގެ މައުލޫމާތު ހިއްސާ ކުރެއްވުމަށް ބޭއްވި ނޫސްވެރިންގެ ބައްދަލުވުމުގައި، ހެލްތް މިނިސްޓަރު އަބްދުﷲ އަމީން އެވެ.\nމިނިސްޓަރު އަމީން ވިދާޅުވީ ސިއްހީ ކުއްލި ނުރައްކަލުގެ ހާލަތު މުޅި ރާއްޖޭގައި އިއުލާން ކުރީ، އާންމު ސިއްހަތު ރައްކާތެރި ކުރުމުގެ ގާނޫނުގެ ދަށުން މިނިސްޓަރަށް ލިބިދޭ ބާރުގެ ދަށުން ކަމަށެވެ. އެގޮތުން މިއަދުން ފެށިގެން 30 ދުވަހުގެ މުއްދަތަށް އާއްމު ސިއްހަތުގެ ކުއްލި ނުރައްކަލުގެ ހާލަތު މިނިސްޓަރުވަނީ އިއުލާންކޮށްފައެވެ.\nއެ ގާނޫނުގެ 33 ވަނަ މާއްދާގެ ދަށުން ސިއްހީ ކުއްލި ނުރައްކަލުގެ ހާލަތުގައި އެޅޭނެ ފިޔަވަޅުތަކަކީ، ތައުލީމު ދޭ މަރުކަޒުތައް ބަންދުކުރުން، މީހުން އެއްވެ އުޅުން މަނާކުރަން އަމުރު ނެރުން، ވަކި ހިސާބަކަށް ވަކި ވަގުތެއްގައި މީހުން އެއްވެއުޅުމާއި ދިޔުން މަނާކުރުމުގެ އަމުރު ނެރުން އަދި ރާއްޖޭގެ އެތެރޭގައި ދަތުރުފަތުރު ކުރުން ހުއްޓުވުން ނުވަތަ ހާއްސަ ފިޔަވަޅުތަކެއް އެޅުމެވެ.\nމިނިސްޓަރު ވިދާޅުވީ، މި ވަގުތު ރާއްޖެއިން ސިއްހީ ކުއްލި ނުރައްކަލުގެ ހާލަތު އިއުލާން ކުރީ، ކޮރޯނާވައިރަހަކީ މުޅި ދުނިޔޭގައި ފެތުރެމުންދާ ބަލިމަޑުކަމެއް ކަމަށް ޑަބްލިއުއެޗްއޯއިން އިއުލާންކޮށްފައި ވުމާއި ރާއްޖެއާ ކައިރި ސަރަހައްދުތަކުގައި އަދި ދުނިޔޭގައި ވެސް އެ ވައިރަސް ފެތުރެމުންދާ ގޮތަށް ބެލުމަށް ފަހު ،ރާއްޖޭގައި ރައްކާތެރި ކަމުގެ ފިޔަވަޅު އެޅޭނީ އެގޮތަށް ކަމަށް ވާތީ ކަމަށެވެ.\nކޮރޯނާވައިރަހަކީ މުޅި ދުނިޔޭގައި ފެތުރެމުންދާ ބަލިމަޑުކަމެއް ކަމަށް ޑަބްލިއުއެޗްއޯއިން ވަނީ އިއުލާންކޮށްފައެވެ. ކޮވިޑް19 ޖެހިގެމް މިހާތަނަށް ރާއްޖެއިން 8 މީހަކު ޕޮޒިޓިވް ވެފައި ވެއެވެ. މުޅި ދުނިޔެއިން މި ވަިއރަހަށް ޕޮޒިޓިވްވި މީހުންގެ އަދަދު 126،380 އަރާފައިވާއިރު، ކޮވިޑް19 ޖެހިގެން މިހާތަނަށް 4،634 މީހުންވަނީ މަރުވެފައެވެ.


Jalaludheen schoolge A level ah furusathu hulhuvaalaifi\nމި އަހަރު ޖަލާލުއްދީން ސްކޫލުގެ ގުރޭޑް 11 އަށް ވަންނަށް އެދޭ ދަރިވަރުންނަށް އެ ފުރުސަތު ހުޅުވާލާ އެޕްލިކޭޝަން ފޯމް މިއަދުން ފެށިގެން ދޫކުރަން ފަށައިފި އެވެ.\nއެގޮތުން ގުރޭޑް 11 އަށް ވަނުމަށް އެދޭ ދަރިވަރުންގެ ތެރެއިން ސައިންސް ސްޓްރީމަށް ވަންނަން އެދޭ ދަރިވަރުން އެސް.އެސް.ސީ ދިވެހި ނުވަތަ އިސްލާމުން ފާސްވުމާއެކު ޖީ.ސީ.އީ އޯލެވެލް / އައި.ޖީ.ސީ.އެސް.އީ މާއްދާތަކުގެ ތެރެއިން ފިޒިކްސް، ކެމިސްޓްރީ، ބައެލޮޖީ މި3މާއްދާގެ ތެރެއިން2މާއްދާއިން ފާސްވެފައިވުމާއިއެކު ޖީ.ސީ.އީ އޯލެވެލް/ އައި.ޖީ.ސީ.އެސް.އީ މާއްދާތަކުގެ ތެރެއިން އިތުރު 1 މާއްދާއިން ފާސްވެފައި ވާން ޖެހޭނެ ކަމަށެވެ.\nއަދި ގުރޭޑް 11 އަށް ވަނުމަށް އެދޭ ދަރިވަރުންގެ ތެރެއިން ބިޒްނަސް ސްޓްރީމަށް ވަދެވޭނީ އެސް.އެސް.ސީ ދިވެހި ނުވަތަ އިސްލާމުން ފާސްވުމާއިއެކު ޖީ.ސީ.އީ އޯލެވެލް / އައި.ޖީ.ސީ.އެސް.އީ މާއްދާތަކުގެ ތެރެއިން ބިޒްނަސް ސްޓަޑީޒް/ ކޮމާރސް، އެކައުންޓް، އިކޮނޮމިކްސް މި3މާއްދާގެ ތެރެއިން ފާސްވެފައިވުމާއި އެކު ު ޖީ.ސީ.އީ އޯލެވެލް/ އައި.ޖީ.ސީ.އެސް.އީ މާއްދާތަކުގެ ތެރެއިން 1 މާއްދާއިން ފާސްވެފައިވާ ދަރިވަރުންނެވެ.\nފާސްވިކަމުގައި ބަލަނީ އޭ ސްޓަރ، އޭ، ބީ، އަދި ސީ ފާސް ލިބިފައިވާކަމުގައިވާ ނަމައެވެ.\nއަދި މީގެ އިތުރުން މި އަހަރު 11 އަށް ވަނަށް ބޭނުންވާ ދަރިވަރެއްނަމަ 2018 އޮކްޓޯބަރ/ ނޮވެމްބަރގައި ނުވަތަ އޭގެފަހުން ޖީ.ސީ.އީ އޯލެވެލް އާއި އެސް.އެސް.ސީ އިމްތިހާން ހަދާފައިވުމާއި އެކު ދިވެހިރާއްޖޭގެ ޤާނޫން ގަވައިދާ ހިލާފުވެފައިވާ ނުވަތަ ޝަރުއީ މައްސަލައެއްގައި ހުކުމެއް އިއްވާފައިވާ ކުއްޖެއްކަމުގައި ނުވުމާއި 2020 މާރޗް 01 އަށް 19 އަހަރު ފުރިފައި ނުވުން އަދި ކައިވެންޏެ ކޮށްފައި ނުވާ ފަރާތަކަށް ވާން ވާނެކަމަށެވެ.\nމި ޝަރުތުތައް ހަމަވާ ފަރާތް ތަކުން އަންނަ ފެބްރުއަރީ 06 ވަނަ ދުވަހުގެ 14:00 ގެ ކުރިން އެ ސްކޫލަށް ހުށައެޅުމަށާއި ފޯމް ނަގަން ދާއިރު ނަތީޖާ ސްލިޕް ހިފައިގެން ދިއުމަށް އެ ސްކޫލުން ބުނެ އެވެ.\nގްރޭޑް 11 ގެ ކިއެވުން ފެށުމަށް ހަމަޖެހިފައިވަނީ އަންނަ މާރޗް 15 ވަނަ ދުވަހު ކަމަށް ޖަލާލުއްދީން ސްކޫލުން ބުނެ އެވެ.


އިންޑިއާއިން ރާއްޖޭގައި ހިންގާ ޕްރޮޖެކްޓްތައް ދަރަނީގެ ދަންތުރައަކަށް ނުވޭ: ނަޝީދު – Dhen.mv\nއިންޑިއާއިން ރާއްޖޭގައި ހިންގާ ޕްރޮޖެކްޓްތައް ދަރަނީގެ ދަންތުރައަކަށް ނުވޭ: ނަޝީދު\nFebruary 29, 2020 - 2:36 pm\nއިންޑިއާގެ އެހީއާއެކު ރާއްޖޭގައި ހިންގާ އެއްވެސް މަޝްރޫއުއެއް ދަރަނީގެ ދަންތުރަކަށް ވެގެން ގޮސްފައި ނުވާ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއިންޑިއާގެ ގުޖުރާތުގައި އިއްޔެ ފެށި "އައިޑިއާސް ކޮންކުލޭވް" ގައި ވާހަކަދައްކަވަމުން ނަޝީދު ވިދާޅުވީ ރާއްޖޭގައި އިންޑިއާއިން ކުރިޔަށް ގެންދާ މަޝްރޫއުތަކަކީ ދެފުށް ފެންނަ އަދި އެ މަޝްރޫއުތަކުގެ ތަފްސީލް ދިވެހި ރައްޔިތުންނަށް ވެސް އެނގޭނެ މަޝްރޫއުތަކެއް ކަމަށެވެ. ނަޝީދު ވިދާޅުވީ އިންޑިއާ ސަރުކާރުން ޓެންޑާ ކުރާ މަޝްރޫއުތަކަކީވެސް ދެފުށް ފެންނަ ޕްރޮޖެކްޓުތަކެއް ކަމަށެވެ.\n"އިންޑިއާގެ މަޝްރޫއުތައް ރާއްޖޭގައި ހިންގަނީ ދެފުށްފެންނަ ގޮތަކަށް، އެނގޭ ކޮން ކަމެއްކަން ހިނގަނީ، މަޝްރޫއުގެ އަގު އެންމެންނަށް އެނގޭ، އިންޑިއާގެ މަޝްރޫއުތައް އިންޑިއާ ސަރުކާރުން ޓެންޑާ ކުރަނީ ޓްރާންސްޕޭރެންޓްކޮށް، އެއްވެސް މަޝްރޫއުއެއް ދަރަނީގެ ދަންތުރައަކަށް ނުވޭ، އަހަންނަށް އިންޑިއާ ކަމުދޭ" ނަޝީދު ވިދާޅުވިއެވެ.\nނަޝީދު ވިދާޅުވީ އިންޑިއާ އިން އަބަދުވެސް ރާއްޖޭގައި އޭރަކު އޮންނަ ވެރިކަމަކަށް އިހުތިރާމްކޮށް ހަމަހަމަކަމާއެކު ކަންތައްކުރާ ކަމަށެވެ. އަދި އިންޑިއާގެ އަމަލުތަކުން އެއްވެސް އިރެއްގައި ރާއްޖެއަކަށް ނުރައްކަލެއް ނެތް ކަމަށް ވިދާޅުވިއެވެ.\nނަޝީދު ވަނީ މީގެކުރިން ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުގައި ޗައިނާއިން ރާއްޖޭގައި ހިންގި މަޝްރޫއުތަަކަކީ ދަރަނި ދަންތުރައެއް ކަމަށް ވިދާޅުވެ ޗައިނާއަށް ވަރަށް ބޮޑަށް ފާޑު ވިދާޅުވެފައެވެ.\nމި ސަރުކާރުން މިހާތަނަށް އެންމެ ގިނަ އެހީ އާއި ލޯނު ހޯދާފައިވަނީ ވެސް އިންޑިއާއިންނެވެ.\nފުލް ލޮކްޑައުނަކަށް ދިޔަ ނޭކުރަންދޫގެ ހާލަތު ރަނގަޅުވެ، މިއަދުގެ މެންދުރު ނަމާދު ވަގުތުން ފެށިގެން ލުއިދީފި\nއިންޑިއާއަށް ބަރޯސާ ވެގެން ރާއްޖެ ތަރައްގީގެ މަތީފަންތި އަކަށް ނުގެންދެވޭނެ: އުގެއިލް\nރައީސްގެ އަމާޒު ހުރީ ވަޢުދުތައް ފުއްދެވުމަށް: ވިސާމް\nގެއެއްގައި ބާބަކިއު ހަދަނިކޮށް އަލިފާނުގެ ހާދިސާއެއް ހިނގާ އެކަކަށް އަނިޔާވެއްޖެ\nދަންވަރު ގެއަކަށް ވަދެ އަންހެނަކަށް ޖިންސީ ގޯނާ ކުރިކަމުގެ ތުހުމަތުގައި މީހަކު ތިން އަހަރަށް ޖަލަށް


Photo in thalhaaliyas vaanee bali ! | Bithufangi\nމަތިން ތިޔަ ފެނިވަޑައިގަންނަވަނީ 1960 ވަނަ އަހަރު ހުޅުވާ އެތަށް ފަހަރެއްގެ މަތިން ތަރަށްޤީ ކުރެވިފައިވާ ވެލާނާ އިންޓަރނޭޝަނަލް އެއަރ ޕޯޓެއް. 57 އަހަރު ހިދުމަތަށް ފަހު ރައީސް ޔާމީން ގެ މި ޒައާމަތުގައި ވީއައިއޭ ގެ ތާރީހް ޒަމާނީ ތަރަށްޤީއާއެކު މިއަދު މިވަނީ ލިޔަން ފަށަފައި.\n300 މިލިއަން ޑޮލަރު ހޭދަކޮއްގެން ތަރައްޤީކުރާ ވީ އައި އޭ ވެގެންދާނީ މުޅި މި ސަރަޙައްދުގައިވެސް އޮތް އެންމެ ހިތްގައިމު އެއަރ ޕޯޓަށް. އަލަށް އަޅާ 3400 މީޓަރު ދިގު ރަންވޭއާއި އެކު އެއަރ ޕޯޓުން އަހަރަކު 7.5 މިލިއަން ފަސިންޖަރުންނަށް ހިދުމަތް ދެވޭނެ.\nއޮޑި ދޯނިފަހަރު ހަމައެއް ލަމައެއް ނެތި އުކާލެވިފައިވާ މާލޭގެ ހުޅަނގު އުތުރު ހާބަރ.\nއަރައިގެން އައި އިރާއެކު "ޕޫސް ޕޫސް " " ކީސް ކީސް " އަޑުފައްގަނޑުން ހަމަނިދި ނިދާނުލެވި އުޅެނިކޮން 250 މިލިއަން ރުފިޔާ ޚަރަދުކުރައްވައިގެން ރައީސް ޔާމީންގެ ސަރުކާރުން ތަރައްޤީކުރެއްވި އިންޑަސްޓްރިއަލް ވިލެޖުން ފަތިހުގެ އަރާމު ނިންޖާއެކު އަނބި ދަރިންނާއިއެކު ނިދާލުމުގެ ފުރުސަތު ފަހިކޮއްދެއްވި. މާލޭގައިހުރި ގުދަން ގަރާޖް ފަދަ ތަންތަން އިންޑަސްޓްރިއަލް ވިލެޖަސް ބަދަލުކޮށް މާލެއަކީ ހިތްގައިމު ސިޓީއަކަށް ހެއްދެވުމުގެ މަސައްކަތް ސަރުކާރުން ވަނީ ފައްޓަވާފަ.\n1994 ވަނަ އަހަރު ސަރުކާރާ ހަވާލުކުރެއްވި އިންދިރާ ގާންދީ މެމޯރިއަލް ހޮސްޕިޓަލް. ރައްޔިތުންގެ ގިނަ ކަންބޮޑުވުންތަކާއި ، މަދު ވަސީލަތްތަކުގެ ސަބަބުން ރައްޔިތުންގެ ޝަކުވާބޮޑު އައި ޖީ އެމް އެޗް.\n10 ބުރީގެ އައު އިމާރާތަކަށްފަހު 25 ބުރީގެ ޒަމާނީ ފެންވަރުގެ ހޮސްޕިޓަލަކަށް އައި ޖީ އެމް އެޗް ހެދުމަށް ސަރުކާރުން ވަނީ އަމާޒުހިފާފައި. މިއާއިއެކު ރާއްޖެއިން ބޭރަށް ބަލިތަކަށް ފަރުވާހޯދަން ރައްޔިތުން ކުރާދަތުރުތަށް ނިމުމަކަށް އައިސް ރައްޔިތުންނަށް ބޮޑެތި ފަސޭހަތަކެއް ވެގެންދާނެ.\nމީގެކުރިން ގާދޫކޮލު. މީގެ ކުރިން ގާދޫކޮލަކީ ރާއްޖެއަށް އާގުބޯޓު ވަންނަ ކަނޑުއޮޅި.\n3 ރައީސުން ނުވާނެކަމަށް ސިއްކަޖެހި ބްރިޖް ގެ މަސައްކަތް ހަލުވިކަމާއެކު ކުރިޔަށް ދަނީ. 300 މިލިއަން ޑޮލަރު ހަރަދުކޮއްގެން ހަދާ މި ބްރިޖަށް ޗައިނާއިން ވަނީ 100 މިލިއަން ޑޮލަރު ހިލޭ އެހީގެ ގޮތުގައި ދޭން ނިންމައިފަ. މާލެ ހުޅުލެ އަދި ހުޅުމާލެއަށް ދިއުމަށް ރައްޔިތުން އުފުލަން ޖެހުނު ތަކުލީފުތަކަށް ހައްލެއް ގެނެސްދޭނެ މި ބްރިޖުން އިރުގެ ހޫނުން ހަކަތަ އުފައްދާ ނިޒާމެއް ގާއިމުކޮށް 4-6 މެގަވޮޓްގެ ކަރަންޓް އުފެއްދުމަށް ވަނީ ހަމަޖެހިފައި.\nDecember 14, 2017 by އައްޔޫބް Reply\nDecember 14, 2017 by ayya Reply\n3 އަހަރު ވެރިކަން ކޮށް އެޅި ޖީބަށް. ދެންވާނީ ކޮން ތަރަށްޤީއެއްތޯ؟


ޝައިހް ކަމާލް އިންޓަނޭޝަނަލް ކްލަބް ކަޕްގެ ފައިނަލް މެޗަށްފަހު ނިންމުމުގެ ރަސްމިއްޔާތުގައި އިނާމް ހަވާލުކުރަނީ. މުބާރާތުގެ ތަށި ހޯދީ ރާއްޖޭގެ ޓީސީ ސްޕޯޓްސް ކްލަބް. ފޮޓޯ: ޝައިހް ކަމާލް އިންޓަނޭޝަނަލް ކްލަބް ކަޕް\nބަންގްލަދޭޝްގެ ޗިޓަގޮންގައި ކުރިޔަށް ދިޔަ ޝައިހް ކަމާލް އިންޓަނޭޝަނަލް ކްލަބް ކަޕްގެ ފައިނަލް މެޗަށް ޕޮޗިއޮން އިން ނިކުތް ފުރަތަމަ 11. ފޮޓޯ: ޝައިހް ކަމާލް އިންޓަނޭޝަނަލް ކްލަބް ކަޕް\nޝައިހް ކަމާލް އިންޓަނޭޝަނަލް ކްލަބް ކަޕްގެ ފައިނަލް މެޗްގެ ފުރަތަމަ ހާފްގައި ޕޮޗިއޮން އިން ވަނީ ލަނޑެއްޖަހައި ޓީސީ ސްޕޯޓްސް ކްލަބް އާއި އެއްވަރު ކޮއްފައި. ފޮޓޯ: ޝައިހް ކަމާލް އިންޓަނޭޝަނަލް ކްލަބް ކަޕް\nޝައިހް ކަމާލް އިންޓަނޭޝަނަލް ކްލަބް ކަޕްގެ ފައިނަލް މެޗްގައި ޓީސީ ސްޕޯޓްސް ކްލަބަށް ދިވެހި ސަޕޯޓަރުން ތަރުހީބު ދެނީ .ފޮޓޯ: ޝައިހް ކަމާލް އިންޓަނޭޝަނަލް ކްލަބް ކަޕް\nޝައިހް ކަމާލް އިންޓަނޭޝަނަލް ކްލަބް ކަޕްގެ ފައިނަލް މެޗަށްފަހު އިނާމް ހަވާލުކުރަނީ ފޮޓޯ: ޝައިހް ކަމާލް އިންޓަނޭޝަނަލް ކްލަބް ކަޕް\nބަންގްލަދޭޝްގެ ޗިޓަގޮންގައި ކުރިޔަށް ދިޔަ ޝައިހް ކަމާލް އިންޓަނޭޝަނަލް ކްލަބް ކަޕްގެ ފައިނަލް މެޗް އައް ޓީސީން ނިކުތް ފުރަތަމަ 11. ފޮޓޯ: ޝައިހް ކަމާލް އިންޓަނޭޝަނަލް ކްލަބް ކަޕް\nބަންގްލަދޭޝްގެ ޗިޓަގޮންގައި ކުރިޔަށް ދިޔަ މި މެޗު ޕޮޗިއޮންއާ ވާދަކޮށް ޓީސީން ކާމިޔާބުކުރީ ޕެނަލްޓީ ޖަހައިގެން. ފޮޓޯ: ޝައިހް ކަމާލް އިންޓަނޭޝަނަލް ކްލަބް ކަޕް\nބަންގްލަދޭޝްގެ ޗިޓަގޮންގައި ކުރިޔަށް ދިޔަ މި މެޗުގައި ރާއްޖޭގެ ޓީސީން ވަނީ ހިތްވަރުގަދަ ކުޅުމެއް ދައްކާ ދިވެހި ރާއްޖެއަށް ޝަރަފުވެރި ނަން ހޯދައިދީފައި. ފޮޓޯ: ޝައިހް ކަމާލް އިންޓަނޭޝަނަލް ކްލަބް ކަޕް\nޝައިހް ކަމާލް އިންޓަނޭޝަނަލް ކްލަބް ކަޕްގެ ފައިނަލްގައި ދެކުނު ކޮރެއާގެ ޕޮޗިއޮން ސިޓިޒެން އެފްސީ ބަލިކޮށް ރާއްޖޭގެ ޓީސީ ސްޕޯޓްސް ކްލަބަކީ ބޭރުގެ މުބާރާތެއް ކާމިޔާބުކުރި ރާއްޖޭގެ ފުރަތަމަ ކްލަބް ކަމުގައި ތާރީޚްގައި ލިޔެވިއްޖެ. ފޮޓޯ: ޝައިހް ކަމާލް އިންޓަނޭޝަނަލް ކްލަބް ކަޕް


Valee Ahudhu Salman Yemen ge Raees aa Bahdhalukurahvaifi\nވަލީ އަހުދު ސަލްމާން ޔަމަނުގެ ރައީސް އާ ބައްދަލުކުރައްވަނީ\n31 މެއި 20180ކޮމެންޓް\nވަލީ އަހުދު ސަލްމާން ޔަމަނުގެ ރައީސްއާ ބައްދަލުކުރައްވައިފި\nސައުދީ އަރަބިއްޔާގެ ވަލީ އަހުދު މުހައްމަދު ބިން ސަލްމާން ޔަމަނުގެ ރައީސް އަބްދުއް ރައްބޫ މަންސޫރު ހާދީ ބައްދަލު ކުރައްވައިފިއެވެ.\nބުދަ ދުވަހު ޖިއްދާގައި ބޭއްވި އެ ބައްދަލުވުމުގައި ޔަމަނުގެ ހާލަތާއި ގުޅޭ ގޮތުން ވަނީ މަޝްވަރާ ކުރައްވާފައެވެ. އެ ގޮތުން ޔަމަނުގެ ތަރައްގީއަށް ކުރަމުންދާ މަސައްކަތްތަކާއި އެހީ ފޯރުކޮށްދިނުމަށް ކުރިއަށް ގެންދާ މަސައްކަތްތަކާއި ގުޅޭ ގޮތުން ވަނީ މަޝްވަރާ ކުރައްވާފައެވެ. ނަމަވެސް އެ ބައްދަލުވުމާއި ގުޅޭ މާބޮޑު ތަފުސީލެއް ހާމަކޮށްފައިނުވެއެވެ.\nވަލީ އަހުދު ސަލްމާން ޔަމަނުގެ ރައީސްއާ ބައްދަލުކުރައްވާފައިވާއިރު މިއަހަރުގެ އެޕްރީލް މަހުގެ ތެރޭގައި ސައުދީގެ ގަނޑުވަރު ކައިރީގައި ދިން ބަޑީގެ ހަމަލާއެއްގައި، ސަލްމާން ޒަހަމްވެވަޑައިގެންފައިވާ ކަމަށް ބައެއް ނޫސްތަކުން ވަނީ ރިޕޯޓުކޮށްފައެވެ. އެ ހަމަލާތަކުގައި ވަލީ އަހުދު ސަލްމާން ޒަހަމްވެވަޑައިގެންނެވި ކަމަށް ބައެއް ނޫސްތަކުން ރިޕޯޓުކުރި ނަމަވެސް އެކަމާ ގުޅޭ ގޮތުން ސައުދީން ބައެއް ބުނެފައިނުވެއެވެ.\nޔަމަނުގައި ހިނގަމުންދާ ދާހިލީ ހަނގުރާމައިގެ ސަބަބުން ސައުދީ އަރަބިއްޔާއިން ވަނީ ޔަމަނުގެ ރައީސް އަބްދުއް ރައްބޫ މަންސޫރު ހާދީ އަށް ސައުދީން ހިޔާޔަތް ދީފައެވެ. ހާދީގެ ސަރުކާރު ހިންގަނީވެސް ސައުދި އަރަބިއްޔާއެވެ.\nޔަމަން ސައުދީ އަރަބިއްޔާ ސަލްމާން ރަސްގެފާނު


Minister Naseem ge isthufaa ah govaa adu gadha vejje | ThePress\nމިނިސްޓަރު ނަސީމްގެ އިސްތިއުފާއަށް ގޮވާ އަޑު ގަދަވެއްޖެ\n02 June 2021, 14:56\nއެމްބިއުލާންސް އައުން ލަސްވުމުން ފަރުވާ ދިނުމަށް ހޮސްޕިޓަލަށް ގެންދިޔުން ލަސްވެ ކޮވިޑް ބަލީގައި ކުޑަކުއްޖަކު މަރުވި މައްސަލައިގައި ހެލްތް މިިސްޓްރީ ފެއިލްވެއްޖެ ކަމަށްބުނެ ގިނަ ބަޔަކު މިނިސްޓަރު އަހުމަދު ނަސީމް ގެ އިސްތިއުފާއަށް ގޮވަން ފަށައިފިއެވެ.\nކޮވިޑް ޖެހިގެން އައިޖީއެމްއެޗްގެ އެމަޖެންސީ ރޫމުގައި ފަރުވާދެމުން ދަނިކޮށް ރޭ 12:10 ހާއިރު މަރުވި 10 އަހަރުގެ ފާތިމަތު މިޝްކާ މުހައްމަދު، ލާޖަހާގެ / ހދ. ކުޅުދުއްފުށި އަކީ ދެމަފިރިންގެ ހުރި ހަމައެކަނި ދަރިފުޅެވެ. މިޝްކާ މަރުވެފައިވަނީ ކޮވިޑް ޖެހިގެން7ވަނަ އަށް ވީ ދުވަހު ހާލުދެރަވެގެން ވެންޓިލޭޓަރުގައި ފަރުވާދެމުން ދަނިކޮށްށެވެ.\nގިނަ ބަޔަކު މިނިސްޓާ ނަސީމްގެ އިސްތިއުފާއަށް ގޮވާލައިފައި\nމިވަގުތު މަސްލަހަތައް އެންމެ ރަނގަޅު ގޮތަކީ ޒިންމާ އަދާ ނުކުރެވޭ ހެލްތް މިނިސްޓަރު ނަސީމު އިސްތިއުފާ ދިނުން. ކަންކަން ބަރަވެލި ދުވެލިން ހަލުވި ދުވެއްޔަށް ގެންގޮސްގެން ނޫނީ ސަލާމަތެއް ނެތް.\nއެމްބިއުލާންސް ލަސްވެ، ފަރުވާއާ ހަމައަށް ދެވުމުގައި ލަސްތަކެއް ވުމުން ހެލްތް މިނިސްޓަރު އަހުމަދު ނަސީމު ވަނީ އެ ކުއްޖާގެ އާއިލާގެ ކިބައިން މާފަށް އެދިވަޑައިގެންފައެވެ. އަދި މައްސަލަ ބައްވަލައި ތަހުގީގު ކުރައްވާނެ ކަމުގެ ޔަގީްކަންވެސް އޭނާ ދެއްވައެވެ.\nބައެއް މީހުން ވަނީ ކޮންމެ އަނިޔާއަކީ އިހުމާލެއްކަމަށާ މިނިސްޓަރު ހަމައެކަނި މާފަށް އެދުމަކުން ނުވާނެ ކަމަށް ބުނެފައެވެ. އަދި ޒިންމާދާރު މަގާމުތަކުގައި ތިބެ ޒިންމާ އަދާނުކުރެވޭނަމަ އިސްތިއުފާ ދިނުމަށްވެސް ވަނީ ގޮވާލާފައެވެ.\nމާފަށް އެދުމަކުން މިކަން ނިމޭކަށް ނެތް. މީހެއްގެ ފުރާނަޔަށް2ގަޑިއިރާ 25 މިނެޓު އެއީ ލައްކަ ގިނައިރު. ސަރުކާރު ފެއިލް ނުވާކަމަށް ވަލީއުލް އަމްރަށް ހީވެފައިއޮތުންކަމުގައި ވަނީނަމަ ސިކުނޑީގެ އުނިކަމެއް އެބައުޅޭ. މިނިސްޓަރު ނަސީމް އިސްތިއުފާ ދޭންޖެހޭ ވަރުގެ މަކެއް!\nސޯޝަލް މީޑިއާގައި ޔޫސާއެއް\nކޮވިޑް ރާއްޖެ އަށް އައިތާ ކުރީކޮޅު ސަރުކާރުން ވަނީ ކޮވިޑްގެ އެންމެ ސީރިއަސް ހާލަތަށްވެސް ތައްޔާރުވެފައިވާކަމަށް ބުނެފައެވެ. ނަމަވެސް ކޮވިޑްގެ އައުޓްބްރޭކް އެއް އައިސްފިނަމަ އެވަރަށް ހިއުމަން ރެސޯސް ނުހުންނާނެކަމަށް ސަރުކާރުން ބުނެފައިވެއެވެ.\nމިޝްކާގެ ހާލު ސީރިއަސްވެގެން އެމްބިއުލާންސް އަށް ގުޅުމުން އެތަނަށް ދިޔުމަށް އެތައް އިރެއް ހޭދަވީ އިރު، މީގެ ކުރިންވެސް ބަލިމީހުންގެ ހާލަތު ގޯސްވެގެން އެމްބިއުލާންސް ގެ ހިދުމަތް ހޯދަން ދަތިތަކާ ކުރިމަތިވި އެތައް ހާދިސާއެއް ވަނީ ހިނގާފައެވެ.\nމީގެ ކުރިންވެސް ދިމާވެފައިވާ މިފަދަ މައްސަލަތައް ބަލާ ތަހުގީގު ކުރާނެ ކަމަށް ހެލްތު މިނިސްޓްރީއާއި އެޗްޕީއޭއިން ބުނި ނަމަވެސް މިހާތަނަށް އެއިން ތަހުގީގެއްގެ ނަތީޖާ އައިގޮތެއް ހާމަ ކޮށްފައެއް ނުވެއެވެ.\nމިނިސްޓަރު ނަސީމްގެ އިތުރުން ޑިރެކްޓާ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރުގެ އިސްތިއުފާއަށްވެސް އާންމުން ވަނީ ގޮވާލާފައެވެ.\nހެލްތު މިނިސްޓްރީ ކޮވިޑް މަރު ކޮވިޑް19 އަހުމަދު ނަސީމް އެޗްޕީއޭ\nމިބަލަ އިޒުރޭލުގެ ކެރަފައު ނަސީމު ލަދުގެ ކަންފުޅެއްހުރިނަމަ މިހާރުއިސްތިއުފާ ދީފާގެއައްކަޑާލާ؟\nހަޔާތެއް ހުރިއްޔާ އިސްތިއުފާދޭނެ.. މީހުންތައް މިމަދު ދުވަަސްކޮޅުތެރޭގައި ނިޔާވީ ހަމަ އިހުމާލުން.. ބޭރުކުރޭ.. އެމްޑީޕީ މީހުންވެސް އަދި ޕާޓީންވެސް މިކަން ބޭނުންވާނެ.. ރައީސް އާދޭސްކުރަން އަޅުގަނޑުމެންގެ މުސްކުޅި މާމަ ކާފަ ދަރިން ސަލާމަތްކޮށްދީ..


ޖެޓް ސްކީ، ސްމާޓްފޯން އަދި އަގުހުރި އެތައް އިނާމުތަކާއި އެކު އުރީދޫ އިން ކްރޭޒީ ރޭސް ލޯންޗްކޮށްފި\nOctober 07, 2019 22:41:55\nކްރޭޒީ ރޭސްގެ ކުޅުންތެރިންގެ އަމާޒަކީ، އަހާލެވޭ ތަފާތު ސުވާލުތަކަށް ވީހާވެސް އަވަހަކަށް ޖަވާބު ރަނގަޅުކޮށް، ކުއިޒުން އެންމެ ގިނަ ޕޮއިންޓް ހޯދުމެވެ. މިގޮތުން ސުވާލުތަކަށް ޖަވާބުދޭ ސްޕީޑް އަވަސްވާ ވަރަކަށް، ލިބޭ ޕޮއިންޓުވެސް އިތުރު ވެގެންދާނެއެވެ.\nއެކި ލެވެލްތަކަށް ބެހިފައިވާ މި ސުވާލު މުބާރާތުގައި ކުރެވޭނީ ކާރު، ރޭސިންގ އަދި ބައިކިންނާއި ބެހޭ ތަފާތު ސުވާލުތަކެވެ.\nތިން މަސް ދުވަހަށް ކުރިއަށްދާ މި އެސްއެމްއެސް ސުވާލު މުބާރާތުގައި ބައިވެރިވުމަށް، “GO “ޖެއްސެވުމަށް ފަހު 4242 އަށް އެސް.އެމް.އެސް ކުރުމުން މުބާރާތުގައި ބައިވެރިވެވޭނެއެވެ.\nކްރޭޒީ ރޭސްގައި ބައިވެރިވާ ކުޅުންތެރިންނަށް އަގުހުރި އިނާމުތަކެއް ހާއްސަކުރެވިފައިވާއިރު، ކޮންމެ ހަފްތާއަކު، ކޮންމެ މަހަކު އަދި މުޅި މުބާރާތް ނިމުމާއި އެކު ކުޅުންތެރިންނަށް ލިބޭ އިނާމުތަކުގެ ތެރޭގައި:\nކޮންމެ ހަފްތާއަކު ލިބޭ އިނާމުތައް (ލަކީ ޑްރޯ މެދުވެރިކޮށް) :\nސެމްސަންގ ގެލެކްސީ ބަޑްސް\nސެމްސަނގް ގެލެކްސީ ވޮޗް\nކޮންމެ މަހެއްގެ އެންމެ މޮޅު ކުޅުންތެރިޔާ:\nސެމްސަނގް ގެލެކްސީ އެސް 10 (128 ޖީބީ)\nގްރޭންޑް ޕްރައިޒް (ލަކީ ޑްރޯ މެދުވެރިކޮށް)\nކްރޭޒީ ރޭސް މެދުވެރިކޮށް ކޮންމެ ހަފްތާއަކު ދޭ އިނާމުތައް ލިބޭނީ، ބައިވެރިންގެ ތެރެއިން ނެގޭ ގުރުއަތުން ހޮވޭ ބޭފުޅުންނަށް ކަމަށް އުރީދޫން ބުނެއެވެ.\nމިގޮތުން، އެކުޅުންތެރިއެއްގެ ސްކޯ އިތުރުވާވަރަކަށް، ގުރުއަތުން މޮޅުވުމުގެ ފުރުސަތު ބޮޑުވެގެންދާނެއެވެ.\nހަމައެހެންމެ، ކޮންމެ މަހެއްގައިވެސް އެންމެ ގިނަ ޕޮއިންޓް ހޯއްދަވާ ފަރާތަކަށް ސެމްސަންގް ގެލެކްސީ އެސް 10 އެއް ލިބިގެންދާނެއެވެ.\nއަދި މުބާރާތުގެ ބައިވެރިންގެ ތެރެއިން ގުރުއަތުން ހޮވާލެވޭ ނަސީބުވެރިއަކަށް، މުޅި މުބާރާތުގެ ގްރޭންޑް ޕްރައިޒްއެއްގެ ގޮތުގައި، ޖެޓް ސްކީއެއް ހަދިޔާކުރެވޭނެއެވެ.\nއުރީދޫގެ ކްރޭޒީ ރޭހާއި ބެހޭ އިތުރު މައުލޫމާތު ހޯއްދެވުމަށް، mv.ooredoo.www އަށް ނުވަތަ މައި އުރީދޫ އެޕް، އަދި އުރީދޫގެ ސޯޝަލް ޗެނަލްތައް ފަދަ އެކުންފުނީގެ ކޮންމެ ޑިޖިޓަލް ޓަޗްޕޮއިންޓެއްވެސް މެދުވެރިކޮށް އުރީދޫގެ ޓީމާއި ގުޅާލައްވާށެވެ.\nއުރީދޫ މޯލްޑިވްސް ކްރޭޒީ ރޭސް


vnews - Dhivehi beysverikan vanee nethidhiyumuge maruhalaaga: Dr. Abdul Sattar\nދިވެހި ބޭސްވެރިކަން ވަނީ ނެތިދިއުމުގެ މަރުހަލާގައި: ޑރ. އަބްދުއްސައްތާރު\n25 ޖެނުއަރީ 2019\nދިވެހިބޭސް ވެރިކަމުގައި ބޭނުންކުރާ ފަތްޕިލާވެލި\nހުޅަނގުގެ ބޭސް ރާއްޖެއަށް ތައާރަފުވުމާއި އެކު، ދިވެހި ބޭސްވެރިކަން ދިވެހިންގެ ތެރެއިން މަޑުމަޑުން ފަނޑުވަމުން ގޮސް ނެތިދިއުމުގެ މަރުހަލާގައިވާ ކަމަށް ޑރ. އަބްދުއްސައްތާރު ޔޫސުފް ވިދާޅުވެއްޖެއެވެ.\nރައީސް އިބްރާހީމް މުހައްމަދު ސޯލިހުގެ ވައުދުތަކުގެ ތެރޭގައި ހިމެނޭ ދިވެހިބޭސް ކުރިއެރުވުމުގެ މަހާސިންތާއާ ގުޅޭގޮތުން ވީޓީވީގައި ވާހަކަފުޅު ދައްކަވަަމުން ހެލްތު މިނިސްޓްރީގައި ޑެޕިއުޓީ މިނިސްޓަރެއްގެ މަގާމު ފުރުއްވާފައިވާ ޑރ. އަބްދުއްސައްތާރު ޔޫސުފް ވިދާޅުވީ ދިވެހި ބޭސްވެރިކަން މިހާރު ވަނީ ވަަރަށް ބޮޑަށް ދިވެހިންގެ ތެރެއިން ފަނޑުވެފައި ކަމުގައެވެ. އަދި މި މަހާސިންތާގައި ދިވެހިބޭސް ކުރިއެރުވުމަށް ގިނަ މަސައްކަތްތަކެއް ކުރެވިއްޖެ ނަމަ ބޭސްވެރިކަމުގައި ހުޅަނގުގެ ބޭހުގެ އިތުރަށް އެހެން ބޭހެއް އިޚްތިޔާރު ކުރުމުގެ ފުރުސަތު ލިބިގެންދާނެ ކަަމަށްވެސް ވިދާޅުވިއެވެ.\nމަހާސިންތައާ ގުޅޭ ގޮތުން ވާހަކަފުޅު ދައްކަވަމުން ހެލްތު މިނިސްޓްރީގެ ކުރީގެ ޕާމަނެންޓް ސެކްރެޓަރީ ގީލާ އަލީ ވިދާޅުވީ މީގެ ކުރިން ކިތަންމެ ކުޑަ ބައްޔެއް ވިކަމުގައިވިޔަސް އެންމެ ފުރަތަަމަ ބަލަނީ ދިވެހިބޭސް މެދުވެރިކޮށް އެކަމަށް ފަރުވާ ހޯދުމަށް ކަމުގައެވެ. ނަމަވެސް މިހާރު ކުޑަކުޑަ ބައްޔެއްގައި ވިޔަސް ބަރޯސާ ވެވެނީ ހުޅަނގުގެ ބޭހަށް ކަމަށް ވިދާޅުވިއެވެ.\nވީޓީވީގެ އެންގިދާނެތާ ޕްރޮގްރާމުގެ ތެރެއިން\nގީލާ ވިދާޅުވީ މި މަހާސިންތާއަކީ ދިވެހި ބޭސްވެރިކަމުގެ މާހިރުން ޝާމިލްކޮށްގެން ހިންގޭ މަހާސިންތާއަކަށް ވުން މުހިއްމު ކަމުގައެވެ. އަދި ދިވެހި ބޭސްވެރިކަމަށް ގިނަ ބަޔަކު ހޭލުންތެރިކުރުމަށާއި އަދި މި ދާއިރާގެ ފަންނުވެރިން އިތުރުކުރަންވެސް މަސައްކަތްތަކެއް ކުރަންޖެހޭ ކަމުގައިވެސް ވިދާޅުވިއެވެ. ރާއްޖޭގައި މިހުނަރު ކުރިއަރައިގެން ގޮސްފައިވަނީ މި ބޭސްވެރިކަމުގައި އުޅޭ ބޭފުޅުންގެ އާއިލާ ތެރޭގައިކަން ފާހަގަކުރައްވައި ގީލާ ވިދާޅުވީ މިއަށްވުރެ ފުޅާ ދާއިރާއެއްގައި ދިވެހި ބޭސްވެރިކަން ކުރިއެރުވެން ޖެހޭނެ ކަމުގައެވެ.\nގީލާ ވިދާޅުވީ މިފަދަ ބޭސްވެރިކަމެއް ކުރިއަރުވަން މަސައްކަތް ކުރާއިރު، ބޭސްވެރިކަމަށް ބޭނުންކުރާ ފަތްޕިލާވެލި ގިނައިން ފަސޭހަކަމާއެކު ލިބޭނެ އިންތިޒާމުތައްވެސް ހަަމަޖައްސަންޖެހޭނެ ކަމަށެވެ. އެގޮތުން އެހެން ގައުމުތަކުގައިވެސް ކަންތައް ކުރާ އުސޫލުން ލެބޯޓަރީ ފަދަ ތަންތަނުގައިވެސް ފަތްޕިލާވެލި އިތުރުކުރަން މަސައްކަތް ކުރަން ޖެހޭނެ ކަމުގައެވެ.\nހުކްމް ތަންފީޒުކޮށް ނިމި މިނިވަންވިތާ އަހަރެއް ފަހުން ޕާޕާއަށް ކުރި ހުކުމް ހައިކޯޓުން ބާޠިލްކޮށްފި


Rahyyithun magumahcchah nikuthee sarukaarun rahyyithun magumathikoh nikamethi kureema: Adhurey - One Online\nއިދިކޮޅު ޕީޕީއެމް އަދި ޕީއެންސީ ކޯލިޝަންގެ ފަރާތުން ބޭއްވި ނޫސްވެރިންގެ ބައްދަލުވުމެއްގައި އަދުރޭ ވާހަކަދައްކަވަނީ -- ވަން ފޮޓޯ: މުހައްމަދު އައުޒަމް\nރައްޔިތުން މަގުމައްޗަށް ނިކުތީ ސަރުކާރުން ރައްޔިތުން މަގުމަތިކޮށް ނިކަމެތި ކުރީމަ ކަމަށް ޕީއެންސީގެ ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެންބަރު އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއަދުރޭ ކުރެއްވި ޓުވީޓެއްގައި ވިދާޅުވީ މި ސަރުކާރުން ރައްޔިތުން ނިކަމެތިކޮށް ބިކަ ކޮށްފި ކަމަށާއި ރައްޔިތުން މަގުމައްޗަށް ނިކުންނަން ޖެހުނީ އެހެންވެގެން ކަމަށެވެ.\nއަދުރޭ ވިދާޅުވީ ރައްޔިތުންގެ އަޑު ރައްޔިތުން އުފުލައި ރައްޔިތުންގެ ބަސް ރައްޔިތުން އިއްވާނެ ކަމަށެވެ. އަދި ރައްޔިތުންގެ ހައްގު ރައްޔިތުން ހޯދާނެ ކަމަށާއި ރައްޔިތުން ނުހުއްޓުވޭނެ ކަމަށް ވެސް އަދުރޭ ވިދާޅުވިއެވެ.\nއިދިކޮޅު ޕްރޮގްރެސިވް ކޯލިޝަނުން ވަނީ ސަރުކާރާ ދެކޮޅަށް އަޑު އުފުލުމުގެ ގޮތުން މި ހަފުތާގައި ދެ މުޒާހަރާއެއް ކުރިއަށް ގެންގޮސްފައެވެ. އެއީ ރޭގެ މުޒާހަރާގެ އިތުރުން މިނިވަން ދުވަހާ ގުޅިގެން އިދިކޮޅު ފަރާތްތަކުން ކުރިއަށް ގެންދިޔަ މުޒާހަރާއެކެވެ.\nމި މުޒާހަރާތަކުގައި އިދިކޮޅު ކޯލިޝަނުން ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ އިސްތިއުފާއަށާއި ސަރުކާރު އިސްތިއުފާ ދިނުމަށް ގޮވާލައިފައެވެ. އަދި މުޒާހަރާތައް ރޫޅާލުމުގައި ފުލުހުން އަމަލު ކުރި ގޮތް އިދިކޮޅު ކޯލިޝަނުން ވަނީ ކުށްވެރި ކޮށްފައެވެ.\nއިދިކޮޅު ކޯލިޝަނުން މި މުޒާހަރާތައް ކުރިއަށް ގެންގޮސްފައިވާއިރު ރޭ ފުލުހުން ނެރުނު ނޫސްބަޔާނެއްގައި ވަނީ ކޮވިޑް 19ގެ ސަބަބުން ގައުމުގެ ހާލަތު މިހާރު އޮތް ގޮތަށް ބަލައި، ހާލަތާ ގުޅޭގޮތަށް ހިޔާލުފާޅު ކުރުމުގެ ކަންކަން ކުރިއަށްގެންދިޔުމަށް އިލްތިމާސް ކޮށްފައެވެ.\nގުޅޭ ޓެގު ޕީޕީއެމް އަބްދުއްރަހީމް އަބްދުﷲ (އަދުރޭ) ޕީޕަލްސް ނެޝަނަލް ކޮންގްރެސް "ޕްރޮގްރެސިވް ކޯލިޝަން" ޕޮލިސް މުޒާހަރާ\nބިދޭސީންނަށް ރަށްވެހިކަން ދިނުމުގެ އިސްލާހަކީ ދިވެހިން އަޅުވެތި ކުރަން ހުށަހަޅާފައިވާ އިސްލާހެއް: އަދުރޭ


Geveshi aniyaa libey meehunah5rashehgai vaguthee hiyaa\nގެވެށި އަނިޔާ ލިިބޭ މީހުންނަށް ވަގުތީ ހިޔާތަކެއް\nޖިންސީގޯނާއާއި ދެކޮޅަށް މާލޭގައި ހުރި އިހުތިޖާޖެއް: ރާއްޖޭގައި ޖިންސީގޯނާ އާއި ގެވެށި އަނިޔާގެ މައްސަލަތައް ގިނަ -- އަވަސް ފައިލް ފޮޓޯ\nގެވެށި އަނިޔާގެ ޝިކާރައަށްވާ މީހުން އެމީހުން އަނބުރާ ދިރިއުޅުމަށް ގެނައުމަށް އެހީވެދޭން އެ މީހުން ބައިތިއްބަންޖެހޭ ރައްކާތެރިކަމުގެ ވަގުތީ މަރުކަޒުތައް ކަނޑައަޅައި އެތަންތަނުގެ ހިދުމަތް ފޯރުކޮށްދިނުމުގެ މަސައްކަތް ޖެންޑާ މިނިސްްޓްރީން ފަަށައިފި އެވެ.\nގެވެށި އަނިޔާ ހުއްޓުވުމުގެ ގާނޫނުގައި ގެވެށި އަނިޔާގެ ޝިކާރައަކަށްވާ މީހުން އަނބުރާ ދިރިއުޅުމުގެ ތެރެއަށް ގެނައުމަށް އެހީވުމަށް ބައިތިއްބަން ޖެހޭ ރައްކާތެރިކަމުގެ ވަގުތީ މަރުކަޒުތައް ބިނާ ކުރުމާއި އެފަދަ މަރުކަޒުތަކުގެ މިންގަނޑުތަކާއި ހަމަތަކާއި އުސޫލުތަކާއި އަމާޒުތައް ކަނޑައަޅައި މޮނިޓާ ކުރުން ހިމަނާފައި ވެއެވެ.\nޖެންޑާ މިނިސްޓްރީން މިއަދު ބުނީ ރައްކާތެރިކަމުގެ މަރުކަޒުތަކުގެ ގޮތުގައި ފަސް މަރުކަޒެއް މިނިސްޓްރީން މިހާރު ކަނޑައަޅައިފައިވާ ކަމަށެވެ. އެ ފަސް މަރުކަޒު ގާއިމް ކޮށްފައި ވަނީ ހދ. ކުޅުދުއްފުއްޓާއި ށ. ފުނަދޫ އާއި ތ. ވޭމަންޑޫ އާއި ގދ. ތިނަދޫ އަދި ވިލިމާލޭގަ އެވެ.\nމި މަރުކަޒުތަކުގައި ހުރި އަމާން ހިޔާތަކަކީ ގެވެށި އަނިޔާގެ ޝިކާރައަކަށްވާ ފަރާތްތަކަށް ހިދުމަތްތައް އެންމެ ފުރިހަމައަށް ދެވޭ ވަސީލަތްތައް ހުރި ތަންތަނަށް ހެދުމަށް ބޭނުންވާ ފައިސާ އޭޝިއަން ޑިވެލޮޕްމަންޓް ބޭންކުގެ "ކެއާ ޕްރޮޖެކްޓް" ގެ ތެރެއިން މިހާރު ލިބިފައި ކަމަށް ޖެންޑާ މިނިސްޓްރީން ބުނެފައި ވެއެވެ.\nކުޑަކުދިންނާއި އަންހެނުންނަށް ޖިންސީ ގޯނާ ކުރުމުގެ މައްސަލަތައް މިދިޔަ މަހުވެސް އިތުރުވެފައިވާ ކަމަށް ޖެންޑާ މިނިސްޓްރީގެ ތަފާސް ހިސާބުތަކުން ދައްކަ އެވެ.\nޖިންސީ ގޯނާ މިނިސްޓްރީ އޮފް ޖެންޑާ އެންޑް ފެމިލީ ގެވެށި އަނިޔާ\nއަނބިމިހާއަށް ހަމަލާދިން މީހަކު ހައްޔަރުކޮށްފި\n"ގެވެށި ގުޅުން" ކެމްޕޭނަށް ޕާކިސްތާނުގެ އެހީ\nހިޔާގެ ކުއްޖާއަށް ޖިންސީ ގޯނާކުރި މީހާ ދޫކޮށްލައިފި


ޑެޕިއުޓީ ޕްރިންސިޕަލް (އެން.ވަން ސްކޫލް)\nމަޤާމް: ޑެޕިއުޓީ ޕްރިންސިޕަލް (އެން.ވަން ސްކޫލް)\nމަގާމް ނަންބަރ: J-297714\nވަޒީފާ އޮތް އޮފީސް: އެން.ވަން ސްކޫލް\nއިދާރީ އޮނިގަނޑުގައި މަގާމް އޮތް ސެކްޝަން: އެން.ވަން ސްކޫލް\nވަޒީފާ އަދާކުރަން ޖެހޭ ތަން: އެން.ވަން ސްކޫލް\n6. ޓެކްނިކަލް ކޯ އެލަވަންސް ހަމަޖެހިއްޖެނަމަ، ޓެކްނިކަލް ކޯ އެލަވަންސްގެ ގޮތުގައި މަހަކު މުސާރައިގެ %28 ލިބޭނެ (ޓެކްނިކަލް ކޯ އެލަވަންސް ލިބޭނެ ކޯ ޑިސިޕްލިން އަކީ ސްކޫލް މެނޭޖްމަންޓް / އެޑިއުކޭޝަން / ޓީޗިންގ / ސްޕެޝަލައިޒްޑް ސަބްޖެކްޓް)، ޓެކްނިކަލް ކޯ އެލަވަންސް ހަމަނުޖެހިއްޖެނަމަ ސަޕޯޓިންގް ކޯ އެލަވަންސް ގޮތުގައި މަހަކު ތިރީގައިވާ ގޮތަށް ސަޕޯޓިންގ ކޯ އެލަވަންސް2ހަމަޖެހޭނެއެވެ؛\nހަވާލުކުރެވޭ ދަންފަޅީގައި ސްކޫލުގެ ކިޔަވައިދިނުމާގުޅޭ އެންމެހައި ކަންތައްތައް ރާވައި ހިންގައި ބެލެހެއްޓުން.\nސްކޫލުގެ ދަރިވަރުންގެ ތަޢުލީމާއި ތަރުބިއްޔަތާ ގުޅޭ އެންމެހައި ކަންތައްތައް ރާވައި ހިންގައި ބެލެހެއްޓުން.\nސްކޫލުގެ ވަސީލަތްތައް އެންމެ ފައިދާހުރި ގޮތުގައި ބޭނުންކޮށް، ދަރިވަރުންގެ ފެންވަރު މަތިކުރުމަށް މަސައްކަތްކުރުން.\nހަވާލުކުރެވޭ ދަންފަޅީގެ ލީޑިންގ ޓީޗަރުންގެ މަސައްކަތް ކޯޑިނޭޓްކޮށް ގަވާއިދުން ހަފުތާއަކު އެއްފަހަރު ރިވިއު މީޓިންގތައް ބޭއްވުން.\nދަރިވަރުންނަށް ހާސިލުވާ މިންވަރު ބެލެނިވެރިންނަށް އަންގައިދިނުމުގެ ގޮތުން ބައްދަލުވުންތައް ރާވައި ހިންގުން\nލީޑިންގ ޓީޗަރުންގެ މަސައްކަތްތައް މޮނިޓަރކޮށް ގަވާއިދުން އެޕްރައިޒަލް ފޯމު ފުރިހަމަކުރުން.\nސެޝަނުގެ އެސެމްބްލީ ކޯޑިނޭޓް ކުރުން\nސްކޫލަށް ބޭނުންވާ އެންމެހައި ޕޮލިސީތައް ހެދުމުގައި އިސްކޮށް ހަރަކާތްތެރިވުން.\nސެޝަން މީޓިންގތައް ބޭއްވުން.\nސެޝަންގެ ހުރިހާ ކުލަބުތަކެއް ކޯޑިނޭޓްކޮށް މޮނިޓަރކުރުން.\nސްކޫލުގެ ފަރާތުން ސްކޫލް ތަމްސީލުކުރަންޖެހޭ ޖަލްސާތަކަށާއި ބައްދަލުވުންތަކަށް ހާޒިރުވެ، ސްކޫލް ތަމްސީލުކުރުން.\nމުޖުތަމަޢާއި ސްކޫލާ ދެމެދު އޮންނަ ގުޅުމަކީ ބަދަހި ގުޅުމަކަށް ހެދުމުގެ މަސައްކަތްކުރުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 އޮކްޓޯބަރ 2018 ވާ އަންގާރަ ދުވަހުގެ 13:30 ދުވަހުގެ ކުރިން، މިނިސްޓްރީ އޮފް އެޑިޔުކޭޝަން (ވެލާނާގެ 8 ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް hr_male@moe.gov.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި މިނިސްޓްރީގެ ނަންބަރު 3341298 ފޯނަށް ގުޅުއްވުން އެދެމެވެ.\nޕަބްލިޝްކުރި ތާރީޚް: 11 އޮކްޓޫބަރު 2018


Viber in Screenshot nagaifiyya dhen falhaa araane\nވައިބާ އިން ސްކްރީންޝޮޓް ނަގައިފިއްޔާ ދެން ފަޅާއަރާނެ\nމި ޒަމާނަކީ ޓެކްނޮޖީ ކުރިއަރާފައިވާ ޒަމާނެކެވެ. އަތުގައި ސްމާޓްފޯނެއް ނޯންނަ މީހަކު މަދުވާނެ އެވެ. ހަމައެއާއި އެކު ސޯޝަލް މީޑީއާއެއްގައި ނޫޅޭނެމީހަކުވެސް މިހާރު މަދުވާނެ އެވެ. މި ކުޑަ ކުޑަ ދިވެހިރާއްޖެ އަކީ މިކަމުގެ އެންމެ ބޮޑު ހެއްކެވެ. ދިވެހީންގެ ތެރޭގައި އެންމެ މަޝްހޫރު ސޯޝަލް މީޑިއާތަކަށް ބަލާލާއިރު އެއްވަނައިގައި މި އޮތީ ވައިބާ އާއި ފޭސްބުކެވެ. މިގޮތުން ރާއްޖޭގައި ވައިބާ ބޭނުންކުރާ ފަރާތްތަކަށް މިފަހަރު މިއޮތީ ވަރަށް ވެސް މުހިންމު ހަބަރެކެވެ.\nވައިބާއިން މިވަނީ އެމީހުންގެ އެޕްލިކޭޝަނަށް ސީކްރެޓް ޗެޓް ނުވަތަ އަމިއްލަ ސަލާމަތީ ފީޗާއެއް ލޯންޗްކުރުމަށް ތައްޔާރުވެފަ އެވެ. މި ފީޗާގެ މަގްސަދެއްގެ ގޮތުގައި ވައިބާއިން ބުނަނީ ވައިބާ ބޭނުންކުރާ ފަރާތްތަކަށް އެމީހުންގެ ޕްރައިވެސީ ވަރުގަދަކޮށްދިނުމެވެ. ހަމައެއާ އެކު ވައިބާގެ ބޭނުން ނަހަމަގޮތުގައި ހިފާ ފަރާތްތަކަށް ވަރުގަދަ ރައްދެއްދިނުމެވެ.\nވައިބާއިން އަލަށް ތައާރަފްކުރި މި ފީޗާގެ ސަބަބުން ފޮނުވާ މެސެޖްތަށް އެހެން ފަރާތަކަށް ދިއުމުން ސަލާމަތްކޮށްދެއެވެ. އެގޮތުން އޮޅިގެން ފޮނުވޭ މެސެޖްތަށް ވަގުތުން ބްލޮކްކޮށްލެވޭނެއެވެ. ހަމައެއާއިއެކު މި ފީޗާގައި ދެން ހިމެނޭ ކޮމްޕޮނެންޓަކީ ވައިބާއިން ނެގޭ ސްކްރީންޝޮޓްތަށް ބްލޮކްކޮށްލެވުމެވެ. މިއީ ވައިބާ ބޭނުން ކުރާ ގިނަ ފާރަތްތަކެއް އުންމީދު ކުރަމުން އައި އެއް ފީޗާ އެވެ. ސްކްރީންޝޮޓް ނެގުމުން މި ފީޗާގެ އެހީގައި އެ ސްކްރީންޝޮޓް އެލާމްކޮށްދީ ސްކްރީންޝޮޓް ނެގުން ބްލޮކްކޮށްލެވޭނެ އެވެ. ވައިބާގެ މި އާ ފީޗާތައް ނެރޭނީ އަންނަ ހަފްތާގައި ކަމަށް އެ ކުންފުނިން ބުނެ އެވެ.\nމި ފީޗާތަކަކީ އެޕަލްގެ އައިއޯއެސްގެ އިތުރުން އެންޑްރޮއިޑް ފޯނުތަކަށް ވެސް ބޭނުންކުރެވޭނެ ފީޗާތަކެކެވެ. ވައިބާއިން ވަނީ ވޭތުވެދިޔަ އަހަރުގެ ފަހު ކުއާޓާއިންސުރެ ވައިބާ ބޭނުން ކުރާ ފާރާތްތަކުގެ ޕްރައިވެސީ ދަމަހައްޓަން ގިނަ ފަޔަވަޅުތަކެއް އެޅުމުގެ ގޮތުން ބޭނުންތެރި ގިނަ ފީޗާތަކެއް ލޯންޗްކޮށްފަ އެވެ. އެގޮތުން ވައިބާއިން ވަނީ ޗެޓްތަށް ޕިން ކޯޑްއިން ލޮކް ކޮށްލެވޭނެ ފީޗާއެއް ވެސް ތައާރަފްކޮށްފަ އެވެ.\nރާއްޖޭގައި ވައިބާ ސްކްރީންޝޮޓްތަކަކީ ސޯޝަލް މީޑިއާތަކުގައި ވަރަށް އާންމުކޮށް ފެންނަ އެއްޗެކެވެ. އެކި ފަހަރު އެކިބޭނުންތަކުގައެވެ. ސިޔާސީ ހަލަބޮލިކަމުގައާއި ގާތްރަހުމަތްތެރިންނާއި ސަކަރާތްޖަހާލުމަށް ވެސް މިކަން ކުރެ އެވެ. މި ފީޗާއާ އެއްކޮށް ވައިބާ ސްކްރީންޝޮޓްތަކުގެ ކުޅިގަނޑު ނިމުމަކަށް އަންނާނެ ކަމަށް ބަލަމާ ހިންގާށެވެ. ގްރޫޕެއްގެ ސިއްރުތަށް ބޭރުކުރަން އުޅޭ މީހުން މިއާފީޗެ އެހީގައި އަތުލައިގަނެވޭނެ އެވެ.\nގެލެކްސީ އެސް 8 ގެ ރަސްމީ ކުރެހުން ލީކުވެއްޖެ\nނޯޓް7ބާޒާރުން ނަގަން 5.4 ބިލިއަން ޑޮލަރުގެ ހޭދައެއްކުރަނީ\nނޯޓް7ގޮވުމަށް ފަހު ޖަވާބުނުލިބުނު ސުވާލުތައް